
Atskatoties uz pašvaldības darbu 2025. gadā, var teikt, ka esam strādājuši  mērķtiecīgi, turpinot iepriekšējos gados veidotās tradīcijas un uzsāktos darbus.

Manuprāt, varam būt gandarīti par sasniegumiem infrastruktūras attīstībā, pakalpojumu kvalitātes uzlabošanā un investīciju piesaistē. 2025. gadā tika turpināti un uzsākti vairāki nozīmīgi projekti. Vienlaikus tika izstrādāti projektu pieteikumi, lai, piesaistot investīcijas un aizņēmumus, varētu nodrošināt nepārtrauktu novada attīstību un iedzīvotāju dzīves kvalitātes uzlabošanu.

      Izmantojot pašvaldības budžeta finansējumu, tika nodrošināta ikdienas funkciju izpilde visās pašvaldības darbības jomās – ceļu, ielu un teritoriju uzturēšanā un labiekārtošanā, remontdarbu veikšanā un aprīkojuma pilnveidošanā izglītības un kultūras iestādēs, daudzveidīgu, kvalitatīvu kultūras pasākumu organizēšanā novada pilsētās un pagastos, sociālās palīdzības un atbalsta nodrošināšanā iedzīvotājiem, civilās aizsardzības pasākumiem, kas ir īpaši nozīmīgi, ņemot vērā pašreizējo ģeopolitisko situāciju pasaulē.

      Pagājušajā gadā notikušo pašvaldības domes vēlēšanu rezultātā ir mainījies domes deputātu sastāvs, laika gaitā ir notikušas izmaiņas domes vadībā, taču šīs pārmaiņas nav traucējušas pašvaldībai noteikto funkciju izpildi ikdienā – darbojas visas iestādes, nodrošinot pakalpojumus iedzīvotājiem. Vienlaikus tiek turpināts darbs pie ilgtermiņa attīstības plānošanas, lai pašvaldība spētu nodrošināt sabalansētu un ilgtspējīgu novada attīstību visā novada teritorijā.

     Pagājušajā gadā mūsu novada 4 pilsētās un 11 pagastos tika ievēlētas iedzīvotāju padomes. Ļoti ceru, ka tām būs nozīmīga loma un atbalsts, veicinot pašvaldības un iedzīvotāju sadarbību.

     2025. gadā pirmo reizi tika ieviests līdzdalības budžets, iedzīvotāji aktīvi iesaistījās, sagatavojot un iesniedzot pieteikumus līdzdalības budžeta projektu konkursam, kā arī aktīvi balsoja, atbalstot pieteiktos projektus. Tāpat iedzīvotāji un nevalstiskās organizācijas ļoti aktīvi piedalās iniciatīvu projektu konkursos, kas mūsu novadā norisinās jau ilgstoši. Tas liecina, ka mūsu novada iedzīvotāji ir ieinteresēti savas dzīves vides uzlabošanā, paši ir gatavi realizēt savas ieceres.  

      Nenoliedzami, izaicinājumu pašvaldības darbā vienmēr ir daudz, un tādi bija pagājušajā gadā, ir tagad un būs turpmāk. Ir bijušas kļūdas un kļūmes, taču ir svarīgi, ka esam spējuši sabalansēt finanšu, laika un cilvēku resursus, lai novads saglabātu attīstības virzienu.

    Pateicos visiem pašvaldības un tās iestāžu darbiniekiem par ieguldīto darbu, profesionalitāti un atbildību, īstenojot novadam svarīgus uzdevumus, pateicos uzņēmējiem, nevalstiskajām organizācijām, iedzīvotājiem par iesaisti, ierosinājumiem un līdzdalību mūsu kopīgās dzīves telpas – Ogres novada – attīstībā.

Andris Krauja, 

INFORMĀCIJA PAR NOVADU
Pašvaldības nosaukums: Ogres novada pašvaldība 

Juridiskā adrese: Brīvības iela 33, Ogre, Ogres novads, LV 5001 
Nodokļu maksātāja reģistrācijas numurs: 90000024455 

Ogres novada domes deputāti: 23
Ogres novada pašvaldības domes priekšsēdētājs: Andris Krauja (no 03.02.2026.), līdz tam – Egils Helmanis

          Ogres novads ir Latvijas 2021. gada administratīvi teritoriālās reformas rezultātā izveidota pašvaldība, kurā tika apvienoti 4 novadi – Ogres novads, Ikšķiles novads, Ķeguma novads un Lielvārdes novads. Novadu veido 20 teritoriālas vienības – 4 pilsētas (Ogres valstspilsēta, Ikšķile, Ķegums un Lielvārde) un 16 pagasti (Birzgales pagasts, Jumpravas pagasts, Krapes pagasts, Ķeipenes pagasts, Lauberes pagasts, Lēdmanes pagasts, Lielvārdes pagasts, Madlienas pagasts, Mazozolu pagasts, Meņģeles pagasts, Ogresgala pagasts, Rembates pagasts, Suntažu pagasts, Taurupes pagasts, Tīnūžu pagasts un Tomes pagasts). Novada teritorija pilnībā pārklājas ar pirms iepriekšējās administratīvi teritoriālās reformas pastāvējušā Ogres rajona teritoriju.      
     Novada teritorijas platība ir 1 843 km2.
     Novada administratīvais centrs ir Ogres valstspilsēta.
     Novads robežojas ziemeļos ar Cēsu, Siguldas un Ropažu novadiem, rietumos ar Salaspils un Ķekavas novadiem, dienvidrietumos ar Bauskas novadu, austrumos ar Madonas novadu un dienvidaustrumos ar Aizkraukles novadu. 

Novada teritorija ietilpst divos Latvijas vēsturiskajās novados. Vidzemē atrodas novada daļa Daugavas labajā krastā: 
Ikšķiles pilsēta, Jumpravas pagasts, Krapes pagasts, Ķeguma pilsēta, Ķeipenes pagasts, Lauberes pagasts, Lēdmanes pagasts, Lielvārdes pagasts, Lielvārdes pilsēta, Madlienas pagasts, Mazozolu pagasts, Meņģeles pagasts, Ogres valstspilsēta, Ogresgala pagasts, Rembates pagasts, Suntažu pagasts, Taurupes pagasts, Tīnūžu pagasts;

Zemgalē atrodas novada daļa Daugavas kreisajā krastā – Birzgales pagasts un Tomes pagasts.
Iedzīvotāji

Iedzīvotāju skaita ziņā Ogres novads ir lielākais novads Latvijā. Pēc Pilsonības un migrācijas lietu pārvaldes datiem, uz 2026. gada 1. janvāri novadā savu dzīvesvietu deklarējušas 59 683 personas (2025. gada 1. janvārī – 60 618; 2024. gada 1. janvārī – 61 177; 2023. g. – 61 708; 2022. g. – 61 125), t.sk. 9792 līdz darbspējas vecumam, 37 655 darbspējas vecumā un 12 236 pēc darbspējas vecuma.

	Pilsēta / pagasts
	Uz 

2022. gada

 1. janvāri
	Uz 

2023. gada

1. janvāri
	Uz 

2024. gada

 1. janvāri
	Uz
 2025. gada 
1. janvāri
	Uz
 2026. gada 
1. janvāri

	Ogre
	24522
	24436
	24233
	23960
	23588

	Ikšķile
	7715
	7804
	7763
	7695
	7655

	Lielvārde 
	6208
	6205
	6156
	6077
	6093

	Ķegums
	2172
	2207
	2201
	2182
	2160

	Birzgales pagasts
	1613
	1631
	1592
	1566
	1533

	Jumpravas pagasts
	1756
	1771
	1743
	1718
	1694

	Krapes pagasts
	630
	632
	607
	573
	567

	Ķeipenes pagasts
	902
	907
	883
	854
	822

	Lauberes pagasts 
	602
	655
	623
	617
	573

	Lēdmanes pagasts
	1121
	1140
	1119
	1077
	1050

	Lielvārdes pagasts
	967
	967
	957
	927
	905

	Madlienas pagasts
	1505
	1493
	1458
	1452
	1412

	Mazozolu pagasts
	447
	437
	421
	420
	413

	Meņģeles pagasts
	504
	498
	489
	468
	452

	Ogresgala pagasts
	3272
	3376
	3390
	3386
	3332

	Rembates pagasts
	1063
	1123
	1114
	1131
	1126

	Suntažu pagasts
	1727
	1810
	1818
	1798
	1707

	Taurupes pagasts
	741
	719
	695
	680
	682

	Tīnūžu pagasts
	2970
	3169
	3193
	3228
	3194

	Tomes pagasts
	688
	728
	722
	734
	725

	Kopā novadā
	          61 152
	61 708
	61 177
	60 618
	59 683


Iedzīvotāju skaita izmaiņas Ogres novadā, tāpat kā valstī, pēdējos gados ir negatīvas.
2025. gadā Ogres novada Dzimtsarakstu nodaļā reģistrēti 362 jaundzimušie (2024. gadā – 398, 2023. gadā – 437, 2022. gadā – 487), no tiem 298 dzīvesvieta ir deklarēta Ogres novada administratīvajā teritorijā: 
· Ogrē 117 (2024. gadā – 147); 
· Ikšķilē 39 (2024. gadā – 40); 
· Ķegumā 8 (2024. gadā – 12);
· Lielvārdē un Lielvārdes pagastā 39 (2024. gadā – 32);
· Ogresgala pagastā 13 (2024. gadā – 23); 
· Madlienas pagastā 8 (2024. gadā – 16); 
· Tīnūžu pagastā 12 (2024. gadā – 15); 
· Suntažu pagastā 7 (2024. gadā – 10); 
· Birzgales pagastā 9 (2024. gadā – 6);
· Ķeipenes pagastā 4 (2024. gadā – 6); 
· Lauberes pagastā 7 (2024. gadā – 6); 
· Tomes pagastā 2 (2024. gadā – 6); 
· Jumpravas pagastā 11 (2024. gadā – 5); 
· Taurupes pagastā 6 (2024. gadā – 5); 
· Rembates pagastā 6 (2024. gadā – 4); 
· Lēdmanes pagastā 6 (2024. gadā – 3); 
· Meņģeles pagastā 1 (2024. gadā – 3); 
· Mazozolu pagastā 2 (2024. gadā – 2); 
· Krapes pagastā – 2 (2024. gadā – 0).

Dzimtsarakstu nodaļā 2025. gadā sagatavoti 650 miršanas reģistri (2024. gadā – 649).

                               Nodarbinātība

Saskaņā ar Nodarbinātības valsts aģentūras datiem bezdarba līmenis Ogres novada administratīvajā teritorijā uz 2025. gada 31. decembri ir 2,8%,  reģistrēto bezdarbnieku skaits – 607, t.sk. 314 sievietes un 293 vīrieši. 
No kopējā bezdarbnieku skaita 485 personas bezdarbnieka statusā ir līdz 6 mēnešiem, 102 personas – no 6 līdz 12 mēnešiem, 19 personas – no 1 līdz 3 gadiem, 1 persona vairāk par 3 gadiem. Bezdarbnieku skaitā ir 70 personas vecumā no 15 līdz 24 gadiem, 462 personas vecumā  no 25 līdz 60 gadiem, 75 personas virs 60 gadiem. Kopējā bezdarbnieku skaitā ir 53 invalīdi. 

INFORMĀCIJA PAR PAŠVALDĪBU
     Ogres novada pašvaldība darbojas saskaņā ar Latvijas Republikas Pašvaldību likumu, pildot pašvaldībām noteiktās autonomās funkcijas, kā arī citos Latvijas Republikas likumos un Ministru kabineta noteikumos pašvaldībām deleģētos uzdevumus novada administratīvajā teritorijā. 
       Ogres novada pašvaldības institucionālo sistēmu un darba organizāciju nosaka 2024. gada 27. jūnijā izdotie saistošie noteikumus Nr. 25/2024 “Ogres novada pašvaldības nolikums”, kuros 2025. gadā divas reizes tika veikti grozījumi (2025. gada 9. jūlijā izdoti saistošie noteikumi Nr. 23/2025 “Grozījumi Ogres novada pašvaldības 2024. gada 27. jūnija saistošajos noteikumos Nr. 25/2024 “Ogres novada pašvaldības nolikums”” un 2025. gada 23. oktobrī izdoti saistošie noteikumi Nr. 30/2025 “Grozījumi Ogres novada pašvaldības 2024. gada 27. jūnija saistošajos noteikumos Nr. 25/2024 “Ogres novada pašvaldības nolikums””). Saskaņā ar šiem noteikumiem pašvaldība savas kompetences ietvaros realizē vietējo pārvaldi Ogres novada administratīvajā teritorijā; pašvaldības teritorija tiek pārvaldīta nedalīti.

     Ogres novada pašvaldības darbības pamatprincipi: 
· nodrošināt novada teritorijas līdzsvarotu attīstību; 
· nodrošināt optimālu pašvaldības pakalpojumu pieejamību visā novada teritorijā;
· efektīvi, racionāli un lietderīgi izmantot pašvaldības materiālos un cilvēku resursus; 
· veicināt un atbalstīt iedzīvotāju un nevalstisko organizāciju iniciatīvu.  

Ogres novada pašvaldības dome

       Pašvaldības iedzīvotāju pārstāvību nodrošina pašvaldības dome 23 deputātu sastāvā. Pirmajā pusgadā darbojās  2021. gada 5. jūnija vēlēšanās ievēlētā dome 23 deputātu sastāvā (Nacionālā apvienība “Visu Latvijai!”-“Tēvzemei un Brīvībai/LNNK”, Zaļo un Zemnieku savienība, Latvijas Zaļā partija – 13 deputāti, politiskā partija “Jaunā VIENOTĪBA” – 2 deputāti, politiskā partija “Latvijas Reģionu Apvienība” – 2 deputāti, Kustība “Par!”, JKP Jaunā konservatīvā partija – 2 deputāti, “Latvijas attīstībai, VIDZEMES PARTIJA – 2 deputāti, Nacionālā Savienība TAISNĪGUMS – 2 deputāti). Domes priekšsēdētājs – Egils Helmanis, priekšsēdētāja vietnieks – Gints Sīviņš.
           2025. gada 7. jūnija vēlēšanu rezultātā domē pārstāvētās partijas un to apvienības: 
· Nacionālā apvienība “Visu Latvijai!” – “Tēvzemei un Brīvībai/LNNK”, Zaļo un Zemnieku savienība, Latvijas Zaļā partija – 12 deputāti (Egils Helmanis, Gints Sīviņš, Andris Krauja, Jānis Iklāvs, Atvars Lakstīgala, Dzirkstīte Žindiga, Ilmārs Zemnieks, Raivis Rubīns, Artūrs Mangulis, Sarmīte Ozoliņa, Dace Veiliņa, Pāvels Kotāns):
· politiskā partija “Latvijas Reģionu Apvienība” – 4 deputāti (Rūdolfs Kudļa, Matīss Mežaks, Kārlis Ansons, Mariss Martinsons); 
· “Kustība “Par!””, JKP Jaunā konservatīvā partija – 3 deputāti (Santa Ločmele, Uldis Skudra, Kārlis Avotiņš); 
· VIDZEMES PARTIJA – 2 deputāti (Raivis Ūzuls, Iluta Jansone); 
· politiskā partija “Jaunā VIENOTĪBA” – 2 deputāti (Dace Kļaviņa, Jānis Siliņš). 
     Ogres novada pašvaldības domes pirmajā sēdē, kas notika 27.06.2025., par domes priekšsēdētāju ievēlēts Egils Helmanis*, par domes priekšsēdētāja vietnieku – Andris Krauja*, abi pārstāv deputātu kandidātu sarakstu “Nacionālā apvienība “Visu Latvijai!” – “Tēvzemei un Brīvībai/LNNK”, Zaļo un Zemnieku savienība, Latvijas Zaļā partija. 

     Ogres novada pašvaldības dome ir izveidojusi sešas pastāvīgās deputātu komitejas: Finanšu komiteja – 23 deputāti; Reģionālās attīstības jautājumu komiteja – 23 deputāti;  Sociālo un veselības jautājumu komiteja – 23 deputāti; Izglītības, sporta un uzņēmējdarbības veicināšanas komiteja – 23 deputāti; Kultūras komiteja – 23 deputāti; Attīstības un infrastruktūras komiteja – 23 deputāti; Ielu, ceļu un transporta komiteja – 23 deputāti. 

*Izmaiņas: Ogres novada pašvaldības domes ārkārtas sēdē 2026. gada 3. februārē par domes priekšsēdētāju ievēlēts Andris Krauja; par domes priekšsēdētāja vietnieku Jānis Iklāvs (abi pārstāv deputātu kandidātu sarakstu “Nacionālā apvienība “Visu Latvijai!” – “Tēvzemei un Brīvībai/LNNK”, Zaļo un Zemnieku savienība, Latvijas Zaļā partija”). 
      2025. gadā notikušas 26 pašvaldības domes sēdes, no tām 14 kārtējās un 12 ārkārtas sēdes. 
Pašvaldības administrācija
              Pašvaldību funkciju īstenošanai Ogres novada domei ir izveidota pašvaldības administrācija, kas nodrošina domes darba organizatorisko un tehnisko apkalpošanu un darbību atbilstīgi pašvaldības nolikumam un domes lēmumiem. Pašvaldības administrācijas vadītāja kompetenci īsteno pašvaldības izpilddirektors. Novada pašvaldības izpilddirektors ir Pēteris Špakovskis, izpilddirektora vietniece Dana Bārbale.

       Pašvaldības administrāciju veido domes izveidotas pašvaldības iestādes, tai skaitā pašvaldības centrālā pārvalde jeb Centrālā administrācija, pilsētu un pagastu pārvaldes, teritoriālā iedalījuma vienību apvienības pārvaldes, pašvaldības aģentūras un pašvaldības kapitālsabiedrības, amatpersonas, darbinieki un administrācijas sastāvā esošās institūcijas (konsultatīvās padomes, komisijas un darba grupas).

      Pašvaldības funkciju izpildi novadā nodrošina pašvaldības iestādes, aģentūras un kapitālsabiedrības.
IESTĀDES, AĢENTŪRAS, KAPITĀLSABIEDRĪBAS
Centrālā administrācija

     Saskaņā ar saistošajiem noteikumiem Nr. 25/2024 “Ogres novada pašvaldības nolikums” Ogres novada pašvaldībā ir izveidotas šādas Centrālās administrācijas struktūrvienības: 
· Dzimtsarakstu nodaļa; 
· Komunikācijas nodaļa; 
· Budžeta nodaļa; 
· Finanšu nodaļa; 
· Ielu un ceļu uzturēšanas nodaļa; 
· Attīstības un plānošanas nodaļa; 
· Nekustamo īpašumu pārvaldes nodaļa; 
· Kanceleja*;

· Personālvadības nodaļa; 
· Juridiskā nodaļa; 
· Informācijas sistēmu un tehnoloģiju nodaļa; 
· Materiāltehniskā nodrošinājuma nodaļa; 
· Pašvaldības kapitāla daļu pārvaldības nodaļa; 
· Stratēģiskās plānošanas nodaļa;
· Ogres novada būvvalde;
· Domes priekšsēdētāja birojs (izveidots 2025. gada jūlijā).
     *Kanceleja nodrošina arī klientu apkalpošanas vietu, valsts un pašvaldību vienoto klientu apkalpošanas centru (turpmāk – VPVKAC) darbību:
· Klientu apkalpošanas centrs Ogres valstspilsētā;
· Klientu apkalpošanas centrs Ogresgala pagastā;
· Ikšķiles VPVKAC; 
· Tīnūžu VPVKAC; 
· Ķeguma VPVKAC;
· Rembates VPVKAC; 
· Birzgales VPVKAC; 
· Lielvārdes VPVKAC.
          Centrālā administrācija nodrošina domes un komiteju organizatorisko un tehnisko apkalpošanu, domes pieņemto lēmumu izpildes kontroli, atsevišķu pašvaldības funkciju izpildi, kā arī pašvaldības administrācijas kvalitātes vadību un atbalsta funkcijas pašvaldības iestādēm.
     2025. gadā Ogres novada pašvaldības administrācijā bija 231,5 amata vietas.

     Darbinieku skaits uz 31.12.2025. – 186, t.sk. 45 vīrieši; 141 sievietes.
    Darbinieku vidējais vecums – 51 gads; jaunākajam darbiniekam 19 gadi, vecākajam darbiniekam 78 gadi.

     Izglītība: augstākā – 160 darbiniekiem; vidējā – 26 darbiniekiem.
     2025. gadā 43 darbinieki apmeklējuši dažādus kursu un seminārus.
Pilsētu un pagastu pārvaldes

    Pašvaldības sniegto pakalpojumu pieejamību nodrošina un pašvaldības iestāžu saimniecisku apkalpošanu un citus pašvaldības saimnieciskos darbus savā teritoriālajā vienībā organizē pagastu un / vai pilsētu pārvaldes, kopskaitā 17: 
· Birzgales pagasta pārvalde; 
· Ikšķiles pilsētas un Tīnūžu pagasta apvienības pārvalde; 
· Jumpravas pagasta pārvalde; 
· Krapes pagasta pārvalde; 
· Ķeguma pilsētas pārvalde; 
· Ķeipenes pagasta pārvalde;
· Lauberes pagasta pārvalde;
· Lēdmanes pagasta pārvalde;
· Lielvārdes pilsētas un pagasta apvienības pārvalde; 
· Madlienas pagasta pārvalde; 
· Mazozolu pagasta pārvalde; 
· Meņģeles pagasta pārvalde;
· Ogresgala pagasta pārvalde; 
· Rembates pagasta pārvalde;
· Suntažu pagasta pārvalde; 
· Taurupes pagasta pārvalde;
· Tomes pagasta pārvalde. 

Pašvaldības iestādes

     Pašvaldības funkciju izpildi novadā nodrošina pašvaldības iestādes, kas darbojas uz domes apstiprinātu nolikumu pamata:
· Ogres novada Izglītības pārvalde ar Vispārējās izglītības nodaļu, Profesionālā atbalsta nodaļu, Profesionālās ievirzes un interešu izglītības nodaļu, Administratīvo un projektu nodaļu;
· Ogres novada Kultūras un tūrisma pārvalde; 
· Ogres novada pašvaldības policija;
· Ogres novada Sociālais dienests ar Saimniecības nodaļu, Sociālo pakalpojumu nodaļu, Atbalsta nodaļu ģimenēm ar bērniem, Sociālās palīdzības nodaļu, Ģimenes atbalsta dienas centru, Dienas centru “Saime”, Specializētājām darbnīcām Ogrē un Jumpravā, Sociālo dienas aprūpes centru, Sociālo rehabilitācijas pakalpojumu centru, HIV profilakses punktu, Grupu dzīvokļa pakalpojumu un Atelpas brīža pakalpojumu personām ar garīga rakstura attīstības traucējumiem (GRT), Dienas aprūpes centru bērniem ar fiziskās attīstības traucējumiem (FT);
· Vispārējā tipa pansionāts “Madliena”;
· Ogres novada bāriņtiesa;
· Ogres pirmsskolas izglītības iestāde “Cīrulītis”;
· Ogres pirmsskolas izglītības iestāde “Dzīpariņš”;
· Ogres pirmsskolas izglītības iestāde “Riekstiņš”;
· Ogres pirmsskolas izglītības iestāde “Saulīte”;
· Ogres pirmsskolas izglītības iestāde “Strautiņš”;
· Ogres pirmsskolas izglītības iestāde “Zelta sietiņš”;
· Ogresgala pirmsskolas izglītības iestāde “Ābelīte”;
· Madlienas pirmsskolas izglītības iestāde “Taurenītis”;
· Lielvārdes pirmsskolas izglītības iestāde “Pūt vējiņi”;
· Ķeguma pirmsskolas izglītības iestāde “Gaismiņa”;
· Birzgales pirmsskolas izglītības iestāde “Birztaliņa”;
· Ikšķiles pirmsskolas izglītības iestāde “Urdaviņa”;
· Ikšķiles pirmsskolas izglītības iestāde “Čiekuriņš”;
· Ogres Centra pamatskola;
· Tīnūžu sākumskola;
· Ogresgala pamatskola;
· Ķeipenes pamatskola;
· Taurupes pamatskola ar Mazozolu filiāli un Meņģeles filiāli;
· Lielvārdes pamatskola;
· Birzgales pamatskola;
· Jumpravas pamatskola;
· Lēdmanes pamatskola;
· Valdemāra pamatskola;
· Ogres Valsts ģimnāzija;
· Ogres Kalna pamatskola;
· Jaunogres pamatskola;
· Madlienas vidusskola;
· Suntažu pamatskola;
· Edgara Kauliņa Lielvārdes vidusskola;
· Ķeguma pamatskola;
· Ikšķiles vidusskola;
· Ikšķiles Mūzikas un mākslas skola;
· Lielvārdes Mūzikas un mākslas skola;
· Birzgales Mūzikas skola;
· Ogres novada Sporta centrs ar Veselības veicināšanas nodaļu;
· Ogres Basketbola skola;
· Lielvārdes Sporta centrs;
· Ogres novada Kultūras centrs, kura struktūrā ietilpst Ogresgala Tautas nams un Ciemupes Tautas nams;
· Ogres Centrālā bibliotēka, kuras struktūrā ietilpst mobilā filiālbibliotēka, Ciemupes bibliotēka un Ogresgala bibliotēka;
· Ogres Vēstures un mākslas muzejs ar filiāli “Brīvības ceļš”;
· Lauberes komunālo pakalpojumu iestāde “SARMA”;
· Madlienas komunālo pakalpojumu iestāde “ABZA”;
· Interešu izglītības iestāde “Ogres novada Interešu izglītības iestāde”.
     Ogres novada Izglītības pārvalde koordinē izglītības procesu un darbu ar jaunatni visā Ogres novadā, kā arī īsteno izglītības metodisko vadību. Tās pārraudzībā ir 13 pirmsskolas izglītības iestādes, 18 vispārējās izglītības iestādes un 8 profesionālās ievirzes izglītības iestādes. 
      Ogres novada Kultūras un tūrisma pārvaldes darbības mērķis ir nodrošināt pašvaldības kompetenci kultūras un tūrisma jomā, veicinot kvalitatīvu un daudzveidīgu kultūras pakalpojumu pieejamību, tūrisma, vēstures un kultūras mantojuma saglabāšanu un ilgtspējīgu attīstību, tai skaitā vienotu mārketinga, zīmolvedības, kultūras un tūrisma attīstības politikas īstenošanu pašvaldībā. Kultūras un tūrisma pārvaldes pārraudzībā ir 18 kultūras un tautas nami, 20 bibliotēkas, Ogres teātris un 7 muzeji. 
      Ogres Centrālā bibliotēka koordinē Ogres novada publisko bibliotēku darbu, sniedz metodisko un konsultatīvo palīdzību 20 bibliotēkām novada pilsētās un pagastos, kā arī nodrošina Ogres Centrālās bibliotēkas mobilās filiālbibliotēkas jeb bibliobusa darbību novada teritorijā. Novada bibliotēku struktūrā izmaiņas nav notikušas.
        Ogres Vēstures un mākslas muzejs koordinē muzeju darbību visā Ogres novadā, sniedz metodisko un konsultatīvo palīdzību novadā esošajiem muzejiem un pašvaldības iestādēm, kas īsteno muzeja funkcijas, kā arī kā Ogres novada pašvaldības centrālais muzejs koordinē un nodrošina ar kultūras mantojumu saistītas kultūrpolitikas īstenošanu Ogres novadā. Kopš 2025. gada maija darbojas Ogres Vēstures un mākslas muzeja filiāle Brīvības ielā 2, Ogrē.
       Ogres novada Sociālā dienesta uzdevums ir novada teritorijā nodrošināt kvalitatīvu sociālās palīdzības un sociālo pakalpojumu sniegšanu iedzīvotājiem, lai palīdzētu personām, ģimenēm, personu grupām un sabiedrībai kopumā veicināt un atjaunot savu spēju sociāli funkcionēt, kā arī radīt šai funkcionēšanai labvēlīgus apstākļus.
       2025. gadā ir notikušas izmaiņas sociālā dienesta vadībā.

     Ogres novada bāriņtiesa nodrošina aizbildnības un aizgādnības funkciju visā novadā, kā arī novada pagastos un pilsētās, kurās nav notāra, Civillikumā noteiktajos gadījumos sniedz palīdzību mantojuma lietu kārtošanā, gādā par mantojuma apsardzību, kā arī izdara apliecinājumus un pilda citus tiesību aktos norādītos uzdevumus. 

     Ogres novada pašvaldības policija nodrošina sabiedrisko kārtību un drošību, kā arī  atskurbināšanas pakalpojumus novadā. Pašvaldības policijas dežūrdaļa strādā diennakts režīmā. Pašvaldības policijas pārziņā ir arī Ogres novadā pašvaldības noslēgtā līguma ar dzīvnieku patversmi – “Dzīvnieku pansija Ulubele” – izpilde. 
      Par sabiedriskās kārtības pārkāpumiem iedzīvotāji policijai var ziņot ne tikai telefoniski vai e-pastā, bet arī mobilajā lietotnē “Ogres novadnieks” (sadaļā “Ziņo Pašvaldības policijai”, ko administrē pašvaldības policija), tādējādi veicinot ātrāku informācijas apmaiņu un policijas operatīvāku rīcību sabiedrisko pārkāpumu novēršanai. 
     2025. gadā notikušas izmaiņas pašvaldības policijas vadībā. 
     Vispārējā tipa pansionāts “Madliena” nodrošina sociālās aprūpes un sociālās rehabilitācijas pakalpojumus pensijas vecumu sasniegušām personām un I, II grupas invalīdiem no 18 gadu vecuma.

      Ogres novada Sporta centrs līdztekus profesionālās ievirzes sporta izglītības un interešu izglītības programmu īstenošanai koordinē un vada metodisko darbu sporta jomā visā novadā.
Pašvaldības aģentūras

        Daļu funkciju pašvaldības dome ir deleģējusi pašvaldības aģentūrām (turpmāk – PA):

· PA “Tūrisma, sporta un atpūtas kompleksa “ZILIE KALNI” attīstības aģentūra”;
· PA “Rosme”;
·  PA “Ogres komunikācijas”.
         PA “Tūrisma, sporta un atpūtas kompleksa “ZILIE KALNI” attīstības aģentūra” īsteno dabas parka Ogres Zilie kalni, Ķentes kalna un Ogres upes ielejas attīstību. Tās uzdevums ir attīstīt tūrisma, sporta un atpūtas kompleksu Ogres novada administratīvajā teritorijā un tās lietošanā esošajā teritorijā ar kopējo zemes platību 438,38 (25,38 ha Ogres novada pašvaldības nekustamais īpašums un 413 ha SIA “Rīgas meži” nekustamais īpašums, kas iznomāts Ogres novada pašvaldībai), attīstīt Ķentes pilskalnu, attīstīt dabas parku “Ogres upes ieleja”, veicināt tūrisma, vides aizsardzības, veselības veicināšanas un sporta attīstības politikas īstenošanu šajās teritorijās, nodrošināt Ogres novada pašvaldībai piederošo mežu un meža zemes efektīvu apsaimniekošanu, ievērojot meža ekosistēmu uzturēšanas un vides aizsardzības principus, garantējot ilgtspējīgu vides attīstību, nākotnes paaudžu ekonomisko, ekoloģisko un sociālo vajadzību apmierināšanu un bioloģiskās daudzveidības saglabāšanu.
       PA “Ogres komunikācijas” organizē ūdensapgādes un kanalizācijas pakalpojumus Ogres pilsētā un Ogresgala pagastā, kā arī veic Ogres novada pašvaldības sociālo māju un kapu apsaimniekošanas funkciju, papildus nodrošinot arī Ogres novada pašvaldības peldbaseina “Neptūns” veiksmīgu darbību.

       PA “Rosme” nodrošina ūdensapgādes, kanalizācijas, sadzīves atkritumu apsaimniekošanas, notekūdeņu savākšanas, novadīšanas un attīrīšanas un pašvaldības nekustamā īpašuma apsaimniekošanu Suntažu pagastā. 
Pašvaldības kapitālsabiedrības

       Pašvaldība savu funkciju efektīvai izpildei ir dibinājusi vai ieguvusi līdzdalību šādās kapitālsabiedrībās ar 100% pašvaldības kapitālu (turpmāk – SIA): 
· SIA “Ogres rajona slimnīca”; 
· SIA “Ogres Namsaimnieks”;
· SIA “Ķeguma stars”;
· SIA “Lielvārdes Remte”;
· SIA “Ikšķiles māja”; 
· SIA “MS Siltums”;
· SIA “Ogres Zelta liepa”. 
          SIA “Ogres Namsaimnieks” kā daudzdzīvokļu dzīvojamo māju pārvaldnieks piedāvā un nodrošina: individuāli aprēķinātu apsaimniekošanas maksu katrai dzīvojamai mājai; dažādus rēķinu apmaksas veidus; klientu portāla e.ogresnamsaimnieks.lv darbību; diennakts avārijas dienestu; klientu informatīvo tālruni; līgumu slēgšanu un regulārus norēķinus ar pakalpojumu sniedzējiem; dzīvojamo māju tehniskā stāvokļa apsekošanu, uzraudzību un uzlabošanu; dzīvojamo māju pārvaldīšanas un apsaimniekošanas darbību veikšanai nepieciešamo tehnisko un personāla nodrošinājumu; darbu ar debitoriem un parādu piedziņas procesu; konsultācijas par dzīvojamo māju pārvaldīšanas jautājumiem; dzīvokļu īpašnieku kopsapulču un aptauju organizēšanu.
       Dzīvojamo māju pārvaldīšana tiek veikta atbilstoši Dzīvojamo māju pārvaldīšanas likuma un citu spēkā esošo normatīvo aktu prasībām, kā arī atbilstoši dzīvokļu īpašnieku kopības pieņemtajiem lēmumiem.

       SIA “Ogres Namsaimnieks” nodrošina arī siltumapgādes ražošanu, pārvadi, sadali un tirdzniecību Ogrē.
     SIA “MS Siltums” nodrošina centralizēto siltumapgādi Madlienā, Suntažos, Ķeipenē, Lauberē, Meņģelē, Ikšķilē, Lielvārdē, Birzgalē, Ķegumā un Taurupē, kā arī ir siltumenerģijas galvenais ražotājs Ogres pilsētas centralizētās siltumapgādes zonā, nododot siltumenerģiju SIA “Ogres Namsaimnieks” sistēmas katlu mājām. Visās SIA “MS Siltums” pārraudzībā esošajās kaltu mājās siltums tiek saražots, izmantojot atjaunīgos energoresursus – šķeldu vai granulas.
     SIA “Ķeguma Stars” veic daudzdzīvokļu māju pārvaldīšanu un apsaimniekošanu Ķegumā un Rembatē; nodrošina ūdens un kanalizācijas pakalpojumus noteiktās vietās Ķegumā, Rembatē un Tomē; nodrošina centralizēto siltumapgādi visām daudzdzīvokļu mājām un arī vairākām privātmājām Ķegumā.
      SIA “Lielvārdes Remte” nodrošina Ogres novada pašvaldības deleģēto funkciju izpildi Lielvārdē, Lielvārdes pagastā, Jumpravas pagastā un Lēdmanes pagastā, Lielvārdes pilsētas teritorijas labiekārtošanu un sanitāro tīrību, veic deleģētās funkcijas dzīvokļu apsaimniekošanas, māju pārvaldīšanas, siltumapgādes un komunālo pakalpojumu jomā; uzņēmuma galvenās darbības jomas ir siltumenerģijas ražošana un piegāde, dzeramā ūdens sagatavošana, notekūdeņu savākšana un attīrīšana, kā arī dzīvojamo māju apsaimniekošana Lielvārdē un Lēdmanē.
     SIA “Ikšķiles māja” saimnieciskā darbības jomas: daudzdzīvokļu dzīvojamo māju, tām piesaistīto teritoriju pārvaldīšana un apsaimniekošana; siltumenerģijas ražošana piegāde un realizācija Ikšķiles pilsētā; ūdensapgāde un notekūdeņu novadīšana Ikšķiles pilsētā un Tīnūžu ciemā; pilsētas lietus kanalizācijas ekspluatācija un remonts; pašvaldībai piederošās teritorijas labiekārtošana; karjera izstrāde; ielu un ceļu remontdarbi.
     SIA “Ogres rajona slimnīca” sniedz profesionālu medicīnisko palīdzību iedzīvotājiem, izmantojot modernākās izmeklējuma metodes un iespējas, kā arī nodrošina profesionālu ilgstošas sociālās aprūpes palīdzību slimnīcas struktūrā esošajā pansionātā. Ogres rajona slimnīca ir vienīgā neatliekamās medicīniskās palīdzības slimnīca bijušajā Ogres rajonā, kas sniedz neatliekamo palīdzību visu diennakti, kā arī piedāvā plašu ambulatoro pakalpojumu klāstu. 
     Slimnīcā darbojas: 
· Uzņemšanas nodaļa; 

· Ķirurģijas-traumatoloģijas nodaļa;
· Internā (terapijas un neiroloģijas) nodaļa; 
· Ginekoloģijas-dzemdību nodaļa; 

· Intensīvās terapijas-reanimācijas nodaļa; 
· Rehabilitācijas nodaļa;
· Diagnostika;

· Hemodialīzes nodaļa;

· Endoskopiju centrs;

· Zobārstniecība;

· Laboratorija.

    Slimnīca nodrošina aprūpi mājās – tā ir medicīnas māsu vai ārsta palīgu (feldšeru) sniegtā veselības aprūpe pacienta dzīvesvietā. Veselības aprūpe mājās tiek nodrošināta, lai pacients pēc operācijas vai pārciestas slimības, traumas vai kādām manipulācijām, pēc kurām vairs nav nepieciešams uzkavēties stacionārā, varētu ātrāk doties mājās.
2025. gada 16. janvārī SIA “Ogres rajona slimnīca” noslēdza līgumu ar Centrālo finanšu un līgumu aģentūru par Eiropas Savienības fonda projekta Nr. 4.1.1.1./2/24/I/002 “Veselības aprūpes pakalpojumu pieejamības uzlabošana SIA “Ogres rajona slimnīca” II kārta” īstenošanu. Projekta mērķis – aprīkot slimnīcu ar modernām un inovatīvām tehnoloģijām, lai turpinātu sniegt kvalitatīvus un drošus veselības aprūpes pakalpojumus iedzīvotājiem.

Jaunais aprīkojums un ieguvumi pacientiem: datortomogrāfijas iekārta – jaudīgāka un pacienta veselībai saudzīgāka, ar mazāku starojuma devu un ātrāku izmeklējuma laiku. Tā nodrošina arī plašāku izmeklējumu klāstu, tostarp koronogrāfiju, kas līdz šim Ogres novadā nebija pieejama; jauna rentgena iekārta – aizstājusi tehniski novecojušo aprīkojumu ambulatorajiem pacientiem, nodrošinot augstāku attēlu kvalitāti un ātrāku izmeklējumu veikšanu; divas ultrasonogrāfijas iekārtas – viena no tām paredzēta doplerogrāfijas izmeklējumiem, kas ļauj precīzāk diagnosticēt asinsrites traucējumus; divas instrumentu mazgājamās iekārtas un divi autoklāvi – nodrošina augstākā līmeņa sterilizāciju Centrālās sterilizācijas dienestā, būtiski samazinot infekciju risku, vairākkārtīgi izmantojot operāciju un manipulāciju instrumentus.

Kopējais projekta budžets ir 1 703 140 eiro, t.sk. ES ERAF finansējums 1 477 669 EUR, valsts budžeta līdzfinansējums 214 415,82 eiro,  SIA “Ogres rajona slimnīca” finansējums 41 055,18 eiro.
Projekta īstenošana būtiski uzlabo SIA “Ogres rajona slimnīca” infrastruktūru un paplašina pieejamību augstas kvalitātes veselības aprūpes izmeklējumiem un pakalpojumiem Ogres novadā.
SIA “Ogres rajona slimnīca” struktūrā darbojas pansionāts “Ogre” – ilgstošas sociālās aprūpes un sociālās rehabilitācijas iestāde, kas izveidota ar mērķi organizēt un sniegt sociālās aprūpes un sociālās rehabilitācijas pakalpojumus Ogres novada administratīvajā teritorijā dzīvojošajiem cilvēkiem. Pansionāts var uzņemt aprūpei 100 cilvēkus. 
      SIA “Ogres zelta Liepa”* veica sociālo uzņēmējdarbību. Sociālo prasmju izglītības un uzņēmējdarbības centra “Ogres zelta Liepa” galvenais mērķis ir nodrošināt iespēju sociālās atstumtības riskam pakļauto grupu iedzīvotājiem, jo īpaši jauniešiem ar invaliditāti, apgūt jaunas prasmes, iegūt darba pieredzi, tādejādi veicinot viņu iekļaušanos darba tirgū. Darba dienās šeit notika apmācības, personām ar īpašām vajadzībām veicinot izpratni par dažādām profesijām, praktisko darba iemaņu apgūšanu. Pēcpusdienās un vakara stundās, kā arī nedēļas nogalē darbojās kafejnīca, kurā strādāja iedzīvotāji no sociāli mazaizsargātām iedzīvotāju grupām. 
     *2025. gada 18. decembrī dome pieņēma lēmumu izbeigt Ogres novada pašvaldības tiešo līdzdalību SIA “Ogres zelta Liepa” un nodot atsavināšanai visas pašvaldībai piederošās kapitāla daļas. 
Pašvaldības līdzdalība privāto kapitālsabiedrību kapitālā

            Pašvaldība ir kapitāla daļu turētāja šādās privātās kapitālsabiedrībās: 
· daudzdzīvokļu mājas apsaimniekošanas uzņēmums SIA “D&F” (23,99%);
· pasažieru pārvadājumu uzņēmums AS “CATA” (5,39%);

· motosporta SIA “MOTO ZZ” (99,89 % ), turpinās likvidācijas process;
· akciju sabiedrība “Rīgas piena kombināts” (0,013%).
          2025. gadā pašvaldība pārdeva tai piederošās 31,25% kapitāldaļas atkritumu apsaimniekošanas uzņēmumā SIA “Ķilupe”.

Pašvaldības dalība biedrībās un nodibinājumos
     Pašvaldība ir dalībnieks šādās biedrībās un nodibinājumos: 
· biedrība “Latvijas Pašvaldību savienība”; 
· biedrība “Latvijas Lielo pilsētu asociācija”;
· Latvijas Pašvaldību izpilddirektoru asociācija;
· biedrība “Latvijas Vingrošanas federācija”; 
· biedrība “Latvijas Vieglatlētikas savienība”; 
· biedrība “Latvijas Šaušanas federācija”; 
· biedrība “Latvijas Svarcelšanas federācija”; 
· biedrība “Latvijas Sporta izglītības iestāžu Direktoru padome”; 
· biedrība “Latvijas Pašvaldību sociālo dienestu vadītāju apvienība”; 
· biedrība “Latvijas Mūzikas izglītības iestāžu asociācija”;
· biedrība “Latvijas Mākslas skolu skolotāju asociācija”; 
· biedrība “Latvijas Klavieru skolotāju asociācija”; 
· biedrība “Latvijas Kanoe Federācija”; 
· biedrība “Latvijas Handbola federācija”; 
· biedrība “Latvijas Futbola federācija”;
· biedrība “Latvijas Florbola savienība”; 
· biedrība “Latvijas Dambretes federācija”; 
· biedrība “Latvijas Bibliotekāru biedrība”; 
· “Latvijas Bāriņtiesu darbinieku asociācija”;
·  biedrība “Latvijas Skolu sporta federācija”; 
· biedrība “Ogres novada attīstībai”; 
· nodibinājums “ONB”. 
pašvaldības budžets un tā izlietojums
       Ogres novada pašvaldības budžetu 2025. gadam pašvaldības dome, pamatojoties uz likumu “Par pašvaldību budžetiem” un likuma “Par pašvaldībām” 14. panta otrās daļas 2. punktu, 21. panta pirmās daļas 2. punktu un 46. panta pirmo daļu, apstiprināja 2025. gada 14. februārī. 
      Pašvaldības konsolidētajā budžetā ietilpst arī pašvaldības aģentūru – “Ogres komunikācijas”, “Rosme” un Tūrisma, sporta un atpūtas kompleksa “Zilie kalni” attīstības aģentūra” – budžeti.
     Pašvaldības budžets ir finanšu instruments veiksmīgai funkciju un uzdevumu īstenošanai, kā arī ilgtspējīgai attīstībai, tādēļ, plānojot budžetu, ir svarīgi precīzi un konkrēti definēt pašvaldības darbības prioritāros jautājumus, un šis nosacījums ir ievērots, izstrādājot 2025. gada budžeta plānu un nosakot budžeta prioritātes: 
· pašvaldības teritoriju attīstība un kvalitatīvu pašvaldības pakalpojumu pieejamības nodrošināšana visās novada teritoriālajās vienībās;

· izglītības iestāžu darbības nodrošināšana un pilnveidošana; 

· sociālo pakalpojumu pieejamības un sociālās palīdzības nodrošināšana.

    Ogres novada pašvaldības 2025. gada budžetu ietekmēja vairāki faktori:
· minimālās darba algas paaugstināšana; 

· pedagogu darba algas likmes paaugstināšana par 2,6%, līdz ar to pašvaldības budžetā palielinājās izmaksas to pedagoģisko darbinieku darba algām un darba devēja sociālā nodokļa maksājumiem, par kuriem netiek saņemtas valsts mērķdotācijas; 

· likumā “Par valsts budžetu 2025. gadam un budžeta ietvaru 2025., 2026. un 2027. gadam” noteiktais obligātais finansējums sabiedrības līdzdalības budžetam ne mazāk kā 0,1 procenta apmērā no pašvaldības vidējiem viena gada iedzīvotāju ienākuma nodokļa un nekustamā īpašuma nodokļa faktiskajiem ieņēmumiem, kas tiek aprēķināti par pēdējiem trim gadiem;

· budžetā bija jāparedz izdevumi novada pašvaldības domes vēlēšanu organizēšanai;

· budžetā bija jāparedz izdevumi novada izglītības iestāžu koru un deju kolektīvu dalības nodrošināšanai XIII Latvijas Skolu jaunatnes dziesmu un deju svētkos.     

      Saskaņā ar 2025. gada 30. janvārī izdotajiem pašvaldības saistošajiem noteikumiem Nr. 1/2025 “Par Ogres novada pašvaldības 2025. gada konsolidēto budžetu”” 2025. gada budžeta ieņēmumi plānoti 112 312 458 eiro apmērā, kas, salīdzinot ar 2024. gada faktisko izpildi, ir par 2 430 113 eiro jeb 2,1 % mazāki, savukārt kopējais plānoto izdevumu apjoms plānots 131 483 939 eiro apmērā – par 17,6% jeb 19 701 236 eiro lielāks, salīdzinot ar izpildes faktu 2024. gadā.

       Pamatojoties uz Ogres novada pašvaldības budžeta izpildes analīzi gan ieņēmumos, gan izdevumos, papildus piešķirtajām mērķdotācijām vispārējās izglītības, interešu izglītības, pirmsskolas izglītības iestāžu un speciālās izglītības iestāžu pedagogu darba samaksai no 2025. gada septembra līdz decembrim, dotācijām profesionālās ievirzes mākslas un mūzikas izglītības programmu pedagogu darba samaksai un sociālās apdrošināšanas obligātajām iemaksām un papildu līdzekļiem Eiropas Savienības projektu realizācijai, Ogres novada pašvaldības pieņemtajiem lēmumiem un izmaksām saistībā ar pabeigtām iepirkuma procedūrām, 2025. gada 30. oktobrī dome apstiprināja budžeta grozījumus ar precizētām ieņēmumu prognozēm un precizētiem izdevumiem pamatbudžetā valdības funkcionālajām kategorijām.

    Pamatbudžeta ieņēmumi saskaņā ar grozījumiem ir 123 197 061 eiro, kas, salīdzinot ar apstiprināto budžetu, palielināti par 10 053 006 eiro.

     Pamatbudžeta izdevumu daļā izdevumi palielināti par 10 810 799 eiro, kas pamatā saistīts ar papildu finansējumu pedagogu darba samaksai un valsts sociālās apdrošināšanas obligātajām iemaksām no 2025. gada septembra līdz decembrim, projektu izmaksu precizējumiem un jaunu investīciju projektu realizācijas uzsākšanu, kā arī Ogres novada pašvaldības pieņemtajiem lēmumiem par līdzekļu piešķiršanu no “Izdevumi neparedzētiem gadījumiem”. Ogres novada pašvaldības 2025. gada pamatbudžeta izdevumi saskaņā ar grozījumiem ir 143 591 085 eiro.
Pamatbudžeta ieņēmumi

      2025. gadā budžeta ieņēmumi izpildīti 99.7 % apmērā pret plānoto.       
	Ieņēmumi
	2024. g. budžets EUR
	2024. g.

izpilde pret 2024.g. plānu %
	2025. g. plāns 

EUR
	2025. g.

izpilde 
pret plānu (%)
	2026. g.

plāns

EUR

	Iedzīvotāju ienākuma nodoklis
	62 665 151
	105.6
	68 304 793
	101.2
	74 465 656

	Nekust. īpašuma nodoklis                                                      
	4 419 869
	102.3
	4 290 366
	104.87
	4 293 197

	Azartspēļu nod.
	20 000
	128.9
	20 000
	135.5
	25 000

	Dabas resursu nod.
	250 000
	72.7
	180 000
	185.0
	200 000

	Ieņēmumi no uzņēmējdarbības un īpašuma
	15 827
	147.8
	720 389
	100.1
	21927

	Valsts un pašvaldību nodevas
	29 800
	75.7
	19 200
	202.2
	37 600

	Sodi un sankcijas
	65 000
	104.7
	51 000
	105.4
	51 000

	Pārējie nenodokļu ieņēmumi
	51 133
	180.1
	42 908
	185.2
	54 030

	Ienākumi no pašvaldības īpašuma iznomāšanas
	437 585
	223.6
	325 900
	147.9
	224 003

	Maksas pakalpojumi un citi pašu ieņēmumi
	7 051 443
	95.7
	7 161 849
	99.5
	7 366 330

	Ārvalstu finanšu palīdzība
	195 937
	117.3
	132 582
	59.3
	71 634

	Transferti no valsts budžeta daļēji finansētām atvasinātām publiskām personām 
	7 711
	100.0
	3 000
	100
	0

	Valsts budžeta transferti
	34 946 049
	98.8
	41 295 074
	95.5
	33 506 307

	Pašvaldību budžeta transferti
	650 000
	105.3
	650 000
	134.3
	820 000

	KOPĀ :
	110 805 505
	103.1
	123 197 061
	99.7
	121 136 684

	Piesaistītie kredītresursi
	2 471 019
	100.4
	9 935 537
	57.8
	8 919 811


Pamatbudžeta izdevumi

    2025. gadā budžeta līdzekļi tika izlietoti saskaņā ar apstiprināto budžeta plānu, nodrošinot visas pašvaldības funkcijas, nepārtrauktu budžeta iestāžu darbību un pašvaldības infrastruktūras uzturēšanu, kā arī priekšfinansējumu un līdzfinansējumu investīciju projektu realizēšanai. Budžeta izdevumu plāns 2025. gadā izpildīts par 91.6%. 
	Izdevumi
	2024. g.

 izpilde 
 EUR 
	2024. g.

 plāns

EUR 
	2025. g.
plāns

EUR
	2025.g.
izpilde
 EUR 
	2025. g. izpilde

pret plānu (%)
	2026. g. plāns

EUR



	Izpildvaras institūcijas
	6 469 547
	7 235 654
	7 251 170
	6 618 656
	91.3
	8 192 967

	Pašvaldības parāda darījumi
	4 328 632
	4 563 155
	3 604 634
	3 427 572
	95.1
	2 849 143

	Vispārēja rakstura transferti no pašvaldību budžeta valsts budžetam
	9 454
	60 170
	153 671
	149 596
	92.2
	9 323

	Pašvaldību savstarpējie norēķini
	810 615
	890 000
	940 000
	779 464
	82.9
	900 000

	Sabiedriskā kārtība un drošība
	1 982 976
	2 279 164
	2 332 211
	1 967 497
	84.4
	3 083 156

	Ekonomiskā darbība (bez autotransporta)
	1 474 219
	1 801 466
	3 070 619
	1 503 275
	49.0
	3 434 368

	Autotransports 
	2 509 331
	3 479 792
	10 253 773
	8 041 490
	78.4
	7 305 552

	Vides aizsardzība
	1 305 134
	1 531 817
	2 114 178
	1 476 421
	69.8
	2 667 772

	Pašvaldības teritoriju un mājokļu apsaimniekošana
	15 757 445
	18 057 008
	19 379 888
	17 428 477
	89.9
	17 627 631

	Veselības aprūpei
	136 197
	148 152
	233 686 
	165 830
	71.0
	366 231

	Atpūta, kultūra un reliģija
	9 950 588
	11 482 378
	14 268 322
	13 338 550
	93.5
	11 459 018

	Izglītība


	57 390 317
	61 073 089
	68 471 646
	60 619 966
	88.5
	64 874 252

	Sociālā aizsardzība
	9 222 390
	10 526 025
	11 517 288
	10 512 958
	91.3
	13 037 380

	
	111 346 845
	123 127 870
	143 591 085
	131 483 939
	91.6
	135 806 793


INFRASTRUKTŪRAS ATTĪBAS PROJEKTI

Piesaistot Eiropas Savienības, valsts programmu un citu investīciju avotu finansējumu, tostarp kredītresursus, 2025. gadā pašvaldībā tika realizēti vairāki apjomīgi projekti infrastruktūras uzlabošanai, kā arī uzsākta jaunu projektu īstenošana, kas turpinās 2026. gadā. 

     Infrastruktūras projektu īstenošanai 2025. gadā piesaistītas investīcijas 3 437 649 eiro apjomā. Projektu līdzfinansējuma un priekšfinansējuma nodrošināšanai, kā arī no pašvaldības budžeta finansēto projektu realizēšanai 2025. gadā tika piesaistīti kredītresursi 9 935 537 eiro apjomā, aizdevumu atmaksai izlietoti  7 459 639 eiro.

     2025. gadā pabeigtie objekti: 

· divi EKII projekti – “Siltumnīcefekta gāzu emisiju samazināšanai Ogres novada pašvaldības Ķeguma un Lielvārdes teritorijas apgaismojuma infrastruktūrā” un “Siltumnīcefekta gāzu emisiju samazināšanai Ogres novada pašvaldības Ikšķiles teritorijas apgaismojuma infrastruktūrā”; 

· investīciju projekta “Muzikālais teātris Rīgas ielā 15, Ogrē, Ogres novadā” 1., 2., 3. kārtas ietvaros izveidots Neatkarības laukums un veikta tam pieguļošās teritorijas pārbūve, izveidots auto stāvlaukums un bērnu rotaļlaukums; 

· ēkas Brīvības ielā 2, Ogrē, pārbūve Brīvības ceļa ekspozīcijas izvietošanai tajā; šī ēka ir Ogres Vēstures un mākslas muzeja filiāle; 

· Jaunogres aktīvās atpūtas kvartāls;  

· bijušās Kaibalas skolas ēkas pārbūve Lielvārdes pagastā, pielāgojot šo ēku pirmsskolas izglītības iestādes vajadzībām; 

· pašvaldības ēkas “Viļņi” pārbūve Ķeipenes pagastā, pilnveidojot kultūras pakalpojumu pieejamību;

· veloceliņš posmā no Ciemupes līdz Lielvārdei un no Ķeguma līdz Lielvārdei;
· Jaunās gatves, Ogrē, pārbūve, izveidojot brauktuvi ar dubultās virsmas apstrādes segumu;

· Vēju ielas, Ogrē, seguma atjaunošana;

· Strēlnieku prospekta (no Dārza ielas līdz Jāņa Čakstes prospektam), Ogrē, pārbūve;
· rotaļu laukumi 4 novada pagastos;

· Eiropas Savienības Atveseļošanas un noturības mehānisma (ANM) projektā “Atbalsta pasākumi cilvēkiem ar invaliditāti mājokļu vides pieejamības nodrošināšanai Ogres novadā” deviņās mājvietās Ogrē, Ķegumā, Lielvārdē, Taurupē un Meņģelē veikti būtiski uzlabojumi, kas palīdz cilvēkiem ar invaliditāti dzīvot ērtāk, drošāk un neatkarīgāk;

· projekts “Skolas ielas (posmā no Pirts ielas līdz Jaunogres prospektam), Ogrē, pārbūve uzņēmējdarbības veicināšanai”.
   2025. gada tika uzsākti un turpinās 2026. gadā: 

· projekts “Jura Alunāna un Akmeņu ielu pārbūve posmā no Daugavpils ielas (A6) līdz Vidzemes ielai, Ogrē, uzņēmējdarbības veicināšanai”;

· projekts “Ilgtspējīgi risinājumi (lietus ūdens novade no futbola laukuma) Meža pr. 14, Ogrē”;

· ar Eiropas Savienības Atveseļošanas un noturības mehānisma fonda līdzfinansētā projekta “Ogres novada izglītības iestāžu infrastruktūras pilnveide un aprīkošana” īstenošana Ķeguma vidusskolā, E. Kauliņa Lielvārdes vidusskolā un Suntažu pamatskolā;

· Eiropas Savienības fondu projekta “Jaunas vispārējās pirmsskolas izglītības iestādes būvniecība Ogres pilsētā” īstenošana Mālkalnes prospektā 10, Ogrē;

·  inovatīva projekta “Ēku siltumapgādes vieda vadība” īstenošana Ogres pirmsskolas izglītības iestādēs “Cīrulītis” un  “Zelta sietiņš”, Ikšķiles vidusskolā,  Ikšķiles Tautas namā,  Ķeguma Tautas namā un Ķeguma pirmsskolas izglītības iestādē “Gaismiņa”.

            Turpinot iepriekšējo gadu pieredzi, arī 2025. gada budžeta izdevumu plānā tika paredzēts finansējums projektu pieteikumu izstrādei un tehniskās dokumentācijas sagatavošanai, lai nodrošinātu pašvaldības dalību investīciju projektu programmās. 
     2025. gada budžetā tika plānoti aizņēmumi, kopsummā 9 161 666 EUR, šādiem mērķiem: 
	Prioritārajam investīciju projektam “Muzikālais teātris Rīgas ielā 15, Ogrē, Ogres novadā. 1. kārta “Neatkarības laukuma un tā pieguļošās teritorijas Ogrē pārbūve”” 
	1 500 000 EUR 

	Projektam “Brīvības ceļa ekspozīcija ēkā Brīvības ielā 2, Ogrē, būvprojekta izstrāde un pārbūve”
	774 000 EUR

	Veloceļa izbūvei posmā no Ciemupes līdz Lielvārdei, Ogres novadā, I kārta (Ciemupe–Ķegums)
	1 020 000 EUR

	Veloceļa izbūvei posmā no Ciemupes līdz Lielvārdei, Ogres novadā, II kārta (Ķegums–Lielvārde) 
	569 500 EUR

	Jaunās gatves pārbūvei, paredzot brauktuvi ar dubultās virsmas apstrādes segumu Ogrē, Ogres novadā
	200 557 EUR

	ERAF projektam “Jaunogres aktīvās atpūtas kvartāla izveide” 
	225 569 EUR

	EKII projektiem “Siltumnīcefekta gāzu emisiju samazināšana Ogres novada pašvaldības teritorijas apgaismojuma infrastruktūrā”
	185 659 EUR

	Projektam “Skolas ielas (posmā no Pirts ielas līdz Jaunogres prospektam), Ogrē pārbūve uzņēmējdarbības veicināšanai”, Nr. 5.1.1.1/2/24/A/004
	272 171 EUR

	Projektam “Jura Alunāna un Akmeņu ielu pārbūve posmā no Daugavpils ielas (A6) līdz Vidzemes ielai, Ogrē uzņēmējdarbības veicināšanai”, Nr. 5.1.1.1/2/24/A/016
	1 140 305 EUR

	Projektam “Jaunas vispārējās pirmsskolas izglītības iestādes būvniecība Ogres pilsētā, Nr. 4.2.1.7/1/23/A/007”
	1 128 986 EUR

	Projektam “Ogres novada izglītības iestāžu infrastruktūras pilnveide un aprīkošana”, Nr. 3.1.1.5.i.0/1/24/I/CFLA/003
	1 828 569 EUR

	Autobusa  iegādei skolēnu pārvadājumiem
	163 350 EUR

	Ogres sporta centra stadiona skrejceļa rekonstrukcijai
	153 000 EUR


Līdzdalības budžets

    Likumā “Par valsts budžetu 2025. gadam un budžeta ietvaru 2025., 2026. un 2027. gadam” noteikts obligātais finansējums sabiedrības līdzdalības budžetam ne mazāk kā 0,1 procenta apmērā no pašvaldības vidējiem viena gada iedzīvotāju ienākuma nodokļa un nekustamā īpašuma nodokļa faktiskajiem ieņēmumiem, kas tiek aprēķināti par pēdējiem trim gadiem. Ogres novada pašvaldības 2025. gada budžeta izdevumos līdzdalības budžetam tika ieplānoti 63 932 eiro. 

   Saskaņā ar Ogres novada pašvaldības domes saistošajiem noteikumiem Nr. 25/2025 “Ogres novada pašvaldības līdzdalības budžeta nolikums” līdzdalības budžets tiek aprēķināts un sadalīts pa budžeta plānošanas vienībām procentuāli šādā kārtībā: Ogres valstspilsēta – 16%; Ikšķiles pilsēta – 8%; Ķeguma pilsēta – 8 %; Lielvārdes pilsēta – 8%; novada pagastiem – 2 397 eiro katram.

      No 2025. gada 13. oktobra līdz 11. novembrim norisinājās pieteikumu iesniegšana līdzdalības budžeta projektu konkursam. Pēc iesniegto pieteikumu izvērtēšanas balsošanai tika nodoti 17 projekti. No 26. novembra līdz 10. decembrim interneta vietnes www.geolatvija.lv sadaļā “Līdzdalības budžets” ikviena Ogres novadā deklarēta persona varēja balsot par sev tīkamajiem projektiem. Apkopojot balsošanas rezultātus pašvaldības līdzdalības budžeta plānošanas vienībās, līdzdalības budžeta finansējums piešķirts: 

· Ogres valstspilsētas teritorijā – 9599,33 eiro projektam “Apgaismojuma izveide PII “Strautiņš” āra rotaļu laukumos”;

· Suntažu pagasta teritorijā – 2227 eiro projektam “Aktivitāšu zonas pakāpeniska atjaunošana esošajā Suntažu pagasta bērnu dārza rotaļu laukumā”; 

· Lielvārdes pilsētas teritorijā – 2518,55 eiro projektam “Atpūtas vietas “Ausekļa pludmale” labiekārtošana”; 
· Jumpravas pagasta teritorijā – 2275 eiro projektam “Sporta inventāra papildināšana iedzīvotāju fiziskās sagatavotības un sportisko sasniegumu veicināšanai”;

· Ķeguma pilsētas teritorijā – 5092,90 eiro projektam “Labiekārtota transporta gaidīšanas vieta bērniem pie Ķeguma pamatskolas”;

· Madlienas pagasta teritorijā – 2397 eiro projektam “Kāpņu atjaunošana un margu uzstādīšana pie pašvaldības ēkas un veikala”;

· Lauberes pagasta teritorijā – 2397 eiro projektam “Lauberes pagastā_ ŠŪPOLĒM BŪT!”;

· Tīnūžu pagasta teritorijā – 2397 eiro projektam “Ogres novada pašvaldības līdzdalības budžeta projekts – šūpoļu iegāde un uzstādīšana pie daudzdzīvokļu dzīvojamās mājas”;

· Tomes pagasta teritorijā – 1986,48 eiro projektam “Tomes gaismas aleja”. 

              Projektu realizēšanu pašvaldība uzsāka 2026. gada februārī.
ATBALSTS NEVALSTISKAJĀM ORGANIZĀCIJĀM

        2025. gadā Ogres novada pašvaldība piešķīra 85 310 eiro pilsoniskās sabiedrības organizācijām (biedrībām un nodibinājumiem) sabiedriski nozīmīgu pasākumu un projektu realizēšanai un mērķiem, kas sekmē sociāli mazaizsargāto personu vai personu grupu interešu īstenošanu Ogres novadā:
	Nevalstiskā organizācija
	Summa EUR

	Ogres pensionāru biedrība
	2000

	Lielvārdes pensionāru biedrība
	2000

	Jumpravas pensionāru biedrība
	1000

	Ķeguma pensionāru biedrība
	1700

	Sieviešu klubs “Ķeguma Saulespuķe”
	300

	Ikšķiles un Tīnūžu pagasta pensionāru biedrība “Saulgrieži”
	2000

	Biedrība “Ikšķiles Senioru skola”
	2000

	Ogres politiski represēto klubs –

Svētku atbalsts Latvijas Republikas proklamēšanas dienā
	48 440

	Latvijas neredzīgo biedrības Ogres nodaļa
	250

	Ogres un Ķeguma invalīdu biedrība
	2000

	Lielvārdes invalīdu biedrība
	1000

	Ikšķiles invalīdu biedrība
	1000

	Latvijas sieviešu invalīdu apvienība “Aspāzija”
	800

	Labdarības biedrība “Baltā dūja”
	500

	Biedrība “Tepat un kopā”
	5000

	Nodibinājums “Lūkas Fonds”
	10 650

	Biedrība “Ķeipenes Senioru skola”
	2000

	Ķeipenes pensionāru biedrība “Avotkreses”
	1000

	Madlienas pensionāru biedrība “Sisegale”
	1100

	Biedrība “Otrās mājas”
	570

	
	


             Pilsoniskās sabiedrības organizācijām (biedrībām un nodibinājumiem) kultūras un sporta projektu īstenošanai Ogres novadā   tika piešķirti 71 850 eiro:
	Projekta/mērķa nosaukums
	Pilsoniskās sabiedrības organizācijām nosaukums
	Teritorija
	Piešķirtais finansējums (EUR)

	Pasākums OGRES FOTO DIENAS 2025
	Biedrība “OFK”
	Ogre
	2 000

	Romāna Apsīša pieminekļa uzstādīšana Ikšķilē
	Nodibinājums “Gleznotāja Valdemāra Tones fonds” 
	Ikšķile
	7 000

	Līdzfinansējums Lauksaimnieku dienas pasākumam
	Biedrība “Ogres lauksaimnieku biedrība”


	Ogre
	2 000

	Sporta aktivitāšu organizēšana – “Drošas skrituļslidošanas skola” 
	Biedrība “Sporta klubs Virsotne” 


	Ikšķile
	2 050

	RAGS 3x3 ielu basketbola turnīrs Ikšķilē
	Biedrība “Rags BB” 


	Ikšķile
	2 000

	RAGS 3x3 ielu basketbola turnīrs Ogrē
	Biedrība “Rags BB” 


	Ogre
	5000

	Tautas velobraukšana
	Biedrība “Nesēdi mājās”
	Ogres Zilie kalni (OZK)
	1 200

	Drosmes skrējiens
	Biedrība “Drosmes aģentūra” 


	OZK
	1 000

	Ikšķiles MTB velobrauciens
	Biedrība “Sporta klubs “SportLat””
	OZK
	3 000

	Baltijas čempionāts MTB Olimp kross
	Biedrība “Latvijas Riteņbraukšanas federācija” 


	OZK
	3 000

	Latvijas valsts meži velomaratons
	Latvijas kalnu divriteņu federācija 


	OZK
	3 000

	Jātnieku sports. Šķēršļu pārvarēšanas sacensības
	Biedrība “Latvijas Profesionālo jātnieku sporta klubs”


	Lielvārde
	700

	Ogres kauss, karatē
	Biedrība “Ogres karatē un tuvcīņas bērnu klubs “KARATĒ SEN-E”” 


	Ogre
	700

	Orientēšanās seriāls “Reljefs”
	Biedrība “Orientēšanās klubs Ogre” 


	Ogres novads
	1 000

	Daugavas kauss, orientēšanās stafetes
	Biedrība “Orientēšanās klubs Ogre”


	Ogre
	1 500

	LVF jaunatnes čempionāts pludmales volejbolā
	Biedrība “Latvijas Volejbola federācija”


	Ogres stadions
	1 000

	Kāpšanas sports OGRE OPEN
	Biedrība “Sporta un industriālās kāpšanas asociācija” 


	Tornis Ogre
	15 000

	Pludmales volejbola festivāls Ķirzaka
	Biedrība “Sporta un kultūras telpa “Ķirzaka”” 
	Ogresgals
	5 000

	Bērnu-jauniešu pludmales volejbola 7 posmi
	Biedrība “Sporta un kultūras telpa “Ķirzaka””
	Ogres novads
	2 000

	Rīgas rudens, starptautisks frisbija turnīrs
	Biedrība “Ogres frisbija klubs” 


	Ogre
	700

	Vivus.lv MTB maratons 2025” posmam Ķegumā. 
	Biedrība “Latvijas Kalnu Riteņbraukšanas Attīstības Centrs” 


	Ķegums
	3 000

	Motokross. MXGP PČ posms
	Biedrība “Kristera  Serģa motoklubs” 


	Ķegums
	10 000


ATBALSTS SAKRĀLĀ MANTOJUMA SAGLABĀŠANAI
      Saskaņā ar Sakrālā mantojuma saglabāšanas finansēšanas likuma 2. panta otrā daļu pašvaldības ir tiesīgas piedalīties sakrālā mantojuma uzturēšanā, no pašvaldības budžetu līdzekļiem piešķirot finansējumu sakrālā mantojuma izpētei, būvprojektu izstrādei, konservācijai, restaurācijai, atjaunošanai, pārbūvei, remontu darbu veikšanai un labiekārtošanai.
       Ogres novada pašvaldība jau vairākus gadus, plānojot budžetu kārtējam gadam, paredz finansējumu konkursa “Sakrālā mantojuma celtņu saglabāšana Ogres novadā” organizēšanai atbilstoši Ogres novada pašvaldības saistošajiem noteikumiem Nr. 14/2024 “Par Ogres novada pašvaldības konkursu “Sakrālā mantojuma celtņu saglabāšana Ogres novadā””. Šī iniciatīva ir būtiska daļa no pašvaldības ilgtermiņa pieejas, nodrošinot līdzsvaru starp attīstību un vērtību saglabāšanu.
      Konkursa mērķis ir saglabāt un attīstīt valsts un vietējās nozīmes kultūras pieminekļus – baznīcas, kā arī sakrālo mantojumu, kas atrodas Ogres novada administratīvajā teritorijā. Ogres novada teritorijā atrodas 24 baznīcas, kas ir iepriekšējo paaudžu sakrālais mantojums, tostarp 2 baznīcas ir vietējas nozīmes kultūras pieminekļi, 2 – reģionālas nozīmes kultūras pieminekļi, 4 – valsts nozīmes kultūras pieminekļi. Vairāki altāri un altārgleznas, kā arī viena kancele ir valsts nozīmes kultūras vai mākslas pieminekļi. Savukārt vairākas baznīcas ir vieta, kur pulcējas un socializējas vietējo pagastu un pilsētu kopienas. Daudzas no tām ir ievērojamas tūristu apskates vietas.

      Vienam projektam piešķirtais finansējums sasniedz līdz pat 3000 eiro, ļaujot veikt praktiskus un neatliekamus darbus, kas nodrošina objektu ilgtspējīgu saglabāšanu un drošu izmantošanu.
    2024. gada budžetā sakrālā mantojuma saglabāšanai tika izlietoti 17 592 eiro, savukārt 2025. gadā – 24 385 eiro. Izvērtējot pieteikumus, finansējums piešķirts plānoto darbu veikšanai: 

· Ogres Svētā Meinarda Romas katoļu baznīcā – 3000 eiro;

· Ikšķiles Svētā Meinarda evaņģēliski luteriskajā baznīcā – 3000 eiro;

· Madlienas evaņģēliski luteriskajā baznīcā – 2999,97 eiro;

· Meņģeles evaņģēliski luteriskajā baznīcā – 3000 eiro;

· Suntažu evaņģēliski luteriskajā baznīcā – 3000 eiro;

· Ķeguma evaņģēliski luteriskajā baznīcā – 1481,11 eiro;

· Jumpravas Svētā Jāņa evaņģēliski luteriskajā baznīcā – 3000 eiro;

· Ogres rvaņģēliski luteriskajā baznīcā – 2904 eiro;

· Tomes baznīcā – 2000 eiro.
Valsts kases kredīti un kredītsaistību izpilde

	Mērķis
	Parakstīšanas datums
	Atmaksas termiņš
	Aizņēmuma līguma
summa
	Saistību atlikums uz 01.01.2026.
	Saistību atlikums uz 01.01.2027.

	
	
	
	
	
	

	
	
	
	
	
	

	P-26/2009 Kohēzijas fonda projekta "Ūdenssaimniecības attīstība Austrumlatvijas upju baseinos" 
	20.04.2009
	20.04.2034
	           608 658 
	225 674
	198 318

	P-120/2018 Ķeipenes dzelzceļa stacijas ēkas atjaunošana(LAD)  
	06.04.2018
	20.03.2028
	85 876
	13 482
	7 490

	P-121/2018  Novērst plūdu un krasta erozijas risku apdraudējumu Ogres pilsētas teritorijā, veicot vecā aizsargdambja pārbūvi un jauna aizsargmola būvniecību pie Ogres ietekas Daugavā īstenošanai 
	06.04.2018
	22.03.2038
	3 864 103
	875 091
	803 655

	P-219-2018 ELFLA projekta (Nr.17-04-AL02-A019.2201-000006) "Minku parka"1.kārtas būvniecība " (būvdarbu) īstenošanai; 
	31.05.2018
	20.05.2038
	182 680
	99 200
	91 264

	PP-4/2018 Investīciju projektu īstenošanai (saistību pāratjaunojums), A2/1/18/347;
	20.06.2018
	20.09.2034
	3 771 772
	1 464 073
	1 157 849

	P-294/2018 Teātra telpu izbūve Ogres kultūras centrā  P-294/2018
	26.06.2018
	20.06.2038
	178 793
	116 100
	106 812

	P-313/2018 ERAF projekta Ēkas Upes prospektā 16, Ogrē  siltināšana un rekonstrukcija, pielāgojot Ogres novada Sociālā dienesta un tā struktūrvienību vajadzībām realizācijai  
	02.07.2018
	20.06.2038
	4 310 962
	2 519 000
	2 317 480

	 P-299/2018 Projekta "Tīnūžu pirmsskolas izglītības iestādes telpu grupu vienkāršotā atjaunošana un bērnu rotaļu laukuma ierīkošana" īstenošanai; 
	02.07.2018
	20.06.2038
	246 400
	157 950
	145 314

	P-298-2018 ELFLA projekta (Nr.18-04-A00702-000064) "Grants ceļa "Dālderi-Kalnakumpēni" pārbūve" īstenošanai; 
	02.07.2018
	20.06.2038
	           296 323 
	76 636
	70 380

	P-305/2018 Projekta "Edgara Kauliņa Lielvārdes vidusskolas sporta laukuma pārbūve" īstenošanai; A2/1/18/373; 
	02.07.2018
	20.06.2038
	519 923
	337 650
	310 638

	P-412/2018 ERAF projekta (Nr.3.3.1.0/17/I/042) “Uzņēmējdarbības attīstībai nepieciešamās publiskās infrastruktūras izveide Lielvārdes novada Lēdmanes pagastā” īstenošanai; A2/1/18/506; 
	31.07.2018
	20.12.2027
	           351 532 
	52 032
	26 016

	P-453/2018  Daugavpils šosejas (A6) atjaunošana          
	06.08.2018
	20.07.2038
	313 418
	207 621
	191 337

	   P-467/2018  Jāņa Čakstes prospekta rekonstrukcija                
	13.08.2018
	20.08.2038
	2 276 135
	1 547 799
	1 426 403

	P-493/2018 Vietējās produkcijas realizācijas vietu izveide un labiekārtošana Ķeguma novadā, A2/1/18/600; P-493/2018
	30.08.2018
	22.08.2033
	56 434
	29 667
	25 839

	Ceļu un to kompleksa investīciju projekta "Centra laukuma, satiksmes organizācijai pilsētas centrā, I un II kārtas būvniecība" īstenošanai; P-550/2018
	01.10.2018
	20.09.2038
	2 647 151
	1 875 627
	1 728 519

	Ķeguma novada pašvaldības asfalta seguma ielu un laukumu atjaunošana, A2/1/18/687; P-552/2018
	05.10.2018
	21.06.2038
	138 328
	88 687
	81 591

	SIA "Ikšķiles māja" pamatkapitāla palielināšanai KF projekta (Nr.5.3.1.0/17/I/027)  "Ikšķiles ūdenssaimniecības attīstības II kārta" īstenošanai; P-734/2018
	19.12.2018
	20.12.2043
	2 078 741
	1 681 704
	1 588 276

	Rūpnieku ielas pārbūve  P-738/2018
	19.12.2018
	20.12.2038
	941 973
	644 540
	594 960

	PP-3/2019 Pārjaunojuma līgums
	22.02.2019
	20.06.2035
	15 865 875
	7 366 706
	6 113 074

	ERAF projekta (Nr.4.2.2.0/17/I/089) “Energoefektivitātes paaugstināšana Jumpravas pagasta pārvaldes ēkā” īstenošanai; A2/1/19/106; P-55/2019
	23.04.2019
	20.04.2039
	        1 135 040 
	795 798
	736 850

	ELFLA projekta (Nr.18-04-AL02-A019.2103-000001) "Tirdzniecības vietas izveide Tīnūžos" īstenošanai; P-91/2019
	13.05.2019
	20.04.2029
	120 996
	30 142
	21 530

	EKII projekta (Nr. EKII-3/10) “Energoefektivitāti veicinošu viedo pilsētvides tehnoloģiju ieviešana Lielvārdes publisko teritoriju apgaismojuma infrastruktūrā” īstenošanai; A2/1/19/175; P-88/2019
	22.05.2019
	20.04.2029
	           109 957 
	41 608
	29 720

	Projekta "Tīnūžu sākumskolas auto stāvlaukuma un teritorijas labiekārtošana" īstenošanai; P-92/2019
	27.05.2019
	20.04.2029
	           176 683 
	65 072
	46 480

	Kultūras mantojuma saglabāšana un attīstība Daugavas ceļā   P-196/2019
	03.09.2019
	20.08.2039
	294 118
	187 668
	174 019

	Degradētās teritorijas Pārogres industriālajā parkā revitalizācija              P-210/2019
	25.09.2019
	20.09.2039
	1 971 582
	1 122 605
	1 040 961

	Viedo tehnoloģiju ieviešana Ogres pilsētas apgaismojuma sistēmā P-90/2020
	01.04.2020
	20.03.2040
	507 164
	174 363
	162 127

	Lauku grants ceļu pārbūve uzņēmējdarbības attīstībai Ķeguma novadā īstenošanai, A2/1/20/176; P-128/2020
	05.05.2020
	23.04.2030
	410 245
	44 712
	34 776

	SIA "Lielvārdes Remte" pamatkapitāla palielināšanai KF projekta  "Ūdenssaimniecības pakalpojumu attīstība  Lielvārdē 3.kārta" īstenošanai; A2/1/20/182; P-129/2020
	07.05.2020
	20.04.2050
	2 131 950
	1 888 152
	1 811 084

	8.1.2.SAM "Uzlabot vispārējās izglītības iestāžu mācību vidi Ogres novadā" P-158/2020
	30.06.2020
	20.06.2040
	8 187 011
	6 202 288
	5 774 544

	Siltumnīcefekta gāzu emisiju samazināšana izbūvējot Ogres Centrālo bibliotēkas ēku P-174/2020
	06.07.2020
	20.06.2040
	        6 370 496 
	2 968 756
	2 729 532

	Projekta "Jumpravas pagasta doktorāta ēkas energoefektivitātes paaugstināšana" īstenošanai; A2/1/20/489; P-193/2020
	03.08.2020
	20.07.2040
	125 189
	93 102
	86 790

	Projekta "Autostāvvietas izbūve un Slimnīcas ielas pārbūve pie Lielvārdes novada VPII "Pūt Vējiņi", Slimnīcas ielā, Lielvārdē", īstenošanai; A2/1/20/490; P-192/2020
	03.08.2020
	20.07.2040
	137 050
	101 893
	94 985

	Ogres ielas rekonstrukcijas Ķegumā īstenošanai, A2/1/20/636; P-301/2020
	10.09.2020
	20.08.2040
	           458 746 
	351 522
	327 690

	Birzgales ielas, Ogrē pārbūve P-314/2020
	16.09.2020
	20.08.2040
	367 859
	281 902
	262 790

	Kadiķu ielas Ogrē pārbūve P-315/2020
	16.09.2020
	20.12.2039
	             84 931 
	67 924
	63 060

	Gājēju ceļa izbūve Jaunogres prospekta posmā no Baldones ielas līdz Raiņa prospektam, Ogrē P-316/2020
	16.09.2020
	20.08.2040
	72 314
	55 460
	51 700

	Egļu ielas Ogrē pārbūve P-317/2020
	16.09.2020
	20.08.2040
	242 309
	195 880
	182 600

	Projekts "Uzņēmējdarbības attīstība Ogres stacijas rajonā, pārbūvējot uzņēmējiem svarīgu ielas posmu un laukumu Ogrē'' P-351/2020
	02.10.2020
	20.09.2040
	689 519
	535 307
	499 015

	Aizsargmola būvniecība pie Ogres ietekas Daugavā ar mērķi novērst plūdu un krasta erozijas risku apdraudējumu Ogres pilsētā P-428/2020
	29.10.2020
	22.10.2040
	269 669
	210 180
	196 168

	Parka ielas pārbūve 1. kārta P-429/2020
	29.10.2020
	22.10.2040
	90 000
	73 980
	69 048

	Projekta “Pašvaldības transporta infrastruktūras attīstība (Papeļu ielas un Ziedu ielas atjaunošana un Neļķu ielas pārbūve)” īstenošanai; P-431/2020
	03.11.2020
	22.10.2035
	191 251
	154 438
	138 990

	Projekta “Pašvaldības transporta infrastruktūras attīstība (Melioratoru ielas, Sūniņu ielas un Daugavas prospekta gājēju ietves pārbūve)” īstenošanai; P-430/2020
	03.11.2020
	21.10.2030
	70 588
	41 707
	32 071

	Projekta "Riekstu ielas izbūve" īstenošanai; A2/1/20/854; P-465/2020
	04.12.2020.
	20.11.2040
	196 930
	155 520
	145 152

	Gājēju un veloceliņa izbūve gar autoceļa V996 "Ogre – Viskaļi - Koknese" brauktuves malu posmā no Ogres līdz Ogresgalam P-472/2020
	11.12.2020
	20.11.2040
	663 956.00
	545 760
	509 376

	Projekta “Raiņa ielas posma (no Slimnīcas ielas līdz Gaismas ielai) un stāvlaukuma Raiņa ielā 5 atjaunošana” īstenošanai; A2/1/20/886; P-494/2020
	14.12.2020.
	20.11.2040
	           285 920 
	225 780
	210 728

	Blaumaņa ielas Ogrē pārbūve P-490/2020
	15.12.2020
	20.11.2040
	218 029
	179 220
	167 272

	Rožu ielas Ogrē pārbūve P-491/2020
	15.12.2020
	20.11.2040
	464 670
	381 960
	356 496

	Pārjaunojuma līgums PP-9/2021
	30.03.2021
	20.11.2037
	7 122 202
	4 694 134
	4 239 007

	Prioritārā investīciju projekta "Iekārtā (gājēju) tilta pār Ogres upi teritorijā starp J.Čakstes pr. un Ogres ielu Ogrē būvniecība'' īstenošanai P-99/2021
	29.04.2021
	23.04.2041
	398 592
	320 682
	299 902

	Poruka ielas Ogrē pārbūve P-95/2021
	29.04.2021
	22.04.2041
	588 369
	466 554
	434 054



	Autostāvlaukuma izbūve Mālkalnes prospektā 43, Ogre, Ogres novads P-94/2021
	29.04.2021
	23.04.2041
	           124 100 
	99 944
	93 496

	Dārza ielas līdz autoceļam A6 , Ogrē atjaunošana P-96/2021
	29.04.2021
	22.04.2041
	           125 996 
	99 864
	92 892

	Ogres centrālās bibliotēkas tehnoloģiskās sistēmas ieviešana P-97/2021
	29.04.2021
	20.04.2026
	148 750
	17 500
	0

	Projekta "Lielvārdes pilsētas Lāčplēša laukuma pārbūves īstenošanai (prioritārais projekts); A2/1/21/167; P-79/2021
	29.04.2021
	23.04.2041
	393 378
	311 376
	290 860

	 “Pašvaldības transporta infrastruktūras attīstība (Lupīnu ielas asfaltbetona seguma izbūve)” īstenošanai; P-180/2021
	01.06.2021
	20.05.2031
	124 724
	83 160
	68 040

	“Pašvaldības transporta infrastruktūras attīstība (Ausekļa ielas asfaltbetona seguma izbūve)” īstenošanai; P-179/2021
	01.06.2021
	20.05.2031
	108 114
	71 386
	58 026

	Lielvārdes ielas, OGRĒ virsmas atjaunošana P168/2021
	01.06.2021
	20.05.2041
	82 071
	66 092
	61 828

	Miera ielas, Ogrē pārbūve P-167/2021
	01.06.221
	20.05.2041
	160 429
	129 208
	120 872

	Čakstes/Strēlnieku prospekta Ogrē līdz Dārza ielai atjaunošana P-169/2021
	01.06.2021
	20.05.2041
	165 916
	133 070
	124 298

	Projekta “Raiņa ielas posma (no Gaismas ielas līdz Edgara Kauliņa alejai) virsmas seguma un gājēju ietves atjaunošana un Austriņu ceļa virsmas seguma atjaunošana” īstenošanai; A2/1/21/264; P-184/2021
	02.06.2021
	20.05.2041
	326 222
	255 842
	238 242

	Projekta "Pašvaldības transporta infrastruktūras attīstība (Kārklu ielas, Atteku ielas, Neļķu ielas divkārtu virsmas apstrāde)"īstenošanai; P-238/2021
	22.06.2021
	20.06.2031
	72 300
	47 788
	38 872

	Čakstes prospekta no Mazās Ķentes ielas līdz Skalbju ielai Ogrē atjaunošana P-267/2021
	07.07.2021
	20.06.2041
	350 192
	281 975
	263 783

	Stirnu ielas virsmas Ogrē atjaunošana P-268/2021
	07.07.2021
	20.06.2041
	119 984
	96 637
	90 401

	Investīciju projekts Autoceļa A1 posma no P32 līdz iebrauktuvei uz Madlienas vidusskolu pārbūve P-269/2021
	07.07.2021
	20.06.2041
	           257 849 
	207 638
	194 242

	Ceriņu ielas asfaltbetona seguma virskārtas atjaunošana posmā no Parka ielas līdz Meža pr. Ogrē P-270/2021
	07.07.2021
	20.06.2041
	100 809
	78 777
	72 889

	Vides pieejamības nodrošināšana Ogres valsts ģimnāzijā Meža pr.14, Ogrē P-377/2021
	27.08.2021
	20.08.2031
	56 168
	34 937
	28 861

	Bumbieru ielas, Ogresgalā pārbūve P-378/2021
	27.08.2021
	20.08.2031
	314 154
	195 293
	161 329

	Investīciju projektu īstenošanai (saistību pārjaunojums) Ikšķiles PP-37/2021
	30.09.2021
	20.03.2047
	7 548 697
	5 836 087
	5 446 745

	Investīciju projektu īstenošanai (saistību pārjaunojums) Ķegums PP-36/2021
	30.09.2021
	20.11.2037
	1 781 964
	1 246 785
	1 130 771

	Investīciju projektu īstenošanai (saistību pārjaunojums) Lielvārde PP-35/2021
	30.09.2021
	20.12.2034
	2 082 836.33
	816 969
	610 725

	Pašvaldības ēkas fasādes un kabinetu atjaunošana Ziedu iela 3, Ķeipenē P-460/2021
	06.10.2021
	22.09.2031
	74 002.99
	44 881
	36 557

	“Ogres pašvaldības ēkas Skolas ielā 12, Ogrē energoefektivitātes paaugstināšana izmantojot atjaunojamos energoresursus” P-459/2021
	06.10.2021
	20.09.2041
	631 628.00
	515 088
	482 384

	Lauberes ielas seguma atjaunošana un lietus ūdens kanalizācijas sistēmas izveide Ogrē. P-553/2021
	02.12.2021
	20.11.2041
	155 185
	136 064
	127 560

	Bezdelīgu ielas seguma atjaunošana un lietus ūdens kanalizācijas sistēmas izveide Ogrē. P-554/2021
	02.12.2021
	20.11.2041
	130 893
	114 816
	107 640

	Madlienas ielas seguma atjaunošana un lietus ūdens kanalizācijas sistēmas izveide Ogrē. P-555/2021
	02.12.2021
	20.11.2041
	166 719
	146 176
	137 040

	Projekts "Jaunu Pašvaldības pakalpojumu sniegšanas veidu attīstība 2," realizācijai; P-563/2021
	07.12.2021
	20.11.2026
	230 812
	54 312
	0

	Ceļa pārbūve "Dubkalnu ezera meži" P-590/2021
	23.12.2021
	20.12.2041
	428 550
	356 224
	333 960

	Projekts 8120 Uzlabot vispārējās izglītības iestāžu mācību vidi Ogres novadā A2/1/22/14, P-6/2022
	02.02.2022
	20.01.2042
	15 371 257
	13 686 790
	12 844 526

	Projekts 9311 Pakalpojumu infrastr. attīstība DI plānu īstenošanai Ogres novadā A2/1/22/94, P-47/2022
	11.05.2022
	21.04.2042
	2 234 190
	2 019 996
	1 897 572

	Projekts Priedaines ielas, Ikšķilē pārbūve A2/1/22/217, P-128/2022
	13.07.2022
	20.06.2042
	73 293
	63 690
	59 830

	Projekts 8120 Uzlabot vispārējās izglītības iestāžu mācību vidi Ogres novadā A2/1/22/254, P-173/2022
	08.08.2022
	21.07.2042
	4 342 489
	3 143 638
	2 955 958

	Projekts Lielvārdes pilsētas Andreja Pumpura ielas seguma atjaunošana A2/1/22/304, P-219/2022
	16.08.2022
	21.07.2042
	757 899
	659 516
	620 140

	Projekts Lielvārdes pilsētas Rembates ielas seguma atjaunošana A2/1/22/305, P-218/2022
	16.08.2022
	21.07.2042
	867 395
	751 720
	706 840

	Projekts Saules prospekta Ogrē pārbūve 12/1/22/309, P-214/2022
	16.08.2022
	21.07.2042
	422 192
	367 334
	345 366

	Projekts Lielvārdes pilsētas Uzvaras ielas seguma atjaunošana A2/1/22/308, P-215/2022
	16.08.2022
	21.07.2042
	403 354
	350 991
	330 023

	Projekts Lielvārdes pilsētas Stacijas ielas seguma atjaunošana A2/1/22/306, P-217/2022
	16.08.2022
	21.07.2042
	718 952
	625 646
	588 294

	Projekts Lielvārdes pilsētas Meža ielas seguma atjaunošana A2/1/22/307, P-216/2022
	16.08.2022
	21.07.2042
	289 689
	250 992
	236 004

	Prioritārais  projekts Būvdarbu veikšana objektam Estrāde, Jumprava, Jumpravas pagasts A2/1/22/420, P-292/2022
	07.10.2022
	22.09.2042
	86 514
	74 286
	68 822

	Prioritārais  projekts Būvdarbu veikšana objektam Estrāde, Jumprava, Jumpravas pagasts A2/1/22/419, P-293/2022
	07.10.2022
	22.09.2042
	568 398
	498 247
	467 043

	Projekts Pašvaldības meliorācijas sistēmu pārbūve Ogresgala pagastā Ciemupes ciema A2/1/22/457, P-306/2022
	19.10.2022
	22.09.2043
	150 000
	132 258
	124 362

	Projekts Ceļa Dubkalnu ezera meži pārbūve A2/1/22/456, P-307/2022
	19.10.2022
	22.09.2042
	50 044
	44 153
	41 517

	Projekta Ogres valstpilsētas Strēlnieku prospekta seguma pārbūve A2/1/22/476, P-326/2022
	03.11.2022
	20.10.2042
	1 233 086
	1 089 020
	1 024 960

	projekta Kaibalas skolas pārbūve par PII A2/1/22/569, P-380/2022
	16.12.2022
	20.11.2042
	704 000
	655 792
	617 216

	Projekts Jaunas pirmskolas izglītības iestādes būvniecība Lielvārdē A2/1/22/568, P-381/2022
	16.12.2022
	20.11.2042
	2 640 000
	2 459 220
	2 314 560

	Prioritārais  projekts Būvdarbu veikšana objektam Estrāde, Jumprava, Jumpravas pagasts A2/1/22/580, P-382/2022
	22.12.2022
	22.12.2042
	269 939
	232 006
	215 134

	A2/1/23/17; P-6/2023 ERAF projekta (Nr.9.3.1.1/19/I/017) “Pakalpojumu infrastruktūras attīstība deinstitucionalizācijas plānu īstenošanai Ogres novadā” īstenošanai.
	10.02.2023
	20.01.2043
	302 997
	49 766
	34 102

	KF projekta (Nr.5.3.1.0/17/I/008) "Ūdenssaimniecības pakalpojumu attīstība Lielvārdē 3.kārta" īstenošanai A2/1/23/409; P-320/2023
	26.09.2023
	20.09.2033
	255 434
	226 238
	197 042

	Prioritārā investīciju projekta "Neatkarības laukuma un tā pieguļošās teritorijas, Ogrē pārbūve" investīciju īstenošanai. A2/1/23/487; P398/2023
	21.12.2023
	20.11.2043
	1 500 000
	1 397 931
	1 295 863

	P-173/2024 A2/1/24/185 Prioritārais investīciju projekts "Brīvības ceļa ekspozīcija ēkā Brīvības ielā 2, Ogrē būvprojekta izstrāde un pārbūve".
	04.09.2024
	22.08.2044
	1 500 000
	1 500 000
	1 306 356

	P-221/2024 A2/1/24/234 ERAF projekta (Nr.5.1.1.3/1/23/A/046) "Jaunogres aktīvās atpūtas kvartāla izveide" īstenošanai.
	03.10.2024
	20.09.2034
	323 131
	104 584
	85 000

	P-7/2025 Prioritārais investīciju projekts “Muzikālais teātris Rīgas ielā 15, Ogrē, Ogres novadā. 1.kārta “Neatkarības laukuma un tā pieguļošās teritorijas, Ogrē pārbūve””
	24.02.2025
	20.02.2045
	1 500 000
	1 500 000
	1 388 876

	P-39/2025 ERAF projekts (Nr.5.1.1.1/2/24/A/004) "Skolas ielas (posmā no Pirts ielas līdz Jaunogres prospektam), Ogrē pārbūve uzņēmējdarbības veicināšanai”
	26.03.2025
	20.03.2040
	272 171
	272 171
	253 071

	P-69/2025 projekts "Veloceļa izbūve posmā no Ciemupes līdz Lielvārdei, Ogres novadā"
	29.04.2025
	20.04.2040
	1 584 169
	1 584 169
	1 500 790

	P-107/2025 projekts "Jaunās gatves pārbūve, paredzot brauktuvi ar dubultās virsmas apstrādes segumu Ogrē, Ogres novadā" 
	26.05.2025
	21.05.2040
	133 911
	133 911
	126 861

	P-174/2025 Projekts "Autobusa iegāde skolēnu pārvadāšanai".
	27.06.2025
	21.06.2032
	151 262
	151 262
	142 762

	P-173/2025 Projekts "Ogres novada sporta centra stadiona skrejceļa rekonstrukcija".
	27.06.2025
	20.06.2035
	153 000
	153 000
	140 394

	P-268 AF projekts (Nr.3.1.1.5.i.0/1/24/I/CFLA/003) "Ogres novada izglītības iestāžu infrastruktūras pilnveide un aprīkošana"
	29.07.2025
	20.07.2045
	747 756
	412 930
	412 930

	P-275/2025 projekts "Ogres novada Ikšķiles vidusskolas rekonstrukcijas darbi"
	19.08.2025
	20.07.2035
	176 263
	176 263
	165 265

	P-380/2025 Projekts "Operatīvo transportlīdzekļu iegāde Ogres novada pašvaldības policijas vajadzībām"
	07.10.2025
	20.09.2032
	203 996
	30 600
	14 280

	P-394/2025 ERAF projekta (Nr.5.1.1.1/2/24/A/016) "Jura Alunāna un Akmeņu ielu pārbūve posmā no Daugavpils ielas (A6) līdz Vidzemes ielai, Ogrē uzņēmējdarbības veicināšanai" īstenošanai.
	28.10.2025
	20.10.2045
	861 552
	185 650
	180 965

	P-395/2025 ERAF projekta (Nr.5.1.1.1/2/24/A/004) "Skolas ielas (posmā no Pirts ielas līdz Jaunogres prospektam), Ogrē pārbūve uzņēmējdarbības veicināšanai" īstenošanai. 
	28.10.2025
	20.10.2045
	360 710
	360 710
	360 710

	 
	 
	 
	130 359 896
	88 855 674
	81 389 475


PAŠVALDĪBAS SNIEGTO GALVOJUMU APJOMS

	
	
	
	
	
	

	Mērķis
	Aizņēmējs
	Atmaksas 
termiņš
	Galvojuma 
līguma
summa 
	Saistību atlikums uz 01.01.2026.
	Saistību atlikums uz 01.01.2027.

	
	
	
	
	
	

	
	
	
	
	
	

	Studējošā kredīts Nr. 33B0047
	privātpersona
	14.11.2031
	               8 324 
	4 025
	3 316

	Studējošā kredīts. Galvojuma līgums Nr.10-8/12-11 (Nr. 08B0152)
	privātpersona
	14.04.2027
	               5 122 
	513
	129

	Studējošā kredīts Nr. 33D001
	privātpersona
	15.06.2026
	               4 269 
	214
	0

	Studējošā kredīts Nr. 33F0037
	Privātpersona
	14.06.2030
	               6 830 
	3 074
	2 390

	Ūdenssaimniecības attīstība Ķeguma novada Rembates pagasta Rembates ciemā
	SIA "Ķeguma stars"
	01.04.2033
	           143 683 
	55 238
	47 868

	A1/1/18/607, Ūdens un kanalizācijas maģistrālo sistēmu ar kadastra apzīmējumiem 74940121064001 un 7490121064002 iegāde
	Ikšķiles novada pašvaldības SIA "Ikšķiles māja"
	25.08.2048
	           285 000 
	218 990
	209 330

	Siltumenerģijas pārvades sistēmas efektivitātes paaugstināšana Ķeguma novada Ķeguma pilsētā II kārta Nr. OG14022
	SIA "Ķeguma stars"
	26.03.2029
	           563 797 
	130 735
	90 727

	Siltumenerģijas pārvades sistēmas efektivitātes paaugstināšana Ķeguma novada Ķeguma pilsētā Nr. OG14064
	SIA" Ķeguma Stars"
	05.10.2029
	           780 426 
	184 105
	136 077

	Siltumenerģijas pārvades un sadales sistēmas efektivitātes paaugstināšana Ķeguma novada Birzgales ciemā Nr.OG15062
	SIA " "Ķeguma Stars"
	06.11.2025
	           157 929 
	51 692
	41 354

	A1/1/18/466, Katlu mājas, kas atrodas Celtnieku ielā 1A, Ķegumā, Ķeguma novadā, iegāde 
	SIA "Ķeguma stars"
	20.06.2038
	           620 000 
	397 484
	365 696

	A1/1/21/61, Siltumavota efektivitātes paaugstināšana Birzgales pagasta Birzgalē īstenošanai
	SIA "Ķeguma Stars"
	20.02.2036
	           229 920 
	133 957
	117 733

	A1/1/19/419, Galvojuma līgums  Nr. LNP101-8.2/19/30
	SIA "Lielvārdes Remte"
	20.09.2028
	           336 551 
	108 072
	68 332

	A1/1/21/94, Galvojuma līgums Nr. G/21/95
	SIA "Lielvārdes Remte"
	20.03.2031
	           172 500 
	97 923
	79 271

	 
	 
	x
	3 314 351
	1 386 021
	1 162 224


Pasākumi Teritoriālā plānojuma īstenošanai  pēdējos divos gados
2024. gadā
          2024. gadā Ogres novada pašvaldībā apstiprināti un stājās spēkā četri teritorijas attīstības plānošanas dokumenti:

· lokālplānojuma zemes vienībai Petūniju ielā 17, Ogrē, Ogres nov., 1.1. redakcija;

· lokālplānojuma zemes vienībai Petūniju ielā 13, Ogrē, Ogres nov., 1.1. redakcija;

· detālplānojuma zemes vienībai Klusajā ielā 28, Ogrē, Ogres nov., 1.1. redakcija;

· detālplānojuma zemes vienībai Bulstrumu ielā 14 un Bulstrumu ielā 16, Ikšķilē, Ogres nov., 1.1. redakcija.  

     2024. gadā teritorijas attīstības plānošanas dokumentu publiskajās apspriešanas sanāksmēs piedalījās 8 fiziskās personas, saņemti 5 fizisko personu iesniegumi:

· lokālplānojuma zemes vienībai Petūniju ielā 13, Ogrē, Ogres nov., 1.0. redakcijas publiskās apspriešanas sanāksmē piedalījās trīs sabiedrības pārstāvji, saņemti četru fizisko personu pieci iesniegumi;

· lokālplānojuma zemes vienībai Petūniju ielā 15, Ogrē, Ogres nov., 1.0. redakcijas publiskās apspriešanas sanāksmē piedalījās viens sabiedrības pārstāvis, iedzīvotāju iesniegumi nav saņemti; 

· lokālplānojuma zemes vienībai Petūniju ielā 17, Ogrē, Ogres nov., 1.0. redakcijas publiskās apspriešanas sanāksmē nebija piedalījies neviens interesents,  nav saņemts neviens juridiskās/fiziskās personas iesniegums;

· lokālplānojums zemes vienībai Rīgas ielā 3, Ikšķilē, Ogres nov., 1.0. redakcijas publiskās apspriešanas sanāksmē piedalījās viens interesents, iesniegumi nav saņemti;

· detālplānojuma nekustamajam īpašumam “Kļaviņi”, Taurupes pag., Ogres nov., 1.0. redakcijas un Vides pārskata projekta apspriešanas sanāksmē nepiedalījās neviens interesents, nav saņemti iesniegumi;

· detālplānojuma zemes vienībai Klusajā ielā 28, Ogrē, Ogres nov., 1.1. redakcijas publiskās apspriešanas sanāksmē piedalījās trīs sabiedrības pārstāvji, saņemti vienas fiziskās personas divi iesniegumi.

     Pamatojoties uz Ikšķiles novada teritorijas plānojuma un Lielvārdes novada teritorijas plānojuma 2016.-2027. gadam prasībām, 2024. gadā notika divu derīgo izrakteņu ieguves projektu sabiedriskās apspriešanas:
· derīgo izrakteņu ieguves atradnē “Jurģi 2”, Tīnūžu pag., Ogres nov., publiskās apspriešanas sanāksmē piedalījās septiņi sabiedrības pārstāvji, iedzīvotāju iesniegumi nav saņemti;

· derīgo izrakteņu atradnes “Vecumnieki-4”, Jumpravas pag., Ogres nov., publiskās apspriešanas sanāksmē nepiedalījās sabiedrības pārstāvji, iesniegumi nav saņemti. 

        2024. gadā uzsākta 3 lokālplānojumu un 1 detālplānojuma izstrāde. 

2025. gadā
          2025. gadā Ogres novada pašvaldībā apstiprināti un stājās spēkā trīs teritorijas attīstības plānošanas dokumenti:

· lokālplānojuma zemes vienībai Petūniju ielā 15, Ogrē, Ogres nov., 1.1. redakcija;

· detālplānojuma nekustamajam īpašumam “Kļaviņi”, Taurupes pag., Ogres nov., un Vides pārskata 1.1. redakcija;

· detālplānojuma zemes vienībai Rīgas ielā 10 B, Ogrē, Ogres nov., 1.0. redakcija.

     2025. gadā teritorijas attīstības plānošanas dokumentu publiskajās apspriešanas sanāksmēs piedalījās septiņas fiziskās personas, saņemti sešu fizisko personu iesniegumi un vienas juridiskās personas iesniegums:

· lokālplānojuma zemes vienībai Petūniju ielā 15, Ogrē, Ogres nov., 1.0. redakcijas publiskās apspriešanas sanāksmē piedalījās viens interesents. Fizisko/juridisko personu iesniegumi nav saņemti; 

· lokālplānojuma nekustamajam īpašumam “Relziķi 2”, Tīnūžu pag., Ogres nov., 1.0. redakcijas un Vides pārskata publiskās apspriešanas sanāksmē piedalījās četri interesenti. Saņemti divu fizisko personu iesniegumi;
· lokālplānojuma nekustamajam īpašumam “Relziķi 2”, Tīnūžu pag., Ogres nov., 2.0. redakcijas un Vides pārskata publiskās apspriešanas sanāksmē nebija piedalījies neviens interesents. Saņemti divu fizisko personu iesniegumi; 

· lokālplānojuma Ogres salas centrālajai daļai, Ogrē, Ogres nov., 1.0. redakcijas un Vides pārskata publiskās apspriešanas sanāksmē piedalījās 2 interesenti. Saņemts vienas fiziskās personas un vienas juridiskās personas iesniegums; 

· detālplānojuma zemes vienībai Rīgas ielā 10 B, Ogrē, Ogres nov. 1.0. redakcijas sanāksmē nebija piedalījies neviens interesents. Saņemts vienas fiziskās personas iesniegums. 

       2025. gadā uzsākta divu lokālplānojumu un 1 detālplānojuma izstrāde. 
    2025. gadā turpinājās darbs pie jaunā Ogres novada teritorijas plānojuma un tematisko plānojumu izstrādes.* 2025. gada 18. decembrī Ogres novada pašvaldības dome pieņēma lēmumu “Par Ogres novada teritorijas plānojuma un tematisko plānojumu nodošanu publiskajai apspriešanai un institūciju atzinumu saņemšanai”, nododot publiskajai apspriešanai Ogres novada teritorijas plānojuma, Plūdu riska un meliorācijas sistēmas attīstības tematiskā plānojuma, Dabas un apstādījumu teritoriju, ūdens teritoriju un krastmalu, ainavu un kultūrvēsturiskā mantojuma tematiskā plānojuma un Pilsētu un ciemu publiskās ārtelpas vizuālās identitātes tematiskā plānojuma pirmās redakcijas publiskajai apspriešanai un institūciju saņemšanai. Publiskā apspriešana norisinājās 2026. gadā.

     *Izstrāde uzsākta saskaņā ar Ogres novada pašvaldības domes 2023. gada 30. novembra lēmumu “Par Ogres novada teritorijas plānojuma un tematisko plānojumu izstrādes uzsākšanu”.
Pašvaldības nekustamā īpašuma novērtējums 
	Pamatlīdzekļi
	Uz 31.12.2025.

   EUR

	KOPĀ
	239 764 662

	Zeme, ēkas un būves
	208 484 654

	Tehnoloģiskās iekārtas un mašīnas
	2 132 197

	Pārējie pamatlīdzekļi
	16 538 044

	Pamatlīdzekļu izveidošana un nepabeigtā būvniecība ( 
	7 858 500

	Turējumā nodotie valsts un pašvaldību īpašumi 
	932 899

	Bioloģiskie un pazemes aktīvi (grants karjeri) 
	3 733 039

	Avansa maksājumi par pamatlīdzekļiem 
	85 329


       2025. gadā turpinājās iepriekšējos gados uzsākto pašvaldības īpašumu nostiprināšana zemesgrāmatā, šis process turpinās arī 2026. un turpmākajos gados. 

     Ilgtermiņa finanšu ieguldījumi – 34 566 904 eiro, t.sk.: 
· līdzdalība radniecīgo kapitālsabiedrību kapitālā  32 593 033 eiro; 

· līdzdalība asociēto kapitālsabiedrību kapitālā  342 141 eiro; 

· pārējie ilgtermiņa finanšu ieguldījumi 89 124 eiro;

· avansa maksājumi par ilgtermiņa finanšu ieguldījumiem 1 542 606 eiro.

Būvniecības procesi 
       Ogres novada būvvalde nodrošina Ogres novada administratīvās teritorijas būvniecības procesa tiesiskumu visā Ogres novada administratīvajā teritorijā. 

       Ogres novadā 2025. gadā būvdarbi pabeigti un ekspluatācijā pieņemti 299 objekti.

      2025. gadā BIS (Būvniecības informatīvā sistēma) reģistrētas 1049 jaunas būvniecības lietas.  

     Kopā ar iepriekšējos gados izsniegtajām būvatļaujām, kas pārreģistrētas 2025. gadā, izsniegtas 230 būvatļaujas un būvniecības procesā iekļautas 283 būves/telpu grupas.

     2025. gadā Ogres novada būvvalde akceptējusi 384 paskaidrojuma rakstus un 196 paziņojumus par būvniecību. Būvniecības lietās sagatavoti 619 lēmumi.

      Būvvaldes būvinspektori sastādījuši 132 atzinumus par būvniecības objektiem.
SOCIĀLĀ AIZSARDZĪBA

      Sociālā dienesta darbības mērķis ir nodrošināt novada iedzīvotājiem kvalitatīvu sociālās palīdzības un sociālo pakalpojumu sniegšanu novada iedzīvotājiem, palīdzot personām, ģimenēm, personu grupām un sabiedrībai kopumā veicināt un atjaunot savu spēju sociāli funkcionēt, kā arī radīt šai funkcionēšanai labvēlīgus apstākļus.

Ogres novada iedzīvotājiem tiek piešķirti ne tikai valstī noteiktie pamata sociālās palīdzības pabalsti, bet arī papildu sociālās palīdzības un pašvaldības brīvprātīgās iniciatīvas pabalsti. 2025. gadā maznodrošinātas mājsaimniecības minimālais ienākumu slieksnis Ogres novadā bija 70 procenti no Centrālās statistikas pārvaldes tīmekļvietnē publicētās minimālo ienākumu mediānas (2025. gadā – 754,74 eiro), t.i., 528,00 eiro pirmajai personai mājsaimniecībā, katrai nākamajai personai – 370,00 eiro. Valstī noteiktais trūcīgas mājsaimniecības minimālais ienākumu slieksnis ir 50 procenti no minimālās ienākumu mediānas, t.i., 377,00 eiro pirmajai personai mājsaimniecībā, katrai nākamajai personai – 264,00 eiro.

[image: image4]
     Sociālā palīdzība piešķirta 1169 mājsaimniecībām. Trūcīgas mājsaimniecības statuss piešķirts 661 mājsaimniecībai. Maznodrošinātas mājsaimniecības statuss piešķirts 530 mājsaimniecībām.

  2025. gadā trūcīgo un maznodrošināto mājsaimniecību skaitā iekļautas gan Ogres novada iedzīvotāju, gan Ogres novadā šobrīd dzīvojošo Ukrainas civiliedzīvotāju mājsaimniecības. 
                  Finansējuma izlietojums sociālajai palīdzībai 2024. gadā un 2025. gadā 
	Pabalsta veids
	2024. gadā

EUR
	2025. gadā

EUR

	Pamata sociālās palīdzības pabalsti

	Pabalsts garantētā minimālā ienākuma nodrošināšanai
	60127,05
	106409,89

	Mājokļa pabalsts
	539351,68
	547225,18

	            Papildus sociālās palīdzības pabalsti

	Pabalsts veselības aprūpei
	108851,52
	116174,77

	Pabalsts izglītības ieguves atbalstam
	3550,00
	3500,00

	Pabalsts inkontinences preču iegādei
	2879,60
	2924,93

	Pabalsts sociālās rehabilitācijas mērķu sasniegšanai
	4880,81
	6112,89

	Pabalsts ar mājokļa lietošanu saistīto izdevumu parāda samaksai
	400,00
	550,04

	Pabalsti, kurus piešķir, neizvērtējot mājsaimniecību materiālo situāciju

	Apbedīšanas pabalsts
	18132,82
	18579,40

	Pabalsts aizbildņiem
	5500,00
	4500,00

	Pabalsts aizgādņiem
	10530,00
	10380,00

	Pabalsts rehabilitācijas pakalpojumiem bērniem ar invaliditāti
	23762,70
	27657,57

	Bērna piedzimšanas pabalsts
	74600,00
	66200,00

	Pabalsts krīzes situācijā
	22388,74
	42768,57

	Ēdināšanas pabalsts

	Ēdināšanas pabalsts pirmsskolas izglītības iestādes izglītojamajiem
	206101,37
	223367,12

	Ēdināšanas pabalsts skolā
	273979,38
	313595,23

	Pabalsti audžuģimenēm

	Pabalsts audžuģimenei bērna uzturam
	94038,55
	190939,10

	Pabalsts audžuģimenei apģērba un mīkstā inventāra iegādei
	16200,00
	15850,00


       Pabalsti bārenim un bez vecāku gādības palikušajam bērnam 

pēc pilngadības sasniegšanas
	Vienreizējs pabalsts pastāvīgas dzīves uzsākšanai
	3562,00
	2718,00

	Vienreizējs pabalsts sadzīves priekšmetu un mīkstā inventāra iegādei
	17389,00
	12713,00

	Pabalsts ikmēneša izdevumu segšanai
	74315,59
	85314,44

	Mājokļa pabalsts
	66741,08
	74050,92


     Sociālie pakalpojumi tiek nodrošināti, balstoties uz individuālu personas vajadzību izvērtējumu, ko veic sociālā darba speciālists. Izvērtējuma procesā tiek analizēti personas sociālie resursi, funkcionālās spējas un sociālās vides faktori. Pamatojoties uz izvērtējumu, tiek pieņemts lēmums par piemērotākā sociālā pakalpojuma nodrošināšanu. 
     Sociālā darba praksē 2025. gadā novērots, ka sociālās problēmas arvien biežāk ir kompleksas un savstarpēji saistītas. Biežāk sastopamās problēmas ir ilgstošs bezdarbs, nepietiekami ienākumi, mājokļa problēmas, sociālo prasmju trūkums un veselības problēmas. Senioru vidū pieaug pieprasījums pēc aprūpes pakalpojumiem dzīvesvietā. 
Sociālās rehabilitācijas pakalpojumi
    Sociālais dienests izvērtē pilngadīgo iedzīvotāju atbilstību valsts sociālās rehabilitācijas pakalpojumu saņemšanai atbilstoši mērķgrupām un nodrošina dokumentu pieņemšanu. Valsts sociālās rehabilitācijas pakalpojums pieejams personām ar  funkcionāliem traucējumiem darbspējas vecumā, politiski represētām personām, kā arī Černobiļas AES avārijā cietušām personām un Černobiļas AES avārijas seku likvidēšanas dalībniekiem. Pārskata periodā saņemti 169 iesniegumi no personām, kuras vēlējās saņemt valsts sociālās rehabilitācijas pakalpojumu.
Ilgstošas sociālās aprūpes un sociālās rehabilitācijas pakalpojums pilngadīgām personām
2025. gadā ilgstošas sociālās aprūpes un sociālās rehabilitācijas pakalpojums tika piešķirts 42 personām. Ogres novada iedzīvotāji ilgstošas sociālās aprūpes un sociālās aprūpes pakalpojumu saņem institūcijās visā Latvijā, un pakalpojums tiek nodrošināts gan Ogres novada pašvaldības institūcijā, gan to pērkot no citām pašvaldībām un NVO. 2025. gadā minētais pakalpojums tika nodrošināts 153 personām un konkrētajam mērķim izlietots 1030451,59 eiro.
Valsts apmaksāts ilgstošas sociālās aprūpes un sociālās rehabilitācijas institūcijas pakalpojums piešķirts 9 personām ar smagiem un ļoti smagiem garīga rakstura traucējumiem, vienai neredzīgai personai un vienam bērnam. 
Rehabilitācijas pakalpojumi 

       Pārskata periodā 289 bērniem ar funkcionāliem traucējumiem piešķirti ārsta nozīmēti sociālās rehabilitācijas pakalpojumi, izsniedzot 490 nosūtījumus, piešķirti ergoterapeita, fizioterapeita, mākslas terapeita, audiologopēda, ABA terapeita un masāžas pakalpojumi. 
Psihologa pakalpojums
Psihologa pakalpojuma mērķis ir sniegt profesionālu psiholoģisko palīdzību, veikt psiholoģiskās izpētes, nodrošināt personām iespēju saņemt psihologa konsultācijas individuāli vai grupā, stabilizējot personas psihoemocionālo stāvokli, uzlabojot un attīstot noteiktas prasmes, spējas, sniedzot nepieciešamo psiholoģisko atbalstu un virzienu personas problēmu risināšanai un saskarsmes veicināšanai, savstarpējo attiecību ģimenē un ārpus tās uzlabošanai un stiprināšanai. Sociālā pakalpojuma nodaļā 2025. gadā 62 pilngadīgām personām izsniegti nosūtījumi psihologa pakalpojuma saņemšanai.  
Patversmes vai naktspatversmes pakalpojums
Patversmes un naktspatversmes pakalpojuma mērķis ir nodrošināt personām uzturēšanās iespējas, personiskās higiēnas iespējas un sociālā darba speciālistu pakalpojumus institūcijā, kuru pēdējā uzturēšanās vieta bija Ogres novada administratīvā teritorija.
Ogres novada iedzīvotājiem patversmes un naktspatversmes pakalpojumu nodrošināšana Latvijas Sarkanā Krusta patversme “Gaiziņš”. 2025. gadā patversmes un naktspatversmes pakalpojumu saņēmušas 4 personas, izlietoti 1012,00 eiro .

Baseina pakalpojums
Ogres novada iedzīvotāji, kuriem noteikta pirmā vai otrā invaliditātes grupa, un bērni, kuriem noteikta invaliditāte, ir tiesīgi saņemt 100% atlaidi par 4 (četriem) baseina apmeklējumiem mēnesī 1 reizi nedēļā. Bērniem, kuriem ir veselības problēmas, tiek piešķirta 100% atlaide baseina apmeklējumam par 10 (desmit) apmeklējumiem peldēšanas sezonā, un daudzbērnu ģimenē piešķir 50% atlaidi par vienu apmeklējuma reizei, bet ne vairāk kā par 4 apmeklējumiem mēnesī ar regularitāti 1 rezi nedēļā. 2025. gadā saņemti 172 iesniegumi un izsniegti nosūtījumi baseina pakalpojumu saņemšanai, piemērojot atlaidi. Šim mērķim izlietoti 6413,28 eiro.

Higiēnas pakalpojums
Higiēnas pakalpojuma mērķis ir nodrošināt pakalpojumu personai, kurai sociālo apstākļu vai sociālo prasmju trūkuma dēļ nav iespējams nodrošināt savu un savu ģimenes locekļu personisko higiēnu. Pakalpojums ietver mazgāšanos dušā, veļas mazgāšanu un veļas žāvēšanu. 2025. gadā izsniegti 119 nosūtījumi.

Grupu dzīvokļa pakalpojums
Grupu dzīvokļa pakalpojuma mērķis ir nodrošināt pilngadīgai personai ar garīga rakstura traucējumiem mājokli un individuālu atbalstu sociālo problēmu risināšanā, prasmju un iemaņu attīstīšanā. 2025. gadā pakalpojums piešķirts 2 personām.

Dienas aprūpes centra pakalpojums bērniem ar funkcionāliem traucējumiem
Dienas aprūpes centra pakalpojuma mērķis ir nodrošināt sociālās aprūpes un sociālās rehabilitācijas pakalpojumu, sociālo prasmju attīstīšanu, izglītošanu un brīvā laika pavadīšanas iespējas bērniem ar funkcionāliem traucējumiem. 2025. gadā pakalpojums piešķirts 27 personām.
Dienas aprūpes centra “Saime” pakalpojums 

 Dienas aprūpes centra pakalpojuma mērķis ir sniegt sociālās rehabilitācijas un sociālās aprūpes pakalpojumu pilngadīgai personai ar garīga rakstura traucējumiem un noteiktu I vai II invaliditātes grupu, lai veicinātu sociālās funkcionēšanas spēju uzlabošanu un sekmētu fizisko, intelektuālo un psiholoģisko attīstību. 2025. gadā pakalpojums piešķirts 28 personām
Specializēto darbnīcu pakalpojums 

Specializēto darbnīcu pakalpojuma mērķis ir sniegt iespēju personai iegūt darba pieredzi un darba tirgum nepieciešamās prasmes un iemaņas, organizējot nodarbinātības pasākumus atbilstoši klientu fiziskajām un garīgajām spējām, interesēm un vecumam, nodrošinot sociālo integrāciju, veicinot prasmju un iemaņu apguvi, apmācot personas noteiktām amata prasmēm. 2025. gadā pakalpojums piešķirts 39 personām.
Aprūpes mājās pakalpojums bērniem ar invaliditāti
Aprūpes mājās pakalpojums tiek sniegts bērniem ar invaliditāti, lai nodrošinātu aprūpi, uzraudzību, pašaprūpes spēju attīstīšanu un saturīgu brīvā laika pavadīšanu dzīvesvietā. Tiesības saņemt pakalpojumu ir bērniem, kuriem ar Veselības un darbspēju ekspertīzes ārstu Valsts komisijas lēmumu ir noteikta invaliditāte un izsniegts atzinums par īpašas kopšanas nepieciešamību, ja bērna likumiskais pārstāvis vai audžuģimene nodarbinātības vai citu objektīvu iemeslu dēļ nevar nodrošināt šī bērna aprūpi un uzraudzību. 2025. gadā saņemti 35 iesniegumi par aprūpes mājās pakalpojuma nodrošināšanu bērniem līdz 18 gadu vecumam un 2 iesniegumi par pilngadību sasniegušiem bērniem un izsniegti nosūtījumi pakalpojumu saņemšanai. Pakalpojuma nodrošināšanai izlietoti 422 204,16 eiro. Pakalpojumu Ogres novada iedzīvotājiem nodrošina Invalīdu un viņu draugu apvienība “Apeirons”.
Sociālais darbs ar vardarbībā cietušām pilngadīgām personām un vardarbību veikušām pilngadīgām personām
        2025. gadā izsniegti 39 nosūtījumi rehabilitācijas pakalpojuma saņemšanai dzīvesvietā un institūcijās pakalpojumam personām, kuras cietušas no prettiesiskām darbībām. Šī pakalpojuma nodrošināšanai izlietoti 13972,68 eiro.
Viena persona, kura cietusi no prettiesiskām darbībām, saņēma augsta riska krīzes pakalpojumu institūcijā (līdz 150 dienām) pakalpojumu nodrošināšanai izlietojot 6535,60 eiro.

     Vardarbību veikušām personām 2025. gadā tika izsniegti 23 nosūtījumi rehabilitācijai, kuras mērķis ir vardarbīgas uzvedības samazināšana. 

Personas ikdienā veicamo darbību un vides novērtējums 

      2025. gadā Sociālajā dienestā ir reģistrēti Veselības un darbspēju ekspertīzes ārstu Valsts komisijas 156 pieprasījumi veikt personas ikdienā veicamo darbību un vides novērtējumu, kas tiek īstenots, personas apsekojot dzīvesvietā un izvērtējot personu funkcionālās spējas atbilstoši normatīvajiem aktiem.
Valsts finansēts asistenta pakalpojums 

      Asistenta pakalpojums Ogres novadā 2025. gadā tika nodrošināts 529 personām ar invalidāti. Pakalpojuma nodrošināšanai ir izlietoti 1 708 085 eiro.

Transporta pakalpojums
       Transporta pakalpojuma mērķis ir nodrošināt personas nokļūšanu uz/no ārstniecības iestādi, valsts vai pašvaldības institūciju. Transporta pakalpojuma nodrošināšanai 2025. gadā saņemti 57 iesniegumi.
Aprūpe mājās pilngadīgām personām
     Aprūpes mājās pakalpojums nodrošina palīdzību ikdienas aktivitātēs personām, kuras vecuma vai veselības stāvokļa dēļ nespēj pilnībā nodrošināt savas vajadzības. Aprūpes mājās pakalpojumu, drošības pogas pakalpojumu, pēdu aprūpes pakalpojumu, specializētā transporta pakalpojumu, kā arī mobilās aprūpes kompleksa pakalpojumu, nogādājot klientam trūkstošos resursus (silto ūdeni, dušu, veļas mašīnu u.c.), nodrošināja biedrība “Latvijas Samariešu apvienība”. 

Katram aprūpes pakalpojuma saņēmējam, t.sk. pensijas vecuma personām un personām ar invaliditāti, tiek noteikts aprūpes līmenis, pamatojoties uz personas funkcionālo spēju izvērtējumu. Reizi gadā personas funkcionālās spējas tiek vērtētas atkārtoti. 2025. gadā aprūpes mājās pakalpojumu saņemšanai ir izsniegti 102 nosūtījumi. Personām, kurām piešķirts trūcīgas vai maznodrošinātas mājsaimniecības statuss un pakalpojumu objektīvu iemeslu dēļ nevar nodrošināt pakalpojuma sniedzējs, ir iespēja saņemt aprūpes mājās pakalpojumu pabalsta veidā – 2025. gadā to saņēma 7 personas. Kopā 2025. gadā pakalpojums nodrošināts 151 personai, izlietoti 240 565,76 eiro.

     Profilakses punktā 2025. gadā pakalpojumu saņēma 472 pilngadīgas personas, tajā skaitā: 62 personas saistībā ar injicējamo narkotisko vielu lietošanas problēmām; 136 personas saistībā ar ļaunprātīgas ilgstošas alkohola lietošanas problēmām; 34 personas saistībā ar līdzatkarības problēmām; 24 personas saistībā ar HIV/AIDS problēmām; 160 personām veikti HIV, “C”, “B” hepatītu un sifilisa eksprestesti, kā arī pirms un pēctestu konsultācijas; 56 personām sniegta individuāla informācija par pakalpojumiem profilakses punktā, to saņemšanas kārtību, veikta asinsspiediena mērīšana, izsniegti drukas materiāli.
Profilakses punkta darbinieki organizēja nodarbības “Apreibinošo atkarību izraisošo vielu lietošanas ietekme uz cilvēka dzīvi” Ogres Valsts ģimnāzijas un Ogres Centra pamatskolas skolēniem, kā arī 16 nepilngadīgām personām sniegtas individuālas konsultācijas saistībā ar alkohola un/vai apreibinošo narkotisko vielu lietošanas problēmām. 

     Profilakses punktā turpināja darboties anonīmo alkoholiķu atbalsta/pašpalīdzības (AA) grupa, kā arī atbalsta/pašpalīdzības grupa personām, kuru ģimenēs ir HIV+ pacients. Injicējamo narkotiku lietotājiem (INL) izsniegtas 30267 šļirces un 2040 adatas, utilizēta 25351 šļirce.

    Ģimenes atbalsta dienas centrs nodrošina atbalstošu un drošu vidi bērniem un jauniešiem vecumā no 5 līdz 18 gadiem, piedāvājot bezmaksas radošas un izglītojošas aktivitātes katru darba dienu no plkst. 11.00 līdz 18.00. Centra mērķis ir ne tikai organizēt bērnu un jauniešu brīvā laika aktivitātes, bet arī veicināt pozitīvas pārmaiņas viņu uzvedībā, attīstīt sociālās prasmes un sekmēt iekļaušanos sabiedrībā. Centrs pilda arī preventīvu funkciju, sniedzot atbalstu bērniem un jauniešiem, kuriem nepieciešama papildu uzmanība, izpratne un emocionāls atbalsts. 
    Specializēto darbnīcu pakalpojums nodrošina prasmes veicinošas aktivitātes, darba iemaņu apguvi, darba vietu un speciālistu atbalstu pilngadību sasniegušām personām ar garīga rakstura traucējumiem (turpmāk – GRT). Specializēto darbnīcu mērķis ir sniegt iespēju klientiem iegūt darba pieredzi, darba tirgum nepieciešamās prasmes un iemaņas, organizējot nodarbinātības pasākumus atbilstoši klientu fiziskajām un garīgajām spējām, interesēm un vecumam, nodrošinot sociālo integrāciju, veicinot prasmju un iemaņu apguvi, apmācot personas noteiktām prasmēm. 2025. gadā specializēto darbnīcu pakalpojums tika nodrošināts divās struktūrvienībās: Ogrē, Upes prospektā 16, un Jumpravā, Ceriņu ielā 2 a. 
Izglītība

      Izglītības joma novada pašvaldībā ir prioritāra, arī pašvaldības budžeta kopējos izdevumos izglītībai paredzētā finansējuma īpatsvars ir vislielākais, 2025. gadā 44,6%. Ievērojami līdzekļi ik gadu tiek izlietoti izglītības iestāžu uzturēšanai un remontiem, esošās infrastruktūras uzlabošanai. 

        Skolu tīkla pilnveides procesā Ogres novada pašvaldībai no valsts budžeta ir piešķirti  3 342 904 eiro – mācību vides uzlabošanai Suntažu pamatskolā, Ķeguma vidusskolā un Edgara Kauliņa Lielvārdes vidusskolā. 

      2025. gadā tika izveidota jauna interešu izglītības iestāde – “Ogres novada Interešu izglītības iestāde”. 
       Lai veicinātu izglītības kvalitātes līmeņa paaugstināšanu un vienlīdzīgu izglītības iespēju nodrošināšanu visiem Ogres novada bērniem un jauniešiem, Ogres novada pašvaldības dome 2025. gada 27. novembrī pieņēma lēmumu par Madlienas vidusskolas, Ķeipenes pamatskolas un Taurupes pamatskolas apvienošanu vienā vidējās izglītības iestādē, lai nodrošinātu ilgtspējīgu, kvalitatīvu un pieejamu izglītību Madlienas, Ķeipenes, Taurupes, Mazozolu un Meņģeles pagastā, saglabājot visas līdzšinējās mācību programmu īstenošanas vietas; apvienotā izglītības iestāde ar nosaukumu “Madlienas vidusskola” darbu sāks 2026. gada 3. augustā.  Saskaņā ar domes lēmumu no 2026. gada 1. septembra no Ogres novada pašvaldības budžeta tiks līdzfinansēta pedagogu darba samaksa izglītības programmu nodrošināšanai šo programmu īstenošanas vietās darbam klasēs, kurās skolēnu skaits ir mazāks par Ministru kabineta noteikto minimālo skaitu.
       2025./2026. mācību gadu novada pašvaldības vispārējās izglītības skolās mācījās 7267 izglītojamie – par 464 mazāk nekā iepriekšējā mācību gadā.

     Vispārējo izglītību nodrošināja 18 skolas, t.sk. viena sākumskola (1.–6. klases), 12 pamatskolas (1.–9. klases), 3 vidusskolas (1.–12. klases) un ģimnāzija (10.–12. klases).  

    Vispārējo vidējo izglītību jaunieši var iegūt Edgara Kauliņa Lielvārdes vidusskolā, Ikšķiles vidusskolā, Madlienas vidusskolā un Ogres Valsts ģimnāzijā. Edgara Kauliņa Lielvārdes vidusskolas klasēs mācījās 139 skolēni, 10. klasē tika uzņemti 52 skolēni, Ikšķiles vidusskolā 10.–12. klasēs – 124 skolēni, 10. klasē iestājās 52 izglītojamie, Madlienas vidusskolā 10.–12. klašu posmā mācījās 41 skolēns, 10. klasē uzņemti 7 audzēkņi. Ogres Valsts ģimnāzijā vidējās izglītības programmas apguva  682 jaunieši, 10. klasē iestājās 21 skolēns. 

     2025./2026. gadā mācību gaitas uzsāka 682 pirmklasnieki – par 122 mazāk nekā iepriekšējā mācību gadā: Birzgales pamatskolā – 16, Edgara Kauliņa Lielvārdes vidusskolā – 34, Ikšķiles vidusskolā – 132, Jaunogres pamatskolā – 28, Jumpravas pamatskolā – 10, Ķeguma pamatskolā – 43, Ķeipenes pamatskolā – 5, Lēdmanes pamatskolā – 12, Lielvārdes pamatskolā – 40, Madlienas vidusskolā – 19, Ogres Kalna pamatskolā – 137, Ogres Centra pamatskolā – 130, Ogresgala pamatskolā – 17, Suntažu pamatskolā – 20, Taurupes pamatskolā – 8,  Tīnūžu sākumskolā – 25, Valdemāra pamatskolā – 3, privātajā pamatskolā “Ikšķiles Brīvā skola” – 14, privātajā pamatskolā “Ogres Baltā Valdorfskola” – 6.

     Pirmsskolas izglītība bērniem tiek nodrošināta 13 pašvaldības pirmsskolas izglītības iestādēs un 7 vispārizglītojošās skolās, kurās darbojas pirmsskolas izglītības grupas, kā arī privātajās izglītības iestādēs – Ikšķiles Brīvā skola, Ogres Baltā Valdorfskola, pirmsskolas izglītības iestāde “Mikausis” un sākumskola “Ķiparu nams”, kopējais audzēkņu skaits pirmsskolas izglītības programmās novadā ir 3101.
       No 2025. gada 1. septembra kādreizējās Kaibalas skolas ēkā, kas pārbūvēta, to pielāgojot pirmsskolas vajadzībām, darbojas Lielvārdes pirmsskolas izglītības iestādes “Pūt vējiņi” grupa, kurā apmācības notiek pēc Montesori pedagoģijas principiem.

      Arī 2025./2026. gadā pašvaldība finansēja pirmsskolas izglītības konsultatīvo centru bērniem, kuri ikdienā bērnudārzu neapmeklē. Šis centrs izvietots Ogres pirmsskolas izglītības iestādes  “Saulīte” telpās.  
      Profesionālās ievirzes izglītības jomā 2025./2026. gadā darbojās visas līdzšinējās izglītības iestādes: Ogres Mūzikas un mākslas skola (licencētas programmas: taustiņinstrumentu spēle, stīgu instrumentu spēle, pūšamo un sitaminstrumentu spēle, vokālā mūzika; vizuālā māksla, vizuāli plastiskā māksla); Kārļa Kažociņa Madlienas Mūzikas un mākslas skola (licencētas programmas: vizuāli plastiskā māksla, akordeona spēle, vijoļspēle, flautas spēle, klarnetes spēle, saksofona spēle, klavierspēle, interešu izglītība); Ikšķiles Mūzikas un mākslas skola (mūzikas un mākslas izglītības programmas); Lielvārdes Mūzikas un mākslas skola (mūzikas un mākslas izglītības programmas); Birzgales Mūzikas skola (licencētas programmas: klavierspēle, pūšamo un sitaminstrumentu spēle); Ogres novada Sporta centrs (licencētas programmas: futbols, handbols, orientēšanās sports, vieglatlētika, svarcelšana, mākslas vingrošana, smaiļošana, kanoe); Ogres Basketbola skola (licencēta programma – basketbols); Lielvārdes Sporta centrs (licencētas programmas: florbols, vieglatlētika).

       Ogres novadā izglītojamajiem ir plašas iespējas iesaistīties dažādu jomu interešu izglītības programmās gan savās izglītības iestādēs, gan ārpus tām. 
     2025. gada jūlijā norisinājās XIII Latvijas Skolu jaunatnes dziesmu un deju svētki, kuros Ogres novadu pārstāvēja 78 kolektīvi ar 1664 dalībniekiem. Pūtēju orķestru konkursa finālā B grupā Ogres Mūzikas un mākslas skolas pūtēju orķestris “Melodija”, diriģents Atvars Lakstīgala, ieguva Lielo balvu un 1. vietu. 

       Koru konkursa finālā Lielvārdes Mūzikas un mākslas skolas bērnu koris “Lielvārde”, diriģentes Baiba Klepere, Evita Konuša, Ogres Mūzikas un mākslas skolas 4.–9. klašu koris “Cielaviņa”, diriģente Gunita Bičule, Ogres Valsts ģimnāzijas jauktais koris “Somnia”, diriģente Gunita Bičule, ieguva Zelta diplomus, bet 5.–12. klašu B grupā Ikšķiles vidusskolas 5.–12. klašu koris, diriģente Maira Līduma, ieguva 1. vietu un Zelta diplomu.

    Skolēnu skatuves runas konkursa finālā Zelta diplomus ieguva Ogres Kalna pamatskolas skolnieki Dāvis Āboltiņš, skolotāja Gunda Latiša, Marks Dubinskis, skolotāja Elza Seile, Eduards Purens, skolotāja Sarmīte Salgrāve, bet Sudraba diplomu ieguva Taurupes pamatskolas skolnieks Artūrs Šubrovskis, skolotāja Daina Švikstiņa.
     Lai motivētu jauniešus vidējo izglītību iegūt novada vispārējās vidējās izglītības iestādēs, arī 2024./2025 gadā pašvaldība turpināja maksāt sociālo stipendiju – 100 eiro mēnesī.

      Tāpat tika turpināta stipendijas izmaksa – 200 eiro mēnesī – studējošajiem, kuri studē valsts akreditētā augstākās izglītības studiju programmā, lai iegūtu pedagogiem nepieciešamo profesionālo kvalifikāciju.

     Ogres novada izglītības iestādes 2025. gadā piedalījās dažādu projektu realizācijā izglītības jomā, piesaistot finansējumu no Eiropas Savienības programmas Erasmus+ un Ziemeļvalstu Ministru padomes programmas Nordplus Junior. Plašāk par šiem projektiem Pārskata sadaļā STARPTAUTISKĀS SADARBĪBAS AKTUALITĀTES.

KULTŪRA 

Kultūras nozari Ogres novada pašvaldībā koordinē Ogres novada Kultūras un tūrisma pārvalde, kuras darbība ir vērsta uz vienotas, mērķtiecīgas un ilgtspējīgas kultūras un tūrisma attīstības nodrošināšanu novadā.


Lai pilnveidotu kultūras infrastruktūras pārvaldību un nodrošinātu vienotu pieeju telpu izmantošanai, 2025. gadā tika izstrādāts un apstiprināts telpu nomas maksas pakalpojumu cenrādis Ogres novada kultūras centros, tautas namos un estrādēs, tādējādi nosakot vienotus principus telpu izmantošanai un sekmējot ārējo pakalpojumu sniedzēju iesaisti kultūras pasākumu organizēšanā.


2025. gada 4. maijā Ogrē tika atklāts Neatkarības laukums un ekspozīcija “Brīvības ceļš”, kas izvietota trijos stāvos un sniedz visaptverošu ieskatu Latvijas valsts veidošanās un neatkarības atjaunošanas procesos. Atklāšanas ietvaros norisinājās svētku koncerts “Valsts sākas ar Tevi”, kas akcentēja nacionālās identitātes, vēsturiskās atmiņas un sabiedrības saliedētības nozīmi, kurā vienojās Ogres novada apvienotais koris.


2025. gada 4. maijā Ikšķiles kapos tika atklāta piemiņas vieta “Mūžīgais avots”. Piemiņas vieta veltīta 1990. gada 4. maija deklarācijas “Par Latvijas Republikas neatkarības atjaunošanu” izstrādes grupas vadītājam un līdzautoram Romānam Apsītim.


2025. gada 16. maijā Ķeipenē tika piedzīvots ilgi gaidīts notikums – Ķeipenes Tautas nama “Viļņi” atdzimšana. Īpaši tiek novērtēta mansardā izbūvētā pasākumu zāle ar 100 sēdvietām un nelielu skatuvīti. Pašdarbības kolektīviem tagad ir iespēja ērtāk pielāgot mēģinājumu laikus, jo pieejamas divas telpas mēģinājumu procesam. Zāle piemērota nelieliem koncertiem, mono izrādēm, konferencēm, lekcijām un citiem pasākumiem. 


Pārskata periodā tika izstrādāti un apstiprināti Ogres novada pašvaldības saistošie noteikumi Nr. 6/2025 “Ogres novada pašvaldības Gada balva kultūrā”. Pamatojoties uz tiem, 2025. gada 23. maijā Ogres novada Kultūras centrā norisinājās svinīgais pasākums “Gada balva kultūrā 2024”, kura ietvaros tika godināti kultūras nozares izcilākie pārstāvji.


2025. gada tika apstiprināti Ogres novada pašvaldības saistošie noteikumi Nr. 17/2025 “Ogres novada pašvaldības apbalvojumu nolikums”. Atbilstoši šiem noteikumiem 2025. gada 18. novembrī Lielvārdes Kultūras namā tika organizēts svinīgs godināšanas pasākums “Ogres novada Goda pilsonis un Gada cilvēks”, izceļot novada attīstībai nozīmīgu personu ieguldījumu.


2025. gada 4. jūnijā Taurupes pagastā tika atklāta atjaunotā Taurupes muižas klēts. Tā ir pielāgota mūsdienu vajadzībām kā daudzfunkcionāls sabiedriskais centrs. Klēts pirmajā stāvā izveidota novadpētniecības ekspozīcija, kurā atspoguļota Taurupes vēsture, nozīmīgākās personības un notikumi. Ekspozīcijas izveidē izmantoti arī multimediāli risinājumi, nodrošinot mūsdienīgu un interaktīvu apmeklētāju pieredzi. Otrā stāva telpas pielāgotas dažādu kultūras, izglītības, semināru, izstāžu pasākumiem.


2025. gadā Ikšķile atzīmēja 840 gadu jubileju ar daudzveidīgiem pasākumiem pilsētvidē. Visa gada garumā jaunatklātajā Ikšķiles Kultūrtelpā tika īstenotas vairākas izstādes. 


2025. gada 15. jūnijā Lielvārdē, Rembates parkā, Spīdalas saliņā, norisinājās Latvijas Sirdsdziesmas fināls, kas jau vairāku gadu garumā pulcē skatītāju iemīļotākos izpildītājus un dziesmas. 


2025. gadā norisinājās XIII Latvijas Skolu jaunatnes dziesmu un deju svētki, kuros Ogres novads bija kupli un godam pārstāvēts ar 1664 dalībniekiem. Varam lepoties ar mūsu novada jauniešiem, kuri, darbojoties folkloras kopās, ar savu sniegumu kuplināja un pārstāvēja Ogres novadu starptautiskajā folkloras festivālā “Baltica 2025”.

2025. gadā turpinājās darbs pie amatierkolektīvu darbības pilnveidošanas, izstrādājot vienotu amatierkolektīvu nolikumu, kura mērķis ir nodrošināt skaidru, caurskatāmu un efektīvu kolektīvu darbības organizāciju visā novadā. 


2025. gadā Ogres novads var lepoties ar Nacionālā nemateriālā kultūras mantojuma saraksta papildināšanu ar “Latviešu tradicionālo jostu un jostveida audumu darināšanu”, ko pieteica nodibinājums “Lielvārdes jostu audēji”.


Pārskata periodā tika sagatavoti un virzīti apstiprināšanai iekšējie darbības noteikumi āra LED ekrānu izmantošanai, kas 2025. gada maijā tika uzstādīti trijās Ogres novada pilsētās – Ogrē, Ikšķilē un Lielvārdē. Noteikumi nosaka vienotu kārtību digitālā satura plānošanai, izvietošanai un pārvaldībai, nodrošinot efektīvu informācijas apriti un sabiedrības informēšanu.


Tika sagatavoti un virzīti apstiprināšanai domē iekšējās kārtības noteikumi ēkai Gaismas ielā 2/6, Ogrē (bijušajai sanatorijai “Ogre”), nosakot ēkas izmantošanas, uzturēšanas un drošības principus, kā arī kārtību tās funkcionēšanai atbilstoši pašvaldības vajadzībām.


2025. gadā kultūras un tautas namos notikuši 1154 dažādi pasākumi ar kopējo apmeklētāju skaitu 182 688. Kopumā Ogres novadā darbojās 118 amatierkolektīvi ar 2994 dalībniekiem.
TŪRISMS 
       2025. gadā tūrisma mājaslapā www.visitogre.lv un mobilās aplikācijas “Ogres novads” Tūrisma sadaļā regulāri atjaunota informācija par jauniem tūrisma objektiem, pasākumiem un aktualitātēm. Ogres novada tūrisma mājaslapu 2025. gadā apmeklēja 92 288 lietotāju, no kuriem 97% bija jauni lapas apmeklētāji. 

      Atjaunoti 2 tūrisma informācijas stendi – viens trīspusējais un viens plaknes stends ar tuvākās apkārtnes vai Ogres novada tūrisma karti, kurā pieejama informācija par apskates objektiem, kafejnīcām un naktsmītnēm visā novadā. 

     2025. gadā Ogres novada Tūrisma informācijas centrs saņēmis 2804 informācijas pieprasījumus, 73% (2047) no tiem bija klātienē iegūta informācija, pa tālruni – 23,5% (659). Pieprasījumi saņemti arī e-pastā un sociālo mediju profilos – 3,5% (98). No kopējā apmeklētāju skaita 7 % bija ārzemju viesi, līdzīgi kā 2024. gadā. Salīdzinājumā ar iepriekšējo gadu 2025. gadā vērojams tūrisma informācijas centra apmeklētāju skaita samazinājums par 10 %, kas saistāms ar slikto laikapstākļu ietekmi.
     Pēc Centrālās statistikas pārvaldes datiem, 2025. gadā Ogres novada tūrisma naktsmītnēs tika apkalpoti 17 465 viesi, kas ir par 11% vairāk nekā 2024. gadā. Apmeklētāju skaita pieaugums tūrisma mītnēs saistāms ar jaunu naktsmītņu atvēršanu, kā arī ar plašu kultūras, pasākumu un aktīvās atpūtas piedāvājumu novadā.
    Atjaunotas Ogres pilsētas un novada drukātās tūrisma kartes, kā arī Ikšķiles, Ķeguma, Lielvārdes un Ogres pilsētu A4 kartes latviešu valodā. Izstrādātas 2 interaktīvās tūrisma kartes ar maršrutiem.

     Pagājušajā gadā Ogres novadā izveidoti jauni digitālie risinājumi – Neatkarības laukumā Ogrē uzstādīts jauns interaktīvais stends, kurā var iegūt informāciju par nozīmīgiem valsts brīvības cīņas notikumiem un personībām. 
     Aizvadītajā gadā tika papildināts aplikācijas “Ogres novadnieks” audiogida stāstu krājums ar 45 jauniem stāstiem par Latvijas valsts spilgtākajiem brīvības cīņas notikumiem un personībām. Mobilajā aplikācijā “Ogres novadnieks” pašlaik kopā pieejami 224 stāsti. 

    Lai izceltu pilsētu vērtības, Ogres novada pašvaldība arī šajā gadā realizēja ideju par Ogres novada pilsētu stāstiem. 2025. gadā tapuši vēl 5 video par Ogres, Ikšķiles, Ķeguma un Lielvārdes pilsētu un dabas parka “Ogres Zilie kalni” leģendām. Turpinot sadarbību ar Ogres audiogida balss īpašnieku, interesantākos notikumus par pagastu vēsturi stāsta un rāda aktieris Jēkabs Reinis.

     Pagājušajā gadā Ogres novada Kultūras un tūrisma pārvalde noorganizēja 3 tematiskos aktīvās atpūtas pasākumus – pavasarī laivu braucienu pa Mazās Juglas upi, velobraucienu pa Tomes apkārtni un ekskursiju “Māksla. Skatuve. Dzelzceļš”, kas kopumā piesaistīja 187 apmeklētājus. 
      Septembrī sadarbībā ar LIAA Tūrisma departamentu un Lauku tūrisma asociāciju “Lauku ceļotājs” tika noorganizētas “Mājas kafejnīcu dienas”. Vietējā tūrisma popularizēšanas pasākums pulcēja 3000 apmeklētājus 23 kafejnīcās. Apmeklētāju skaits “Mājas kafejnīcu dienās” palielinājies par 48% salīdzinājumā ar iepriekšējo gadu.

    Rudenī noorganizēts tūrisma speciālistu apmaiņas brauciens pa Ogres novadu, sniedzzot iespēju novērtēt, kā tūrisms attīstās visā novada teritorijā, dalītos pieredzē un apzinātu savstarpējās sadarbības iespējas. Pasākums pulcēja nemainīgi lielu dalībnieku skaitu – 40 Ogres novada tūrisma pakalpojumu sniedzējus un mājražotājus. 
    Ogres novada tūrisma piedāvājums veiksmīgi tika prezentēts tūrisma tirgū Grobiņā, motokrosa pasaules čempionātā Ķeguma mototrasē “Zelta zirgs”, kā arī “Tūrisma ielā” Šauļos, Lietuvā. 
     Ogres novadā izvietotie svētku rotājumi – maijā un novembrī lietussargi, Ziemassvētkos un Lieldienās tematiskie rotājumi – nodrošināja tūristu pieplūdumu Ogres novada pilsētām. Ziemassvētku rotājumi vienotā stilā tika izvietoti ne tikai Ogrē, bet visā novada teritorijā.

        2025. gadā uzstādīti jauni Ziemassvētku dekorāciju elementi Lielvārdē un Ogrē. Jaunajā Neatkarības laukumā, Ogrē, tika īpaši izrotāts liels, mirdzošs ozols, savukārt Ausekļa prospektā 2, Ogrē,  uzstādīta gaismas instalācija “Ziemassvētku eglītes rotājuma bumba”. Lielvārdē, Avotu ielā 18, šogad īpašu noskaņu papildināja jaunā gaismas instalācija “Teiksmainie Uguns zirgi”, simboliski vēstot par gaidāmo Zirga gadu. Vides dizaina “ceļojošais” Ziemassvētku elements – izgaismotā kariete – tiek izvietots Ogres novada pagastos. Pagājušajā gadā tas atradās Birzgales pagastā. 

     Palielinoties pieprasījumam tūrisma nozarē, arī uzņēmēji attīstījuši  tūrisma piedāvājumu. Pagājušajā gadā atvērtas 3 ēdināšanas iestādes un 8 jaunas naktsmītnes, kā arī tapuši vismaz 5 jauni piedāvājumi tūristiem.
Uzņēmējdarbības attīstības un atbalsta pasākumi

      2025. gadā Ogres novada pašvaldība turpināja mērķtiecīgi stiprināt sadarbību ar novada uzņēmējiem, veicinot uzņēmējdarbības izaugsmi, savstarpējo dialogu, pieredzes apmaiņu un vietējo uzņēmumu atpazīstamību. Pašvaldības īstenotās aktivitātes bija vērstas gan uz uzņēmēju iesaisti novada attīstības procesos, gan uzņēmējdarbības vides pilnveidošanu un praktiska atbalsta nodrošināšanu.

    Viena no nozīmīgākajām iniciatīvām uzņēmējdarbības jomā pagājušajā gadā bija Ogres novada Uzņēmēju forums “No idejas līdz Leģendai”, kas norisinājās Ogres Centrālajā bibliotēkā un pulcēja novada uzņēmējus, nozares ekspertus, pašvaldības pārstāvjus un sadarbības partnerus. Forums kalpoja kā nozīmīga platforma pieredzes apmaiņai, jaunu sadarbības kontaktu veidošanai un diskusijām par uzņēmējdarbības attīstības iespējām un izaicinājumiem novadā. Pasākumā īpaša uzmanība tika pievērsta uzņēmumu konkurētspējas stiprināšanai, inovācijām, sadarbības nozīmei, vietējās identitātes saglabāšanai un uzņēmējdarbības lomai novada ekonomiskajā attīstībā.

      Rudenī tika organizētas Ogres novada Uzņēmēju dienas, kuru mērķis bija stiprināt sadarbību uzņēmēju vidū, sekmēt pieredzes apmaiņu, popularizēt vietējos uzņēmumus un veicināt jaunu ideju un kontaktu veidošanos. Pasākuma ietvaros norisinājās tūrisma uzņēmēju pieredzes apmaiņas aktivitātes, diskusijas par nodarbinātības un sociālās iekļaušanas jautājumiem, kā arī uzņēmēju prezentācijas un stendu parāde “Satiec Ogres novada uzņēmēju!”. Šīs aktivitātes veicināja uzņēmēju savstarpējo sadarbību un palielināja sabiedrības izpratni par novada uzņēmējdarbības daudzveidību.

     2025. gadā pašvaldība turpināja attīstīt dialogu ar uzņēmējiem arī stratēģiski nozīmīgos novada attīstības jautājumos, tostarp teritorijas plānošanā, uzņēmējdarbības vajadzību apzināšanā un sadarbības iespēju pilnveidē. Tika sekmēta uzņēmēju iesaiste viedokļu sniegšanā un lēmumu sagatavošanas procesos, nodrošinot, ka uzņēmējdarbības attīstības jautājumi tiek risināti atbilstoši nozares aktuālajām vajadzībām.

    Nozīmīga loma bija arī uzņēmējdarbības vides izvērtēšanai un datu apkopošanai. Pašvaldība aicināja uzņēmējus iesaistīties aptaujās un pašizvērtēšanas iniciatīvās, lai iegūtu padziļinātu izpratni par uzņēmējdarbības attīstības tendencēm, izaicinājumiem, nepieciešamo atbalstu un sadarbības iespējām. Iegūtie dati kalpo par pamatu mērķtiecīgākai atbalsta pasākumu plānošanai un datos balstītu lēmumu pieņemšanai.

    2025. gadā Ogres novadā turpinājās investīciju piesaiste un uzņēmējdarbības attīstība. Kā viens no nozīmīgākajiem piemēriem minams SIA “Fazer Latvija” īstenotais investīciju projekts Ogrē, kas apliecina novada potenciālu rūpniecības un ražošanas attīstībā, kā arī jaunu darba vietu radīšanā. Šādi projekti stiprina novada ekonomisko kapacitāti un veicina novada kā uzņēmējdarbībai labvēlīgas teritorijas atpazīstamību.

    Īpaša uzmanība tika veltīta tūrisma un viesmīlības nozares attīstībai, lai radītu papildu iespējas vietējiem uzņēmējiem sasniegt plašāku auditoriju un popularizēt savu piedāvājumu. Būtisku ieguldījumu sniedza regulāri organizētie amatnieku un mājražotāju tirdziņi, kas papildināja novada pasākumu piedāvājumu, piesaistīja apmeklētājus un viesus.

     Kopumā 2025. gads Ogres novadā uzņēmējdarbības jomā raksturojams kā aktīvas sadarbības, uzņēmēju iesaistes un vietējās uzņēmējdarbības popularizēšanas gads. Pašvaldība turpināja veidot uzņēmējiem atvērtu, uz dialogu un partnerību balstītu vidi, vienlaikus radot priekšnoteikumus jaunu iniciatīvu īstenošanai, investīciju piesaistei un uzņēmējdarbības atbalsta instrumentu pilnveidei nākotnē.

IEDZĪVOTĀJU INICATĪVAS
     Turpinot iepriekšējo gadu sadarbības pieredzi ar iedzīvotājiem un nevalstiskajām organizācijām, 2025. gadā Ogres novada pašvaldība organizēja divus iniciatīvu projektu konkursus – “Veidojam vidi ap mums Ogres novadā”, kas dod iespēju iedzīvotājiem īstenot projektus dažādās ar dzīves vides kvalitātes uzlabošanu saistītās sfērās, un “Radoši – Aktīvi – Darbīgi – Izglītojoši – Ogres novadam” (“R.A.D.I. – Ogres novadam”), kura mērķis ir veicināt sabiedrības iniciatīvas neformālās izglītības, pilsoniskās aktivitātes, sporta, aktīva dzīvesveida un kultūras jomās. 

Projektu konkurss “Veidojam vidi ap mums Ogres novadā” 

    Ogres novada pašvaldības projektu konkursam “Veidojam vidi ap mums Ogres novadā” 2025. gads ir jubilejas gads – pirmais pašvaldības organizētais projektu konkurss iedzīvotāju iniciatīvu atbalstam (tolaik tā nosaukums bija “Iedzīvotāji veido savu vidi”) tika izsludināts 2006. gadā, mācoties no Nīderlandes fonda KNHM pieredzes un izmantojot šī fonda piešķirto finansējumu. 

      Laika gaitā mainījies ne vien konkursa nosaukums, bet arī tam atvēlēto naudas līdzekļu apmērs un finansējuma avots – 2009. gadā konkurss tika organizēts sadarbībā ar VA/S “Latvijas Hipotēku un zemes banka”, savukārt kopš 2013. gada projektu realizācijai nepieciešamo finansējumu pilnībā nodrošina Ogres novada pašvaldība. Administratīvi teritoriālo reformu rezultātā mainījusies ir arī projektu konkursā aptvertā teritorija – tā pirmsākumos konkurss tika organizēts Ogrē un Ogresgala pagastā, novadam paplašinoties, 2010. gadā konkursam pievienojās Krapes, Ķeipenes, Lauberes, Madlienas, Mazozolu, Meņģeles, Suntažu un Taurupes pagasti, savukārt no 2022. gada vienots projektu konkurss “Veidojam vidi ap mums Ogres novadā” tiek izsludināts visā jaunizveidotā novada teritorijā – arī Ikšķiles, Ķeguma un Lielvārdes pilsētās un Birzgales, Jumpravas, Lēdmanes, Lielvārdes, Rembates, Tīnūžu un Tomes pagastos. 

     Konkursa mērķis ir uzlabot dzīves vides kvalitāti Ogres novada administratīvajā teritorijā, balstoties uz iedzīvotāju iniciatīvu. 20 gadu periodā saņemti 1297 projektu pieteikumi un īstenoti 715 projekti. Iedzīvotāju grupas un nevalstiskās organizācijas saviem spēkiem ieviesušas daudzas sabiedriski nozīmīgas, radošas, reizēm pat neparastas idejas, sakārtojot, attīstot un pilnveidojot vidi sev apkārt, risinot aktuālas problēmas un radot prieku apkārtējiem. Jāatzīmē, ka iepriekš – vēl pirms administratīvi teritoriālajām reformām – projektu konkursi iedzīvotāju iniciatīvu atbalstam organizēti arī bijušo Ķeguma, Lielvārdes un Ikšķiles novadu teritorijās, kā arī Krapē, Mazozolos un Taurupē, tāpēc faktiskais novada teritorijā īstenoto projektu skaits ir vēl krietni lielāks. 

     2025. gadā pašvaldībā tika saņemti 72 projektu pieteikumi, no kuriem apstiprināti tika 44 projekti, bet īstenoti – 43. 

Ogrē

     Pirmsskolas izglītības iestādē “Strautiņš” ierīkota mūsdienīga radošā telpa bērniem – virtuve, kas aprīkota ar nepieciešamajām mēbelēm un darba rīkiem veselīgu maltīšu un gardu našķu pagatavošanai, ļaujot mazajiem pavāriem gūt dzīve noderīgas prasmes un iemaņas.  

     Pirmskolas izglītības iestādē “Cīrulītis” uzstādīti jauni, mūsdienu drošības prasībām atbilstoši, automātiski aizverami ieejas vārtiņi. Tas ļauj novērst iespēju, ka kāds no dārziņa audzēkņiem varētu izkļūt no iežogotās teritorijas un pakļaut sevi briesmām.  

    Ogres Centra pamatskolas atbalsta biedrība skolas pagalmā veikusi esošās velosipēdu novietnes paplašināšanu un aprīkošanu ar papildu velosipēdu statīviem un norobežojošiem betona apstādījumu podiem. Rezultātā velosipēdu novietošanai paredzētā vieta ir gandrīz dubultojusies, un būtiski uzlabojusies ir arī to novietošanas kultūra.

     Lai veicinātu skolēnu pārvietošanos ar videi draudzīgu transporta līdzekli – velosipēdu –, jaunas velo novietnes uzstādītas arī pie Ogres Kalna pamatskolas ēkas, iepretim stadionam, radot drošu un ērtu vietu, kur skolēni var pieslēgt savus velosipēdus.

     Ogres Mūzikas un mākslas skolā veikta Mākslas jomas telpu labiekārtošana, aprīkojot 2. un 3. stāva gaiteņus ar krāsainiem, praktiskiem koka soliņiem. Papildināti arī gleznu un zīmējumu ievietošanai paredzēto rāmju krājumi, iegādājoties mūsdienīgus, ērti izmantojamus ietvarus mākslas darbu noformēšanai.

     Mālkalnes prospektā uzstādīts no izturīga materiāla veidots šaha un dambretes galds ar sēdvietām, aicinot visu vecumu iedzīvotājus izmēģināt populārās galda spēles un rosinot cilvēkus vairāk uzturēties ārā un satikties neformālā vidē.

        Atzīmējot Špakovska parka 50 gadu jubileju, biedrība “Lazdukalni 2000” tā teritorijā veikusi labiekārtošanas darbus, izveidojot jaunu rožu dobi, kā arī atjaunojot šūpoles, parka apgaismojumu un jumta segumu “sirsniņmājiņai”.

     Sveicot Ogres Kūrmāju tās simtajā jubilejā, pie skaistās, ogrēniešiem un pilsētas viesiem labi zināmās ēkas uzstādīts informatīvs stends. Izmantojot projekta ietvaros apkopotos vēsturiskos materiālus un fotogrāfijas, tajā divās valodās – latviešu un angļu – sniegta izzinoša informācija par Ogres pilsētas vēsturi un Ogres kūrmājas lomu tās attīstībā.

Birzgales pagastā

     Lai nodrošinātu higiēnas prasībām atbilstošu, komfortablu un patīkamu vidi, Birzgales pamatskolā veikta meiteņu un zēnu un meiteņu tualešu labiekārtošana, veicot kosmētisko remontu, nomainot WC kabīnes, izlietnes un ūdensmaisītājus, uzstādot spoguļus un ziepju dozatorus.

Ikšķilē

     Pirmsskolas izglītības iestādes “Urdaviņa” neizmantotajā iekšpagalmā uzstādīta telts un iekārtota atbilstoši aprīkota āra klase, kurā mācību darbu iespējams īstenot gan siltā un saulainā laikā, gan vēsākās un lietainākās dienās.

     Veicinot patriotismu un piederības apziņu valstij, biedrība “Ikšķiles Tautskola” pie Ikšķiles Brīvās skolas uzstādījusi karoga mastu Latvijas Republikas karogam un veikusi teritorijas labiekārtošanu, izvietojot vairākus koka solus un veidojot jaunus apstādījumus.

     Ikšķiles pilsētas bibliotēkas Spēļu istaba papildināta ar atbilstošām mēbelēm un pārvietojamu tāfeli, iegādāts arī LEGO galds un dažādiem vecumposmiem piemēroti LEGO konstruktori, sniedzot iespēju bērniem lietderīgi pavadīt savu brīvo laiku.

Jumpravas pagastā

     Turpinot Valdemāra pamatskolas teritorijas labiekārtošanas darbus, pašu spēkiem radīta jauna skolas nosaukuma konstrukcija, izveidots saskaņota dizaina soliņš un atjaunota smilšukaste. Skolā mācās audzēkņi ar īpašām vajadzībām, un darbu veikšanā piedalījās visi skolēni – katrs atbilstoši savām spējām.   

    Biedrība “Ceriņi 2” atjaunojusi savu laiku nokalpojušo, iedzīvotāju aktīvi izmantoto gājēju taciņu aiz vienas no Jumpravas daudzdzīvokļu ēkām. Darbīgāko mājas iedzīvotāju spēkiem izbūvētais jaunais bruģētais celiņš rada sakārtotu vidi un nodrošina drošu pārvietošanos uz tuvējo bērnudārzu, doktorātu un aptieku.

     Jaunizveidotais vidējās paaudzes deju kolektīvs “Jumpravietis” projekta ietvaros ieguvis blūzes un kreklus, deju kurpes, zābakus un pieskaņotus vīru lakatiņus, gūstot iespēju pilnvērtīgi aizvadīt deju koncertus vienotos, skaistos tērpos.

Krapes pagastā

     Lai veicinātu Krapes iedzīvotāju sportiskās aktivitātes un sekmētu viņu iesaisti kopīgās sporta spēlēs, iegādāts sporta inventārs – treniņu un svarcelšanas soli, svara bumbas, novusa un tenisa galdi.

Ķegumā

     Pirmsskolas izglītības iestādē “Gaismiņa” sagādāti nepieciešamie materiāli un inventārs Dabas vides estētikas nodarbībām. Tas ļaus īstenot projekta mērķi – ar šo nodarbību palīdzību veicināt bērnu saskarsmi ar dabu un veidot izpratni par to.  

    Biedrība bērnu, jauniešu un pieaugušo kultūras un sporta aktivitātēm “ROKA” veikusi sakopšanas darbus Ķeguma vidusskolas teritorijā un uzstādījusi koka pergolu ar aizsargpārklāju, kas papildināta ar kāpelējošiem vīteņaugiem. Rezultātā izveidota “zaļā klase”, kas izmantojama gan mācību procesa dažādošanai, gan radošu, izglītojošu un sportisku nodarbību organizēšanai, gan arī dažādām kopienas aktivitātēm.

    Projekta ietvaros labiekārtotas Ķeguma senioru biedrības “Sudrabi” telpas Ķeguma Tautas namā, izgatavojot skapi – plauktu sistēmu – laika gaitā iegādātā sporta un sadzīves inventāra un dokumentācijas uzglabāšanai.

Ķeipenes pagastā

    Biedrība “Ķeipenes Senioru skola” pie Ķeipenes Tautas nama jaunajām telpām – “Viļņu” ēkas – izveidojusi gājējiem drošu un ērtu piekļuves zonu, kur acis priecē skaisti stādījumi betona puķu podos un apmeklētāju ērtībām izvietoti vairāki soliņi.

    Ķeipenes kinostacijas teritorijā labiekārtota ugunskura vieta, uzstādot jaunu ugunskura statīvu un izvietojot solus apmeklētāju ērtībām, savukārt uz bijušās stacijas ēkas terases izvietoti masīvi betona puķu podi ar zaļojošiem un ziedošiem augiem.

Lēdmanes pagastā

     Lēdmanes pamatskolas teritorijā izveidota āra mācību zona izglītojošām un radošam nodarbībām, ierīkota smilšu kaste, kā arī uzstādīts disku golfa grozs un līdzsvara taka, nodrošinot daudzfunkcionālu mācību un atpūtas vidi skolēniem un pirmsskolas vecuma bērniem.

Lielvārdē

     Lielvārdes pamatskolas 2. un 3. stāva gaiteņu galos ir ierīkotas labiekārtotas sarunu vietas, ko papildina uz sienām izvietotie uzvedinošie jautājumi un frazeoloģismi. Skolēni te var pilnveidot savas prasmes vadīt un uzturēt sarunu, izteikties un klausīties citos.

     Lielvārdes Mūzikas un mākslas skolā izveidota uzgaidāmā telpa mākslas novirziena audzēkņiem un viņu vecākiem. Šim nolūkam veikts remonts vienai no vēl neapgūtajām kādreizējās kafejnīcas telpām, pārceļot uz turieni vienu no mācību klasēm, savukārt līdzšinējā klase pielāgota uzgaidāmās telpas vajadzībām.

    Pilnveidota jauniešu telpa Lielvārdes Jauniešu centrā – pārkrāsotas sienas, izveidots atraktīvs sienas zīmējums jauniešu tematikā un iegādātas ērtas mēbeles, savukārt virtuves zona papildināta ar jauniem traukiem. Rezultātā radīta mūsdienīga un mājīga vide, kurā jaunieši var kvalitatīvi un saturīgi pavadīt savu brīvo laiku.  

    Lielvārdes pilsētas bibliotēkas Bērnu nodaļā izveidota Sensorā lasīšanas telpa, kur vecāki var pavadīt laiku ar mazākajiem bērniem un kur dažāda vecuma bērni var koncentrēties lasīšanai un attīstīt savas prasmes. Izveidotā vide bērniem sniedz iespēju justies drošāk, vieglāk nomierināties un gūt emocionālu atpūtu.  

    Lielvārdes kuģotāju atbalsta biedrība ir veikusi darbus Lielvārdes laivu piestātnes atjaunošanai, lai pēc pavasarī plānotajiem labiekārtošanas darbiem to jau nākamajā vasarā varētu pilnvērtīgi izmantot relaksācijai un aktīvās atpūtas aktivitāšu īstenošanai.
Madlienas pagastā
    Madlienas vidusskolas teritorijā papildināta aktīvās atpūtas infrastruktūra, uzstādot āra tenisa galdu un iegādājoties nepieciešamo inventāru – galda tenisa raketes un bumbiņas. Tādejādi jauniešiem un ģimenēm ar bērniem radītas jaunas iespējas brīvā laika saturīgai pavadīšanai svaigā gaisā.

    Madlienas pensionāri īstenojuši projektu par godu pagasta 100 gadu jubilejai, labiekārtojot teritoriju pie Madlienas pagasta administrācijas ēkas. Te izvietoti dekoratīvi puķu podi, atjaunota aiz tiem esošā nodrupusī siena un uzstādīts vides objekts – 100.

     Īstenojot ilgi lolotu ieceri, pie Madlienas kapsētas nobruģēts neliels laukums un uzstādīta labiekārtota lapene, kas ļauj patverties no lietus kapu kopējiem un rada iespēju bēru mielastu rīkošanai. Līdzās lapenei iestādīti daudzgadīgi dekoratīvie augi.

Mazozolu pagastā

    Taurupes pamatskolas Mazozolu filiālē uzlabots skolas pagalma praktiskais pielietojums – uzstādīta norobežojoša novietne atkritumu konteineriem, izvietota pastkastīte, iegādāti pārvietojami florbola vārti un ceļa barjera iebrauktuves norobežošanai, radot drošu vidi sportiskām aktivitātēm.

Meņģeles pagastā

    Meņģeles pagasta centrā uzstādīts jauns vides objekts – apgaismota āra vitrīna – vietējo zemnieku, amatnieku un mājražotāju darinājumu izvietošanai un informēšanai par apmeklējamām saimniecībām. Tādejādi pagasta iedzīvotājiem un viesiem būs iespēja uzzināt vairāk par meņģeliešu veikto saimniecisko darbību un vaļaspriekiem.

    Ēkas “Auseklītis” telpā, kas daudzu gadu garumā bija kalpojusi kā noliktava, veikti remontdarbi. Pilnībā atjaunojot grīdas, sienu un griestu segumu, iegūta sakārtota un gaiša telpa, radot jaunu atpūtas, tikšanās un pasākumu norises vietu Meņģeles iedzīvotājiem.

    Lai veicinātu sporta tradīciju saglabāšanu un piederību pagastam, projekta ietvaros biedrība “MĒS attīstībai” veikusi Meņģeles pagasta centrā esošās, labi zināmās tiesnešu mājiņas – kioska tipa ēkas “Zilā simfonija” – atjaunošanu, paceļot grīdu, nomainot jumtu un pārkrāsojot sienas. Atjaunots arī tiesnešu krēslu baltais krāsojums.  

Ogresgala pagastā

     Ģimenes atbalsta dienas centrā radītas jaunas iespējas radošām nodarbēm, izveidojot LEGO sienu, kā arī iegādājoties LEGO komplektus, dažādus attīstošos materiālus un galda spēles. Dienas centrs ir kļuvis par satikšanās vietu bērniem, jauniešiem un ģimenēm, kuri labprāt to apmeklē, lai radoši un aktīvi darbotos.

     Līdzās nesen uzstādītajam bērnu rotaļu laukumam radīta dekoratīvo krūmu, graudzāļu un ziemciešu dobe, norobežojot rotaļu laukuma teritoriju no blakus esošās dzīvojamās mājas un radot vizuāli pievilcīgāku vidi bērniem un viņu vecākiem.

     Teritorijas apzaļumošanas darbi veikti arī Ciemupes Tautas nama un estrādes tuvumā – te veidoti jauni koku un krūmu stādījumi. Gadu gaidā sakuplojot, tie ne tikai uzlabos apkārtējo ainavu, bet arī mazinās skaņas piesārņojumu un nodrošinās paēnu karstajās vasaras dienās, ļaujot pilnvērtīgi baudīt āra pasākumu norisi.

Suntažu pagastā

     Suntažu pamatskolas vecāku atbalsta biedrības īstenotā projekta ietvaros skolas aktu zālei izgatavoti skatuves aizkari, nolietotos un nepiemērotos nomainot pret jauniem un mūsdienīgiem.
    Biedrība “Loka šaušanas sporta klubs “Archery 4 All Suntaži”” īstenojusi projektu specializētas, personām riteņkrēslos piemērotas biotualetes iegādei. Tā tiek izmantota loka šaušanas pasākumu laikā, kā arī ikdienas treniņos un citās Suntažu sporta laukumā notiekošajās sporta aktivitātēs.

     Turpinot pērn aizsāktos Suntažu kapličas sakārtošanas darbus, veikta ēkas ārējās fasādes atjaunošana, likvidējot bojāto apmetumu un veicot jauna apmetuma uzklāšanu un krāsošanu. Papildus tam iegādātas un uzstādītas arī notekas, novēršot kapličas ēkas un tās iekštelpu turpmākus bojājumus.

Taurupes pagastā

     Taurupes pamatskolā īstenots projekts teritorijas labiekārtošanai, uzstādot mūsdienīgus puķu podus ar ziedošiem augiem, kā arī jaunu atkritumu tvertni. Rezultātā pagalms ieguvis košāku un sakoptāku izskatu.

Tīnūžu pagastā

    Nojumē, kas uzstādīta Tīnūžu sākumskolas “Muižiņa” teritorijā, izveidota āra klase – iegādātas mēbeles un krāsniņa nojumes apsildei, radot kvalitatīvu, visa gada garumā pieejamu vidi pirmsskolas un sākumskolas grupu nodarbībām, vecāku un pedagogu sanāksmēm un vasaras nometņu dalībniekiem.

Tomes pagastā 

     Projekta ietvaros izgatavoti galdi un soli, kas novietoti parkā pie Tomes Tautas nama, līdzās bērnu rotaļu laukumam. Tie kalpo gan bērnu un vecāku ērtībām, gan pikniku rīkošanai, un, būdami pārvietojami, ir izmantojami Tomes Tautas nama organizētajos pasākumos un citās pagastā notiekošajās norisēs.  

Projektu konkurss “Radoši – Aktīvi – Darbīgi – Izglītojoši – Ogres novadam”

 (“R.A.D.I. – Ogres novadam”)

     Projektu konkurss “R.A.D.I. – Ogres novadam” dod iespēju iesniegt un īstenot projektus, kas saistīti ar neformālās izglītības, sporta un kultūras pasākumu organizēšanu, kā arī ar aktīva dzīvesveida un pilsoniskās aktivitātes veicināšanu Ogres novadā. 2025. gadā projektu konkursā tika saņemti 69 projektu pieteikumi, no tiem apstiprināti un īstenoti 33. Pateicoties iedzīvotāju iniciatīvai, novadā realizēti daudzveidīgi pasākumi dažādu vecumu un mērķu grupu iedzīvotājiem.

      Ķeipenes pensionāru biedrības “Avotkreses” projekta “Kopā ar…” ietvaros nedēļas garumā Ķeipenes un Madlienas seniori iejutās audzinātāju lomā, aktīvi iesaistoties darbā ar bērniem un jauniešiem. Kopā tika pavadīts laiks dažādās interesantās un izglītojošās aktivitātēs, kas veicināja paaudžu sadarbību, savstarpēju sapratni un pieredzes apmaiņu. 

     Ogres invalīdu biedrība realizēja projektu “Cilvēkiem ar īpašām vajadzībām pasniedzam roku”. Lai nodrošinātu kvalitatīvas un pieejamas aktivitātes cilvēkiem ar īpašām vajadzībām, iegādāts nepieciešamais inventārs, projekta ietvaros tika organizēts apmācību seminārs un deju nodarbības cilvēkiem ar īpašām vajadzībām. Pasākumi veicināja dalībnieku fizisko aktivitāti, pašizpausmi un sociālo iekļaušanos, radot drošu un atbalstošu vidi jaunu prasmju apguvei.

     Madlienas pensionāru biedrībā “Sisegale”, īstenojot projektu “Dzīvo un smaidi”, notikušas vairākas aktivitātes un trīs izglītojošas lekcijas, kas bija veltītas psiholoģijas jautājumiem, veselīga uztura nozīmei un smaržu iedarbībai uz cilvēka emocionālo veselību. Lekciju laikā dalībnieki guva jaunas zināšanas par mentālās labsajūtas stiprināšanu, ikdienas paradumu ietekmi uz pašsajūtu un aromātu lomu emociju līdzsvara veicināšanā. 

     Latviskās dzīvesziņas kopa “Silavoti”, īstenojot projektu “Mārteņa un karavīru dziesmas”,  pirmoreiz Latvijā izdeva Saules gada ritā 600 grāmatas ar nosaukumu “Mārteņa un karavīru dziesmas”. Grāmatas tiks nodotas Ogres novada pirmsskolas izglītības iestādēm, Ogres novada bibliotēkām, sociālajam dienestam, kā arī tiks dāvinātas jaundzimušajiem Ogres rajona slimnīcā.

     Domubiedru grupa DARDA projekta “Radi Vasaru!” īstenošanas laikā Ogres novadā organizēja dažādas aktivitātes, veicinot bērnu ar īpašām vajadzībām integrāciju sabiedrībā un sniedzot būtisku atbalstu viņu ģimenēm.
    Ikšķiles kultūras biedrība, īstenojot projektu “Ikšķiles portretists. Valdis Villerušs”, izveidoja dokumentālo filmu “Ikšķiles ritmi un kontrasti. Mākslinieks Valdis Villerušs”, kas atklāj stāstu par Ikšķili, tās nozīmīgākajiem vēstures notikumiem un mākslinieka kolēģiem. Filmas pirmizrādes dienā notika Valda Villeruša privātās kolekcijas izstādes “Latviešu senā grāmata: apkalumi un likteņi” prezentācija. 

     Ogres Centra pamatskolas atbalsta biedrība realizēja projektu “Prāta Spēles – mēs esam Ogre – jūs esat Ogre”, organizējot sešas Prāta spēles, kurās piedalījās skolēnu komandas no Ogres Centra pamatskolas, Ogres Kalna pamatskolas, Jaunogres pamatskolas un Edgara Kauliņa Lielvārdes vidusskolas. Pasākumos kopumā iesaistījās vairāk nekā 100 komandas, apliecinot skolēnu lielo interesi par erudīcijas un loģiskās domāšanas attīstīšanu.

    Biedrība “Sirdsdoma”, īstenojot projektu “SIRDSDOMAI 20”, sadarbībā ar režisori Daigu Tošenu izveidoja dokumentālo filmu “Sirdsdomai – 20”, kas atspoguļo nozīmīgākos notikumus un paveikto divdesmit gadu laikā. 

     Biedrība “ANIMA SOLLA” realizēja projektu “Lielvārdes Mūzikas un mākslas skolai – 35. Vizuāli informatīva materiāla izveide”. Projekta ietvaros tika izveidotas divpusējas kartītes, kā arī radīts videomateriāls par Lielvārdes Mūzikas un mākslas skolu. Kartīšu saturs tapis radošā sadarbībā – grupas dalībnieki kopā ar mākslas pedagogiem un audzēkņiem veica darbu zīmēšanu, gleznošanu, veidošanu un atlasi. 

    Ogres Attīstības biedrība īstenoja projektu “Gaismā. Simbioze”. Projekta ietvaros tika noorganizētas četras meistardarbnīcas, kuras septiņu dienu garumā vadīja 15 profesionāli mākslinieki. Radošo aktivitāšu laikā dalībniekiem bija iespēja iepazīt dažādas mākslas tehnikas, gūt jaunu pieredzi un radoši izpausties. Projekta noslēgumā tika rīkoti Pasta pagalma svētki.

     Sieviešu klubs “Ķeguma saulespuķes” īstenoja pasākumu ciklu “Notici sev!”, rīkojot izglītojoša rakstura pasākumus senioriem, lai veicinātu izpratni par indivīda novecošanas procesu, mazinātu sabiedrībā pastāvošos stereotipus par šo dzīves posmu un rosinātu pārdomas par dzīves jēgu. 
     Attīstības un inovāciju mācību centra projektā “Lasītrosme – prieks un drosme:)” bērni, sadarbojoties ar speciālistiem un brīvprātīgajiem, radīja animācijas filmu “Ogres lasītrosme”. Filmas tapšanas procesā notika vairākas tematiskas meistardarbnīcas, sniedzot jauniešiem iespēju iepazīt animācijas veidošanas procesu no idejas līdz gatavam produktam, attīstīt radošās prasmes un praktiski piedalīties pilnvērtīgā radošajā procesā.
     Biedrības “Tautas putnkopju biedrība” projektā kopumā tika noorganizēti trīs pasākumi “Tautas putnkopju skola”, kas pulcēja interesentus dažādās vietās – Ģimenes dienā Ogrē, Lielvārdes pilsētas svētkos un Birzgales lauku festivālā. Pasākumi sniedza iespēju iepazīt putnkopības tradīcijas, veicināja ģimeņu iesaisti un interesi par dabu, kā arī piedāvāja praktiskas un izglītojošas aktivitātes dažāda vecuma dalībniekiem.

       Biedrība “JADARA” īstenoja projektu “Diasporas amatierteātru festivāls “Laipa – 2025 Birzgalē””, kurā divu dienu garumā skatītājiem bija iespēja baudīt dažādu žanru izrādes un muzikālus priekšnesumus, kā arī iepazīt diasporas latviešu radošo dzīvi, gūstot ieskatu kultūras daudzveidībā un radošajā sadarbībā. 
       Jumpravas pagasta pensionāru biedrības VIEDUMS projekta “Pensionārs novadā – aktīvs, zinātkārs un radošs” īstenošana ir veicinājusi vietējās kopienas stiprināšanu, sniedzot senioriem iespēju aktīvi līdzdarboties sabiedrības dzīvē. 

      Biedrības “Aspazija” īstenotaai projekts “O' Leģendas: Eduardam Brencēnam 140” deva iespēju iedzīvotājiem piedalīties aktivitāšu ciklā, kas veltīts Eduarda Brencēna mākslas devuma izpētei un radošai interpretācijai.
       Biedrības “Lāčplēsis dejo” īstenotā projekta “Pasākums “Deju kolektīvam “Lāčplēsis” – 60”” rezultātā izveidota izstāde, kurā apkopoti materiāli no esošo un bijušo kolektīva dalībnieku personīgajiem arhīviem. 

      Biedrības “Esi aktīvs, radošs un izzinošs!” projekta “Latviskās identitātes un kultūras apzināšana” ietvaros, godinot mūsu senču tradīcijas, Ogres novada bērniem tika organizētas dažādas nodarbības un meistarklases, kuru mērķis bija veicināt izpratni par latviešu tradīcijām, apgūt jaunas prasmes, atkārtot jau zināmo un sagatavoties Saulgriežu svētku svinēšanai. 

       Ikšķiles pilsētas un Tīnūžu pagasta pensionāru biedrības “Saulgrieži” projekts “Ogres novada pagastu sporta svētki “Sporto seniori”” deva iespēju nodrošināt starppagastu senioru sporta spēļu tradīcijas turpināšanu. Sporta spēles pulcēja seniorus no dažādiem mūsu novada pagastiem, veicinot aktīvu dzīvesveidu, savstarpēju sadarbību un kopības sajūtu, kā arī stiprinot ilggadīgo tradīciju nozīmi vietējās kopienas dzīvē.

        Biedrības “Vai vari?” īstenotajā projektā “Ogres novada senioru spēka formula” tika izveidotas 60 brošūras, kurās apkopoti 48 stāstnieku stāsti par viņu dzīves, izglītības, darba un sadarbības ceļiem, kas saistīti ar Ogres novadu. Šie stāsti atklāj novada cilvēku daudzveidīgo pieredzi, veidojot nozīmīgu liecību par vietējās kopienas vērtībām un identitāti.

        Biedrība “TEPAT UN KOPĀ” realizēja projektu “Bērnu un jauniešu ar funkcionāliem ierobežojumiem vecāku izglītojošās atbalsta grupas”. Vecākiem, kuru aprūpē ir bērni un jaunieši ar funkcionāliem traucējumiem, sniegtst emocionāls atbalsts, nodotas praktiskas prasmes un zināšanas ikdienas spriedzes mazināšanai un emocionālās izdegšanas novēršanai. 

       Biedrības “OSFK SPEKTRAS” projekts “Ogres sporta līdzjutēju kultūras veicināšana ar bungu ritmiem” deva iespēju ar bungu ritmiem, kustībām un jaunu sporta saukļu apguvi veicināt sporta līdzjutēju kultūru dažāda vecuma grupām. Aktivitātes sekmēja dalībnieku radošumu, kopības sajūtu un pozitīvu līdzjušanas pieredzi sporta pasākumos.

         Biedrības “Ķekavas muzikanti” īstenotā projekta “Suntažu tautas dziesmas digitālā grāmatā” rezultātā tika izveidota digitālā dziesmu grāmata, kurā apkopotas un izpētītas Suntažu tautasdziesmas. Projekta ietvaros veikta dziesmu nošu transkripcija, sagatavoti teksti un atlasītas fotogrāfijas, veidojot pieejamu un mūsdienīgu kultūras mantojuma apkopojumu. Projekta noslēgumā notika digitālās dziesmu grāmatas atklāšanas koncerts, kura laikā skatītāji piedalījās balsojumā par savu mīļāko dziesmu.

       Biedrības “OFK” projekta “Mācāmies un dalāmies fotogrāfijā” ietvaros notika trīs lekcijas, kuru laikā iedzīvotāji papildināja savas zināšanas un profesionālās prasmes fotogrāfijā. Apgūtās prasmes pielietotas praksē – Ogres pilsētvidē izveidota brīvdabas izstāde “Dabas untumi pilsētas stāstos”, savukārt Ogres Centrālajā bibliotēkā apmeklētājiem bija skatāmas fotogrāfiju izstādes “Kopā. Tālāk” un “Viss sākās ar kafijas tasi”. 

        Biedrības “ŪSIŅŠ L” projektā “OTA IEKRĀSO NOVADA ROBEŽAS” mākslas pedagoģes Astras Rubenes vadībā vasarā norisinājās četru brīvdabas plenēru cikls, kura noslēgumā tika izveidota izstāde. Gleznas tapušas Birzgales, Meņģeles un Ķeipenes pagastā, kā arī Ikšķilē, atspoguļojot šo vietu ainavas un noskaņu. 

        Lielvārdes pensionāru biedrības projektā “Seniori citas pasaules izzināšanā” tika īstenots izglītojošu pasākumu kopums senioriem, kura ietvaros notika fizioterapijas, angļu valodas, neirografiskās zīmēšanas un deju terapijas kustību nodarbības. 

        Biedrības “twims.lv” īstenotajā projektā “twims.lv pastaigas” tika iesaistīti un apmācīti divi jauni gidi – cilvēki ar kustību traucējumiem, kuri pārvietojas ratiņkrēslā. Projekta laikā Ogres novada teritorijā notika 16 tematiskas pastaigas, pievēršot uzmanību vides pieejamībai, infrastruktūras izaicinājumiem un empātijas veicināšanai pret cilvēkiem ar īpašām vajadzībām. 

        Lielvārdes invalīdu biedrības projekta “Māksla rosina, māksla aizrauj, māksla spārno!” ietvaros tika realizētas 15 dažādas mākslas jomas meistarklases, kurās dalībnieki apguva jaunas radošās prasmes un izpausmes tehnikas. Meistarklašu noslēgumā sarīkotā gatavo darbu izstāde ļāva iepazīt un novērtēt dalībnieku veikumu, veicinot māksliniecisko izaugsmi un radošās kopienas aktivitāti.
       Biedrības “Krapes muiža” realizētā projekta “Krapes muižas svētki. 2025” ietvaros Krapes muižas teritorijā norisinājās daudzveidīgs kultūras pasākums, kas pulcēja vietējo kopienu un viesus, īpašu uzmanību pievēršot ģimenēm ar bērniem. Pasākums piedāvāja izglītojošas, radošas un izklaidējošas aktivitātes, veicinot kopienas iesaisti, sadarbību un kultūras pieejamību visām vecuma grupām.
        Lielvārdes sieviešu biedrības “Iespēja” projektā “Vesela, spēcīga, laimīga!” atbalsta grupā sievietēm tika piedāvātas dažādas metodes, lai meklētu risinājumus dzīves izaicinājumu pārvarēšanai un ieceru realizēšanai. Neformālās izglītības aktivitātes veicināja dalībnieču fizisko un mentālo veselību, sniedzot atbalstu, iedrošinājumu un praktiskas prasmes personīgās attīstības veicināšanai.
          Kultūrizglītības centrs “Ziemelart” īstenoja projektu “OGRES NOVADA ETNOGRĀFISKAIS MANTOJUMS – AUSTĀS SEGAS”, kura ietvaros Ogres novada bērniem un jauniešiem trīs dienu garumā tika organizēta dienas nometne “Tradīciju skoliņa”. Nometnes laikā dalībnieki iepazinās ar vietējām tradīcijām, apzināja un pētīja muzeju krājumos saglabātās Ogres novadā austās segas, gūstot praktisku pieredzi un izpratni par novada kultūras mantojumu. Tika organizētas arī teorētiskās un praktiskās nodarbības pieaugušajiem par segu rakstu tehnisko risinājumu aušanas metodoloģiju.
         Biedrības “Ikšķiles Senioru skola” projekta “Kustini smadzenes!” ietvaros veicināta senioru aktīva iesaiste kognitīvo spēju saglabāšanā, popularizējot mācīšanos visa mūža garumā. Prāta spēlēs tika izziņotas četras tēmas: Veselīga novecošana, Ikšķilei 840, Rokdarbi un Daugavas salas. Pirmajā prāta spēļu kārtā piedalījās 5 komandas no Ikšķiles senioru skolas, kā arī skatītāji, savukārt otrajā kārtā piedalījās 9 komandas no Ogres novada senioru organizācijām, kā arī skatītāji. 

       Biedrības “BG KOPA” realizēja projektu “Lauku festivāls Birzgalē” – Birzgalē, Rūķu parkā, norisinājās brīvdabas lauku festivāls ar daudzveidīgām aktivitātēm un radošiem pasākumiem apmeklētājiem. 
Iedzīvotāju padomes

         Pašvaldības likuma 58. panta otrā daļa noteic, ka iedzīvotāju padome ir brīvprātīga iedzīvotāju konsultatīva institūcija, lai nodrošinātu vietējo kopienu iedzīvotāju interešu pārstāvību un pašvaldības teritorijas attīstību, veicinot iedzīvotāju savstarpējo sadarbību un saskaņotu rīcību kopējam labumam.

        Saskaņā ar Ogres novada pašvaldības saistošajiem noteikumiem Nr. 5/2025 “Ogres novada iedzīvotāju padomju nolikums” Ogres novadā balsošana par iedzīvotāju padomju locekļu kandidātiem notika vienlaikus ar kārtējām pašvaldību vēlēšanām 2025. gada jūnijā novada pašvaldības administratīvajā teritorijā esošajos vēlēšanu iecirkņos.

        Iedzīvotāju padomes ir izveidotas un darbojas 15 novada teritoriālajās vienībās: Ogres valstspilsētā, Ikšķiles pilsētā, Ķeguma pilsētā, Lielvārdes pilsētā, Birzgales pagastā, Krapes pagastā, Lauberes pagastā, Madlienas pagastā, Mazozolu pagastā, Meņģeles pagastā, Ogresgala pagastā, Suntažu pagastā, Taurupes pagastā, Tīnūžu pagastā un Tomes pagastā. 

       Iedzīvotāju padomes pagaidām nav izveidotas Jumpravas pagastā, Ķeipenes pagastā, Lēdmanes pagastā, Lielvārdes pagastā un Rembates pagastā.
STARPTAUTISKĀS SADARBĪBa 

Ogres novada pašvaldības aktivitātes starptautiskās sadarbības jomā 2025. gadā bija galvenokārt vērstas uz palīdzības sniegšanu Ukrainai; intensīvi noritēja arī izglītības iestāžu iesaiste starptautisku projektu īstenošanā. 
 Ogres novadam ir vairākas sadraudzības pašvaldības Ukrainā – Černihiva, Popasna un Zbaraža. Ogres novada pašvaldības vadība kopā ar novada iedzīvotājiem, uzņēmējiem, iestādēm un biedrībām pastāvīgi organizē palīdzības sūtījumus kara skartajai valstij, tostarp nogādājot Ukrainā kara apstākļos tik ļoti nepieciešamos transportlīdzekļus. 2025. gadā notika trīs pašvaldības organizēti palīdzības sniegšanas braucieni. 

Latvijas Valsts Neatkarības atjaunošanas 35. gadadienai veltīto pasākumu ietvaros Ogrē viesojās Černihivas un Ternopiļas delegācijas, piedaloties Neatkarības laukuma un ekspozīcijas “Brīvības ceļš” atklāšanā. 

Jūlijā Ogres novada pašvaldības Civilās aizsardzības komisijas sēdē piedalījās Ukrainas civilmilitārās jomas eksperti, daloties pieredzē par civilmilitārās aizsardzības speciālistu darbu Ukrainā. 

Ogres novada un Ogres pilsētas svētku ietvaros augustā Ogrē tika uzņemta ukraiņu delegācija no Ternopiļas, kā arī 20 bērnu grupa – jaunie futbolisti un viņus pavadošie pedagogi un vecāki. Vizītes laikā notika draudzības spēles futbolā, bērni ņēma dalību svētku pasākumos, kā arī iepazina Ogres novadu un piedalījās dažādās izglītojošās, sportiskās un aktīvās nodarbēs.

Oktobrī Ogres Mūzikas un mākslas skolā notika Ukrainas atbalsta koncerts, kurā kopā ar pianistu Andreju Osokinu un operdziedātāju Brigitu Reisoni uzstājās arī Ogres Mūzikas un mākslas skolas audzēkņi un bērni un jaunieši no Černihivas apgabala mūzikas skolām, kuri Rīgā piedalījās nodibinājuma “Osokinu fonds” organizētajā mūzikas instrumentu spēles meistarklašu nometnē.

Novembrī Ogres novadu apmeklēja Ziemeļukrainas (Ternopiļas) universitātes delegācija, savukārt decembrī Ogrē viesojās novada sadarbības partneri no Zaporižjas, apmeklējot pašvaldības iestādes un iepazīstoties ar Ogres novada pieredzi attīstības projektu īstenošanā, kā arī tiekoties ar pašvaldības vadību, speciālistiem un brīvprātīgajiem, kas sniedz atbalstu palīdzības sūtījumu nogādāšanai Ukrainā.

Sadarbība noritējusi arī ar citām valstīm.

2025. gada jūnijā folkloras kopa “Lielvārdes kapela” piedalījās Ogres novada sadraudzības pašvaldības Kelmes (Lietuva) pilsētas svētkos, sniedzot koncertu Kelmes rajona iedzīvotājiem un viesiem. 

Augustā Ogres Centrālajā bibliotēkā viesojās 20 bibliotekāru delegācija no sadraudzības pašvaldības Hāpsalu (Igaunija) – Lēnes apriņķa Centrālās bibliotēkas –, savukārt oktobrī Ogres novada Sociālā dienesta pārstāvji, apmeklējot Hāpsalu, apguva kolēģu pieredzi darbā ar cilvēkiem ar īpašām vajadzībām. 

Uzturēta saziņa arī ar Žueletūru Francijā un Bolnēsu Zviedrijā.

Ogres novada izglītības un kultūras) iestādes 2025. gadā aktīvi piedalījušās starptautisku aktivitāšu īstenošanā, iesaistoties dažādu projektu realizācijā un piesaistot finansējumu no Eiropas Savienības programmas Erasmus+ un Ziemeļvalstu Ministru padomes programmas Nordplus Junior.

Ogres Centra pamatskola kopā ar partnerorganizācijām no Turcijas, Polijas un Nīderlandes 2025. gadā ņēma dalību projektā “Ilgtspējīgas vides izglītība, integrējot P4C (filozofiju bērniem) STEAM mācību priekšmetos”. Tā mērķis – metodisko materiālu izstrāde pedagogiem un to testēšana, vadot nodarbības 10–14 gadus veciem skolēniem. Projekts noslēdzās septembrī, sadarbības partneriem viesojoties Ogres Centra pamatskolā. Oktobrī Erasmus+ projekta ietvaros skolu apmeklēja kolēģes no Slovēnijas. Savukārt decembrī notika starptautiskā eTwinning projekta “SUSENSTEAM” pirmā tiešsaistes tikšanās, kuras laikā skolēni no Latvijas, Polijas un Turcijas sadarbojās, pielietojot iepriekš realizētajā Erasmus+ projektā izstrādātos metodiskos materiālus.

Ogres Kalna pamatskola ir akreditēta kā Erasmus+ organizācija. 2025. gadā notikušas skolēnu grupas mobilitātes Igaunijā, Spānijā, Grieķijā, Turcijā, Slovākijā un Rumānijā,  pedagogu ēnošanas vizītes Grieķijā un Portugālē, pedagogu kursi Spānijā, Madeirā un Maltā. 

Ogres Valsts ģimnāzija ir saņēmusi Erasmus+ akreditāciju līdz 2027. gadam. Martā un decembrī norisinājās ģimnāzijas skolēnu un skolotāju mobilitātes vizītes Itālijā, martā skolas pārstāvji devās arī uz Portugāli, bet aprīlī – uz Ungāriju. Oktobrī ģimnāzijā viesojās skolēni no Itālijas. 

Viena no programmas Erasmus+ akreditētajām novada izglītības iestādēm ir Madlienas vidusskola. Jūlijā skolas pedagoģes devās uz Portugāli, lai piedalītos starptautiskajos tālākizglītības kursos “Kultūrmantojuma ainavas, muzeji un portugāļu kultūra”, augustā notika skolēnu mācību mobilitāte Norvēģijā, bet oktobrī – skolēnu mobilitāte Islandē. Ar atbildes vizīti Lietuvā noslēdzās Madlienas vidusskolas sadarbības projekts ar Lapiu pamatskolu “Par mūsu kopīgo nākotni domājot!”, kas tika īstenots ar Nordplus Junior programmas finansiālu atbalstu. 

Ikšķiles vidusskolas īstenotā Erasmus+ projekta „Vai zini, kā nekļūt par kiberhuligānisma upuri?” ietvaros vairākas skolotājas janvārī piedalījās profesionālās pilnveides kursos Kiprā, bet novembra beigās devās uz mācībām Itālijā.

Jumpravas pamatskola aktīvi izmanto Nordplus Junior programmas piedāvātās iespējas. Pirmsskolas izglītības posma projekta “Outdoor Games for Education” ietvaros skolas darbinieki devušies vizītēs uz Dāniju, Zviedriju, Somiju un Igauniju, apgūstot kolēģu pieredzi projekta partnervalstu bērnudārzos. Projektā “If you have a language, you own the world” vairāki skolēni kopā ar skolotājām viesojās Ķēdaiņu valodu skolā Lietuvā. Zviedrijas un Igaunijas skolotājiem apmeklējot Jumpravas pamatskolu, 2025. gada septembrī tika uzsākta arī projekta “Teaching scientific inquiry in natural sciences” (“Zinātniskā pētījuma apguve dabaszinībās”) īstenošana – tā mērķis ir veicināt izpratni par zinātnisko pētījumu un eksperimentu nozīmi dabaszinību apguvē. 

Erasmus+ projektā “Vērtības ikviena dzīvē – pašu veidotā drošā un tīrā vidē” Ķeipenes pamatskolas skolotāji un skolēni 2025. gadā piedalījās vairākās starptautiskās mobilitātēs, apmeklējot izglītības iestādes Spānijā, Rumānijā un Polijā un gūstot ieskatu vērtībizglītībā, inovatīvās mācību metodēs, vides izglītībā, āra apmācību organizēšanā un starpkultūru sadarbībā. Savukārt projektā “Par zaļāku pasauli mūsu bērniem” skolas pārstāves devās uz Islandi, lai kopā ar skolotājiem no citām Eiropas valstīm piedalītos kursos pedagogiem “Smart teacher play and more”. Skola arī ieguvusi Erasmus+ akreditāciju savam turpmākajam darbam.

Oktobrī ar pirmo starptautisko tikšanos Ikšķiles Mūzikas un mākslas skolā tika uzsākta Erasmus+ projekta “Social Vibes & Biz: music, technologies and social entrepreneurship” ieviešana, kas tiks īstenots sadarbībā ar partneriem no Lietuvas. 
Arī Lielvārdes Mūzikas un mākslas skola iesaistījusies programmā Erasmus+, kopā ar mūzikas skolām no Somijas, Spānijas, Beļģijas un Itālijas īstenojot projektu “COMMON” (“Creation Of a Master Musical Of Nature”) un veidojot kopīgu mūziklu “Pārmaiņu skaņa”. 

Ogres Centrālā bibliotēka Erasmus+ projekta ietvaros jūlijā uzņēma ciemos kolēģus no Ļubļinas publiskās bibliotēkas Polijā, bet maijā Ogres Centrālās bibliotēkas bibliotekāres piedalījās starptautiskos mācību kursos “Bridging Gaps: ar mērķi veicināt bibliotekārus atbalstīt jauniešus ar īpašām vajadzībām”.

Vairākas novada izglītības iestādes – Ikšķiles vidusskola, Edgara Kauliņa Lielvārdes vidusskola, Madlienas vidusskola, Ogres Valsts ģimnāzija – ir iesaistījušās Eiropas Savienības mēroga programmā “Eiropas Parlamenta Vēstnieku skolas”, kuras mērķis ir jauniešos veicināt apziņu par sevi kā nozīmīgu ES daļu, rosināt izpratni par sabiedrībā notiekošo un motivēt līdzdarboties. Vasaras otrajā pusē Madlienas vidusskolas un Edgara Kauliņa Lielvārdes vidusskolas Vēstnieku skolas komandas piedalījās reģionālajā EP Vēstnieku skolu salidojumā Varšavā, Polijā. Savukārt novembrī Ikšķiles vidusskolā norisinājās jau trešais Ogres novada Vēstnieku skolu salidojums.
sabiedrībAS INFORMĒŠANA
      Iedzīvotāju informēšanas darbu 2025. gadā koordinēja Ogres novada pašvaldības Centrālās administrācijas Komunikācijas nodaļa. 
   Pašvaldība turpināja izdot informatīvo izdevumu “Savietis” – reizi mēnesī, tirāža 30 242 eksemplāri.

    Sabiedrības informēšanai un atgriezeniskās saiknes veidošanai pašvaldība izmanto vienotu tīmekļvietni www.ogresnovads.lv un pašvaldības profilus sociālo tīklu platformās Facebook, Instagram, Youtube. 
    No sociālo tīklu platformām populārākā ir Facebook. Laika periodā no 2025. gada 1. janvāra līdz 31. decembrim Facebook lapas saturs sasniedza 10 787 276 skatījumus. Vislielākais skatījumu skaits fiksēts pagājušā gada 5. maijā, kad saturs skatīts 247 708 reizes. No kopējā skatījumu skaita 65,4% veidoja lietotāji, kuri nebija lapas sekotāji, savukārt 34,6% – lapas sekotāji. Tas liecina, ka saturs veiksmīgi sasniedzis arī jaunu auditoriju ārpus esošā sekotāju loka. Kopējā iesaiste pie lapas satura – klikšķi, dalīšanās ar ierakstiem, komentāri, reakcijas un ierakstu saglabāšana – sasniedza 805 919 darbības. No tām 135 831 bija reakcijas, 5307 komentāri un 17 324 dalīšanās ar ierakstiem.

    Šobrīd Facebook lapai ir 13 018 sekotāji. 2025. gada laikā lapai pievienojās 1829 jauni sekotāji, savukārt 456 lietotāji pārtrauca sekot lapai.

Pašvaldības darba atklātuma un sabiedrības informēšanas nolūkā pašvaldība nodrošina domes komiteju sēžu un domes sēžu tiešraidi. Sēžu ieraksti pieejami pašvaldības mājaslapā, un ikvienam interesentam jebkurā laikā ir iespējam sekot līdzi domes darbam.
     Pašvaldība arī 2025. gadā turpināja sadarbību gan ar vietējiem, gan valsts mēroga plašsaziņas līdzekļiem. 
Komunikācijā ar sabiedrību tiek izmantota mobilā aplikācija jeb lietotne “Ogres novadnieks”, kas ir ērts veids, kā iedzīvotāji var iegūt informāciju par novada aktualitātēm un pasākumiem, kā arī sazināties ar pašvaldību, izmantojot interaktīvo ierosinājumu platformu. Lietotnē ir iespējams sazināties arī ar Ogres novada pašvaldības policiju, informējot par sabiedriskās kārtības pārkāpumiem.
 Ogres novadā deklarētajiem iedzīvotājiem, izmantojot lietotni, ir iespējams saņemt atlaides gan atsevišķiem pašvaldības iestāžu pakalpojumiem, gan Ogres novada uzņēmēju – Lojalitātes programmas dalībnieku – sniegtajiem pakalpojumiem.

 Lietotnē “Ogres novadnieks” ir pieejams arī bezmaksas audio gids ar 224 stāstiem par Ogres novada interesantākajām vietām, vēsturiskajiem notikumiem un personībām. 
SVARĪGĀKIE DARBI 2026. GADĀ

        Līdztekus pašvaldībām noteikto pastāvīgo funkciju izpildei pašvaldības iestāžu darbības nodrošināšanai 2026. gadā Ogres novadā tiks turpināta jau iepriekšējos gados iesākto infrastruktūras attīstības projektu realizēšana, kā arī uzsākta jaunu projektu īstenošana. Vienlaikus tiks izstrādāti projekti, lai, piesaistot investīcijas un aizņēmumus, varētu nodrošināt nepārtrauktu novada attīstību un iedzīvotāju dzīves kvalitātes uzlabošanu. 
       Svarīgākie darbi 2026. gadā: 

· ES līdzfinansētais  projekts “Jaunas vispārējās pirmsskolas izglītības iestādes būvniecība Ogres pilsētā”;  

· ES Atveseļošanās fonda līdzfinansētais projekts “Ogres novada izglītības iestāžu infrastruktūras pilnveide un aprīkošana” Ķeguma vidusskolā, Edgara Kauliņa Lielvārdes vidusskolā un Suntažu pamatskolā;

· ES līdzfinansētais projekts “Speciālās izglītības iestādes attīstība Ogres novadā efektīvas, kvalitatīvas un mūsdienīgas izglītības īstenošanā” Valdemāra pamatskolā; 

· ES Atveseļošanās fonda projekts “Atvieglojumu pakalpojuma pilnveide un ieviešanas atbalsts”; 

· ERAF projekts “Jura Alunāna un Akmeņu ielu pārbūve posmā no Daugavpils ielas (A6) līdz Vidzemes ielai, Ogrē, uzņēmējdarbības veicināšanai”;

· Mobilitātes un sabiedriskā transporta savienojumu punktu attīstība Ogrē, Ikšķilē, Ķegumā un Ciemupē;

· Dabas aizsardzības plānu izstrāde dabas parkam “Ogres Zilie kalni” un dabas liegumam “Daugava pie Kaibalas”;

· Mednieku ielas posma pārbūve no Mežezera ielas līdz Ogres meža tehnikumam; 
· Mežmalas ielas Ogrē būvniecības dokumentācijas izstrāde;

· Lēdmanes ielas, Ogrē, pārbūve, paredzot brauktuvi ar asfaltbetona segumu;
· Mikromobilitātes infrastruktūras uzlabošana Ogres pilsētā;
· Būvprojekta izstrāde auto stāvlaukumam Skolas ielā 10, Ogrē;

· Elektroinstalācijas remonts Ogres Centra pamatskolā;

· Ogres Sporta centra sporta halles jumta remonts;

· Ogres Kalna pamatskolas 1. korpusa gaiteņa remonts;

· Ikšķiles vidusskolas jauna korpusa būvprojekta izstrāde;

· Ikšķiles PII “Urdaviņa” sporta laukuma seguma maiņa;

· Mūrkroga ielas, Ikšķilē, virskārtas atjaunošana ar asfaltbetona segumu; 

· Peldu ielas, Ikšķilē, gājēju celiņa pārbūve posmā no Līvciema ielas līdz Lejas ielai;

· Gājēju/velo celiņa izbūve Ikšķilē, posmā no Daugavas prospekta gājēju tuneļa līdz Melioratoru ielai;

· Līvciema ielas, Ikšķilē, asfaltbetona seguma atjaunošana;

· Autostāvvietu izbūve pie Ikšķiles dzelzceļa stacijas no Ezera ielas;

· Ielu apgaismojuma izbūve Kalnāju ciematā;

· Skeitparka atjaunošana Ikšķilē;

· Tīnūžu sākumskolas ēdamzāles pārbūves projektēšana un pārbūve;

· Autostāvlaukuma būvprojekta izstrāde un  būvniecība Komunālajā ielā 6, Ķegumā;

· Lāčplēša ielas, Ķegumā, projektēšana un būvniecība;

· Daugavgrīvas ielas, Ķegumā, būvprojekta izstrāde;

· Lietus ūdens noteku nomaiņa Ķeguma pamatskolas ēkai;

· Jaunas bibliotēkas un jauniešu centra ēkas Lielvārdē projektēšana;

· Uldevena pils rekonstrukcija (projektēšana, būvniecība);

· Lielvārdes parka un apkaimes teritorijas attīstība;

· ERAF projekta “Lielvārdes pilsdrupu konservācija un jaunu pakalpojumu attīstība” realizēšana (Lielvārdes parka un apkaimes labiekārtošana); 

· A. Pumpura Lielvārdes muzeja izstādes digitalizācija;


· Lielvārdes velotrases (pump-truck) projektēšana;

· Autoceļa Nr. 8013 Zeltiņi–Priednieki, Ogresgalā, seguma atjaunošana;

· Gājēju laipas projektēšana pāri Rankas upei Ogresgalā;

· Jumta remonts dzīvojamajai mājai Skolas iela 9, Lauberē;

· Grausta (pirts – peldbaseins) nojaukšana Madlienas pagasta centrā;

· Madlienas pagasta centra sabiedrisko tualešu remonts;

· Madlienas Kultūras nama ēkas jumta seguma maiņa;

· Pašvaldības autoceļa V972–Dzintari ceļa seguma atjaunošana;

· Ūdenssaimniecības projekts Krapes ciemā;

· Krapes skolas ēkas lietus novadīšanas sistēmas uzlabošana;

· Ēkas “Kalnāji”, Ķeipenē, fasādes atjaunošanas tehniskā projekta izstrāde;

· Ķeipenes Tautas nams skatuves koka grīdas un parketa atjaunošana;

· Ķeipenes pamatskolas sporta zāles apgaismojuma un elektroinstalācijas atjaunošana; 

· Pašvaldības autoceļa C1 B5–Kārkliņi remonts Meņģeles pagastā;

· Noteku izgatavošana un uzstādīšana Taurupes muižas klētij;

· Birzgales PII “Birztaliņa” sanitāro mezglu remonts, ūdensapgādes un kanalizācijas cauruļvadu nomaiņa;

· Lēdmanes pamatskolas ieejas kāpņu tehniskā projekta izstrāde un remonts;

· Ielu apgaismojuma uzlabošana Liepu ielā, Jumpravā; 

· Jumpravas pamatskolas datorklases remonts un skolas iekšējā datortīkla izbūve; 

· Rotaļu laukumu izveidošana Taurupē un Ķegumā;

· Ogres novadnieka kartes darbības nodrošināšana un pilnveidošana.

3.

Par Ogres novada 2025. gada konsolidētā gada pārskata apstiprināšanu

Pašvaldību likuma 10. panta pirmās daļas 2. punkts noteic, ka tikai domes kompetencē ir apstiprināt pašvaldības gada pārskatu, konsolidēto gada pārskatu un gada publisko pārskatu. 

Pamatojoties uz Likuma par budžetu un finanšu vadību 30. panta pirmo daļu, budžeta iestādes, no valsts budžeta daļēji finansētas atvasinātas publiskas personas un budžeta nefinansētas iestādes sagatavo gada pārskatu, bet pamatojoties uz trešo daļu, ministrijas un citas centrālās valsts iestādes, kā arī pašvaldības konsolidēto gada pārskatu iesniedz Valsts kasei līdz pārskata gadam sekojošā saimnieciskā gada 1. aprīlim, Ministru kabineta 2025. gada 1.jūlija noteikumos Nr.400 ”Gada pārskata sagatavošanas kārtība” noteiktajā kārtībā.

Pamatojoties uz Pašvaldību likuma 10. panta pirmās daļas 2. punktu, Likuma par budžetu un finanšu vadību 30. panta pirmo daļu un Ministru kabineta 2025. gada 1.jūlija noteikumiem Nr. 400 “Gada pārskata sagatavošanas kārtība”,

balsojot: ar 11 balsīm "Par" (Andris Krauja, Artūrs Mangulis, Atvars Lakstīgala, Dace Veiliņa, Egils Helmanis, Ilmārs Zemnieks, Jānis Iklāvs, Pāvels Kotāns, Raivis Rubīns, Raivis Ūzuls, Sarmīte Ozoliņa), "Pret" – 5 (Dace Kļaviņa, Kārlis Ansons, Mariss Martinsons, Matīss Mežaks, Uldis Skudra), "Atturas" – nav, "Nepiedalās" – nav,

Ogres novada pašvaldības dome NOLEMJ:

1. Apstiprināt Ogres novada 2025. gada konsolidēto gada pārskatu:
1.1. 2025. gada pamatbudžeta ieņēmumus 122 857 519 EUR (viens simts divdesmit divi miljoni astoņi simti piecdesmit septiņi tūkstoši pieci simti deviņpadsmit euro) un 2025. gada pamatbudžeta izdevumus pēc funkcionālajām un ekonomiskajām kategorijām 126 029 752 EUR (viens simts divdesmit seši miljoni divdesmit deviņi tūkstoši septiņi simti piecdesmit divi euro) (Pielikums Nr. 1);

1.2. 2025. gada ziedojumu un dāvinājumu budžeta ieņēmumus 5014 EUR (pieci tūkstoši četrpadsmit euro) un 2025. gada ziedojumu un dāvinājumu budžeta izdevumus 7774 EUR (septiņi tūkstoši septiņi simti septiņdesmit četri euro) (Pielikums Nr. 2);

1.3. naudas līdzekļu un noguldījumu atlikumu 2025. gada 31. decembrī 15 126 756 EUR (piecpadsmit miljoni viens simts divdesmit seši tūkstoši septiņi simti piecdesmit seši euro) (Pielikums Nr. 3);

1.4. līdzekļus kredītu atmaksai 10 792 410 EUR (desmit miljoni septiņi simti deviņdesmit divi tūkstoši četri simti desmit euro) (Pielikums Nr. 3);

1.5. līdzdalību radniecīgo kapitālsabiedrību pamatkapitālā uz 2025. gada 31. decembri 34 364 493 EUR (trīsdesmit četri miljoni trīs simti sešdesmit četri tūkstoši četri simti deviņdesmit trīs euro), asociēto kapitālsabiedrību kapitālā 58 557 EUR (piecdesmit astoņi tūkstoši pieci simti piecdesmit septiņi euro), un pārējos ilgtermiņa finanšu ieguldījumus 89 123 EUR (astoņdesmit deviņi tūkstoši viens simts divdesmit trīs euro) (Pielikums Nr. 5);

1.6. īstermiņa un ilgtermiņa prasības uz 2025. gada 31. decembri 3 678 438 EUR (trīs miljoni seši simti septiņdesmit astoņi tūkstoši četri simti trīsdesmit astoņi euro), nākamo periodu izdevumus un avansa maksājumus par pakalpojumiem un projektiem 341 425 EUR (trīs simti četrdesmit viens tūkstotis četri simti divdesmit pieci euro) (Pielikums Nr. 4);
1.7. Ogres novada pašvaldības bilanci uz 2025. gada 31. decembri – aktīvs 308 851 504 EUR (trīs simti astoņi miljoni astoņi simti piecdesmit viens tūkstotis pieci simti četri euro) un pasīvs 308 851 504 EUR (trīs simti astoņi miljoni astoņi simti piecdesmit viens tūkstotis pieci simti četri euro)  (Pielikums Nr. 4).
2. Kontroli par lēmuma izpildi uzdot Ogres novada pašvaldības domes priekšsēdētājam.
(Sēdes vadītāja,

domes priekšsēdētāja A. Kraujas  paraksts)

                                                                                                                            2. pielikums

NEATKARĪGU REVIDENTU ZIŅOJUMS
Ogres novada pašvaldības domei
Mūsu atzinums ar iebildi par konsolidēto finanšu pārskatu

    Mēs esam veikuši Ogres novada pašvaldības (turpmāk tekstā “Pašvaldība”) pievienotajā konsolidētajā gada pārskatā ietvertā konsolidētā finanšu pārskata revīziju. Pievienotais konsolidētais finanšu pārskats ietver:

· pārskatu par finansiālo stāvokli 2025. gada 31. decembrī (bilance);

·       pārskatu par darbības finansiālajiem rezultātiem par gadu, kas noslēdzās 2025. gada  
      31. decembrī;

· pašu kapitāla izmaiņu pārskatu par gadu, kas noslēdzās 2025. gada 31. decembrī;

· naudas plūsmas pārskatu par gadu, kas noslēdzās 2025. gada 31. decembrī;

· informāciju par budžeta izpildi par gadu, kas noslēdzās 2025. gada 31. decembrī;

· finanšu pārskata pielikumu, tai skaitā, finanšu pārskata posteņu skaidrojumu, grāmatvedības uzskaites principu aprakstu, gada pārskata sagatavošanas principu aprakstu un finanšu instrumentu risku pārvaldīšanas aprakstu. 

    Mūsuprāt, izņemot rindkopā  atzinuma ar iebildi pamatojuma rindkopā aprakstīto apstākļu iespējamo ietekmi,  pievienotais konsolidētais finanšu pārskats sniedz patiesu un skaidru priekšstatu par Ogres novada pašvaldības konsolidēto finansiālo stāvokli 2025. gada 31. decembrī un par tās konsolidētajiem darbības finanšu rezultātiem un konsolidēto naudas plūsmu gadā, kas noslēdzās 2025. gada 31. decembrī, saskaņā ar Ministru Kabineta 2025. gada 1. jūlija noteikumiem Nr. 400 “Gada pārskata sagatavošanas kārtība”.

Atzinuma ar iebildi pamatojums

    Konsolidētā finanšu pārskata bilances postenī “Zeme un būves” 2025. gada 31. decembrī ir uzrādīti ilgtermiņa ieguldījumi 215 742 tūkst. EUR apmērā. Pašvaldība turpina darbu pie tai piederošo un valdījumā esošo zemju un būvju uzskaites sakārtošanas un datu precizēšanas. Salīdzinot Pašvaldības grāmatvedības datus ar Valsts zemes dienesta, VAS “Latvijas Valsts ceļi” un Pašvaldības rīcībā esošo informāciju, mēs nevarējām pilnībā pārliecināties par visu uzskaitē esošo zemju un būvju pilnīgumu un to uzskaites vērtību 2025. gada 31. decembrī. Līdz ar to mēs nevarējām pilnībā novērtēt iespējamo neatbilstību ietekmi uz bilances posteni “Zeme un būves”, kā arī uz citiem ar to saistītajiem finanšu pārskata posteņiem un pielikuma informāciju. Mūsuprāt, šo iespējamo neatbilstību ietekme varētu būt būtiska, tomēr tās apmēru nebija iespējams ticami noteikt. Minētais apstāklis pastāvēja arī 2024. gada 31. decembrī, un par to iepriekšējā periodā neatkarīgu revidentu ziņojumā tika sniegta iebilde.

   Saskaņā ar Revīzijas pakalpojumu likumu, mēs veicām revīziju ievērojot Latvijā atzītos Starptautiskos Publiskā Sektora Revīzijas Standartus (turpmāk - ISSAI). Mūsu pienākumi, kas noteikti šajos standartos, tālāk izklāstīti mūsu ziņojuma sadaļā “Revidenta atbildība par konsolidētā finanšu pārskata revīziju”.

     Mēs esam neatkarīgi no Pašvaldības saskaņā ar Starptautiskās Grāmatvežu ētikas standartu padomes izstrādātā Starptautiskā Profesionālu grāmatvežu ētikas kodeksa (tostarp Starptautisko Neatkarības standartu) prasībām un Revīzijas pakalpojumu likumā iekļautajām neatkarības prasībām, kas ir piemērojamas mūsu veiktajai konsolidētā finanšu pārskata revīzijai. Mēs esam ievērojuši arī Revīzijas pakalpojumu likumā un Starptautiskā Profesionālu grāmatvežu ētikas kodeksā (tostarp Starptautiskajos Neatkarības standartos) noteiktos pārējos profesionālās ētikas principus un objektivitātes prasības.

     Mēs uzskatām, ka mūsu iegūtie revīzijas pierādījumi dod pietiekamu un atbilstošu pamatojumu mūsu atzinumam ar iebildi. 

Ziņošana par citu informāciju
   Pašvaldības vadība ir atbildīga par citu informāciju. Cita informācija ietver vadības ziņojumu, kas sniegts pievienotajā konsolidētājā gada pārskatā.

    Cita informācija neietver konsolidēto finanšu pārskatu un mūsu revidentu ziņojumu par šo finanšu pārskatu. Mūsu atzinums par konsolidēto finanšu pārskatu neattiecas uz šo citu informāciju, un mēs nesniedzam par to nekāda veida apliecinājumu, izņemot to, kā norādīts mūsu ziņojuma sadaļā “Citas ziņošanas prasības saskaņā ar Latvijas Republikas tiesību aktu prasībām”.

    Saistībā ar konsolidētā finanšu pārskata revīziju mūsu pienākums ir iepazīties ar citu informāciju un, to darot, izvērtēt, vai šī cita informācija būtiski neatšķiras no konsolidētā finanšu pārskata vai no mūsu revīzijas gaitā iegūtajām zināšanām un vai tā nesatur cita veida būtiskas neatbilstības.

    Ja, pamatojoties uz veikto darbu un ņemot vērā revīzijas laikā gūtās zināšanas un izpratni par Pašvaldību un tās darbības vidi, mēs secinām, ka citā informācijā ir būtiskas neatbilstības, mūsu pienākums ir par to ziņot. Mūsu uzmanības lokā nav nonākuši nekādi apstākļi, par kuriem šajā sakarā būtu jāziņo.

Citas ziņošanas prasības saskaņā ar Latvijas Republikas tiesību aktu prasībām
      Saskaņā ar Revīzijas pakalpojumu likumu, mūsu pienākums ir arī izvērtēt, vai vadības ziņojums ir sagatavots saskaņā ar Ministru Kabineta 2025. gada 1. jūlija noteikumiem Nr. 400 „Gada pārskata sagatavošanas kārtība”. prasībām. Pamatojoties vienīgi uz mūsu revīzijas ietvaros veiktajām procedūrām, mūsuprāt:

· vadības ziņojumā par pārskata gadu, par kuru ir sagatavots konsolidētais finanšu pārskats, sniegtā informācija atbilst konsolidētajam finanšu pārskatam.

Vadības un personu, kurām uzticēta Pašvaldības pārvalde, atbildība par konsolidēto finanšu pārskatu
    Vadība ir atbildīga par konsolidētā finanšu pārskata, kas sniedz patiesu un skaidru priekšstatu, sagatavošanu saskaņā ar Ministru Kabineta 2025. gada 1. jūlija noteikumiem Nr. 400 „Gada pārskata sagatavošanas kārtība” un par tādu iekšējo kontroli, kādu vadība uzskata par nepieciešamu, lai būtu iespējams sagatavot konsolidēto finanšu pārskatu, kas nesatur ne krāpšanas, ne kļūdu izraisītas būtiskas neatbilstības.

    Sagatavojot konsolidēto finanšu pārskatu, vadības pienākums ir izvērtēt Pašvaldības spēju turpināt darbību, pēc nepieciešamības sniedzot informāciju par apstākļiem, kas saistīti ar Pašvaldības spēju turpināt darbību un darbības turpināšanas principa piemērošanu, ja vien nav plānota Pašvaldības pievienošana citai pašvaldībai vai sadalīšana.

    Personas, kurām uzticēta Pašvaldības pārvalde, ir atbildīgas par Pašvaldības konsolidēto finanšu pārskata sagatavošanas pārraudzību.

    Revidenta atbildība par konsolidēto finanšu pārskata revīziju
   Mūsu mērķis ir iegūt pietiekamu pārliecību par to, ka konsolidētais finanšu pārskats kopumā nesatur kļūdu vai krāpšanas izraisītas būtiskas neatbilstības, un sniegt revidentu ziņojumu, kurā izteikts atzinums. Pietiekama pārliecība ir augsta līmeņa pārliecība, bet tā negarantē, ka revīzijā, kas veikta saskaņā ar ISSAI, vienmēr tiks atklāta būtiska neatbilstība, ja tāda pastāv. Neatbilstības var rasties krāpšanas vai kļūdu rezultātā, un tās ir uzskatāmas par būtiskām, ja var pamatoti uzskatīt, ka tās katra atsevišķi vai visas kopā varētu ietekmēt saimnieciskos lēmumus, ko lietotāji pieņem, pamatojoties uz šo konsolidēto finanšu pārskatu.

   Veicot revīziju saskaņā ar ISSAI, mēs visā revīzijas gaitā izdarām profesionālus spriedumus un ievērojam profesionālo skepsi. Mēs arī: 
· identificējam un izvērtējam riskus, ka konsolidētajā finanšu pārskatā varētu būt krāpšanas vai kļūdu dēļ radušās būtiskas neatbilstības, izstrādājam un veicam revīzijas procedūras šo risku mazināšanai, kā arī iegūstam revīzijas pierādījumus, kas sniedz pietiekamu un atbilstošu pamatojumu mūsu atzinumam. Risks, ka netiks atklātas būtiskas krāpšanas radītas neatbilstības, ir augstāks par kļūdu izraisītu neatbilstību risku, jo krāpšana var ietvert slepenas norunas, dokumentu viltošanu, ar nodomu neuzrādītu informāciju, maldinošas informācijas sniegšanu vai iekšējās kontroles pārkāpumus;

· iegūstam izpratni par iekšējo kontroli, kas ir būtiska revīzijas veikšanai, lai izstrādātu konkrētajiem apstākļiem atbilstošas revīzijas procedūras, nevis lai sniegtu atzinumu par Pašvaldības iekšējās kontroles efektivitāti;

· izvērtējam pielietoto grāmatvedības uzskaites politiku piemērotību un grāmatvedības aplēšu un attiecīgās vadības uzrādītās informācijas pamatotību;

· izdarām secinājumu par vadības piemērotā darbības turpināšanas principa atbilstību un, pamatojoties uz iegūtajiem revīzijas pierādījumiem, par to, vai pastāv būtiska nenoteiktība attiecībā uz notikumiem vai apstākļiem, kas var radīt nozīmīgas šaubas par Pašvaldības spēju turpināt darbību. Ja mēs secinām, ka būtiska nenoteiktība pastāv, revidentu ziņojumā tiek vērsta uzmanība uz konsolidētajā finanšu pārskatā sniegto informāciju par šiem apstākļiem. Ja šāda informācijas konsolidētajā finanšu pārskatā nav sniegta, mēs sniedzam modificētu atzinumu. Mūsu secinājumi ir pamatoti ar revīzijas pierādījumiem, kas iegūti līdz revidentu ziņojuma datumam. Tomēr nākotnes notikumu vai apstākļu ietekmē Pašvaldība savu darbību var pārtraukt;

· izvērtējam vispārējo konsolidētā finanšu pārskata izklāstu, struktūru un saturu, tajā skaitā pielikumā atklāto informāciju un to, vai konsolidētais finanšu pārskats patiesi atspoguļo  tā pamatā esošos darījumus un notikumus;

· plānojam un veicam revīziju tā, lai iegūtu pietiekamus un atbilstošus revīzijas pierādījumus par Pašvaldības konsolidācijā iesaistīto iestāžu finanšu informāciju, lai sniegtu atzinumu par Pašvaldības konsolidēto finanšu pārskatu. Mēs esam atbildīgi par Pašvaldības konsolidētā pārskata revīzijas nolūkā veiktā revīzijas darba vadību, uzraudzību un pārbaudi. Mēs esam pilnībā atbildīgi par mūsu revidentu atzinumu.

Personām, kurām uzticēta Pašvaldības pārvalde, mēs cita starpā sniedzam informāciju par plānoto revīzijas apjomu un laiku, kā arī par svarīgiem revīzijas novērojumiem, tajā skaitā par būtiskiem iekšējās kontroles trūkumiem, kurus mēs identificējam revīzijas laikā.
SIA “SINDIKS” 

Licence Nr.100

Valdes locekle 

Zvērināta revidente

Silvija Gulbe

Sertifikāts Nr.142

ŠIS DOKUMENTS IR PARAKSTĪTS ELEKTRONISKI AR DROŠU ELEKTRONISKO PARAKSTU UN SATUR LAIKA ZĪMOGU

